
în loc de introducere: 
Elefteria 



Suntem dornici de libertate. Suntem învăţaţi să iubim libertatea încă din primii ani ai vieţii. Chiar şi 
din unele desene animate copiii învaţă deviza „Trăieşte clipa"... Adolescenţii sunt vrăjiţi prin tot felul de 
reclame de ispita libertăţii. Deasupra fiecărui tânăr se vede, mare, umbra unei statui a Libertăţii. 

„La ce mi-ar trebui Biserica? Să îmi fie sufocate aspiraţiile, dorinţele, planurile?" - m-ai putea 
întreba. Şi eu ţi-aş răspunde: Biserica îţi oferă o şansă, te ajută să ai acele dorinţe şi aspiraţii pe care nu le 
vei regreta niciodată 1 . „Şi cu Trăieşte clipa cum rămâne?" 

într-un moment de tristeţe mă plimbam într-un parc, Herăstrău, trist şi îngândurat că nimeni nu îmi 
era aproape. Am văzut la o terasă cum a început o melodie grecească, Elefteria 1 , şi toţi de la mese au 
început să bată din palme, chiar şi chelnerii mergeau în ritm de dans. Am văzut cum muzica i-a unit pe 
oameni, cum i-a făcut parcă o singură inimă. 

E una dintre cele mai puternice amintiri din viaţa mea. Atunci m-am îndrăgostit pur şi simplu de 
muzica grecească. Şi nu doar de muzica sirtaki, ci chiar şi unele prelucrări mai moderne. Ştiu că, deşi 
această muzică îmi place, poate vătăma mintea prin lecţia de viaţă pe care o predă la nivel subconştient: 
că viaţa e numai plăcere, numai distracţie. Nu are rost să intru în detalii. Totuşi, voi mai pomeni încă o 
situaţie în care acest gen de muzică m-a vrăjit: mă aflam în capitala Macedoniei - Skopje - şi mi se 
făcuse foarte dor de soţie şi de copil (pe atunci aveam doar un copil). Ceilalţi din grup mergeau să vadă 
locurile frumoase ale oraşului, iar eu mă plimbam singur şi îngândurat pe străzi. Simţeam că îmi plânge 
sufletul, chiar dacă ochii mei erau uscaţi. Şi cum mergeam fără să văd pe unde merg, la un moment dat m- 
am simţit Ulysse trecând printre sirene: de la o terasă se auzea o muzică plăcută, care mi-a vrăjit inima. 
Mi-a alungat amărăciunea, m-a făcut să îmi dau seama că trebuie să fiu fericit că ţin atât de mult la soţie 
şi la copil, mi-a dat aripi să mă ridic din singurătatea care încerca să îmi năruiască sufletul. 

Ce legătură există între libertatea pe care o propun diferite genuri de muzică sau mişcări ale tinerilor 
şi libertatea pe care o propovăduieşte Hristos? Nici una. Şi totuşi de ce îmi place melodia Elefteria? 
Auzind-o, mă gândesc aproape de fiecare dată că viaţa mea în Hristos nu trebuie să fie o viaţă crispată, o 
viaţă făţarnică, o viaţă forţată. Hristos ne cheamă să fim noi înşine. Ne cheamă să ne luptăm cu păcatele, 
cu minciuna, cu răutatea. Ne cheamă să ne luptăm chiar şi cu modul de viaţă propovăduit de Elefteria. 
Numai că, din pricina creştinilor crispaţi, a celor care nu poartă crucea cu fruntea sus, ci cu o falsă 
pocăinţă, această muzică îmi aduce mereu aminte că legătura mea cu fraţii în Hristos trebuie să fie mai 
puternică decât a oamenilor pe care i-am văzut aplaudând la terasa din parc. Că trebuie să fie mai 
puternică decât a arabilor cărora când ascultă Salam Aleicum le zvâcneşte sângele în vine. Decât a 
tinerilor care se agită la fiecare concert rock sau house. 

Nu recomand altora să asculte nici un fel de muzică care le-ar putea transmite mesaje sau ritmuri 
pătimaşe. Dar nici nu cred că viaţa duhovnicească presupune numai ascultarea muzicii psaltice sau a celei 
clasice. E adevărat şi faptul că, pe măsură ce oamenii sporesc în viaţa duhovnicească, muzica pe care o 
ascultă se schimbă. Insă procesul e uneori de durată. Totuşi, stau şi mă întreb uneori dacă la bătrâneţe un 
şlagăr vechi precum Woman in Love o să îmi placă mai puţin. Mi-am dorit să mă căsătoresc cu o fată care 
să mă iubească din toate puterile, care să fie woman in love şi la adânci bătrâneţi. Chiar dacă melodia i-a 
încurajat pe mulţi să descopere farmecul poveştilor de dragoste tip „căsătorie de probă", pentru mine 
această melodie a însemnat şi înseamnă altceva. 

Dar nu despre muzică vreau să îţi vorbesc acum, ci despre libertate. Despre cele două feluri de 
libertate. 



O cititoare: Eu aş explica şi ce înseamnă Biserica; eu, când eram cufundată în păcat şi mă simţeam în largul meu 
în păcat, simţeam că sunt eu însămi. Dacă-mi pronunţa cineva cuvântul „Biserică", mi se făcea o lehamite... 
Confundam Biserica cu babele de la biserici şi cu teoriile lor moralizatoare. 

O cititoare: Melodia este frumoasă, dar nu mi se pare specială. E clar că special a fost momentul în care ai 
ascultat-o tu prima oară. Altfel, ce să-ţi zic... induce nişte gânduri nu prea curate şi are un mesaj pătimaş subtil... 
Aşa e, nu zic ba. Special a fost într-adevăr momentul în care am ascultat-o prima oară. 



în Hristos simt cea mai deplină libertate: în Hristos simt că libertatea nu înseamnă singurătate, nu 
înseamnă că numai eu vreau, că numai eu fac, ci înseamnă şi că accept să fiu iubit, că accept să mă scald 
în dragostea lui Dumnezeu, că accept să fiu înfrumuseţat lăuntric de Dumnezeu, că accept să deschid 
ochii şi să văd viaţa aşa cum este de fapt: ca un dar de la Dumnezeu. 

Mă simt oare mai sărac cu Hristos? Şi nu îmi e teamă să mă întreb: sunt oare mai sărac avându-L pe 
Hristos? Nu, mă simt mai bogat, mai fericit, mai împlinit, mai liber. . . 

Nu mi-ar ajunge o carte să scriu cât am cunoscut păcatul, în câte forme şi în câte situaţii. Pe 
moment, păcatul mi-a dat o oarecare împlinire. O oarecare satisfacţie şi chiar o anumită linişte: gustarea 
din fructul oprit. 

Dar Hristos a venit în inima mea şi lucrurile s-au schimbat. A venit de multe ori, şi L-am gonit 
(conştient sau nu) de multe ori. Dar El, ca un adevărat îndrăgostit, nu a contenit să bată la uşa inimii mele 
încă şi încă o dată. 

Acum, când îţi scriu, mă simt ca o mireasă înaintea nunţii, care vorbeşte despre frumuseţea şi 
dragostea pe care i-o poartă mirele ei. Ştiu, această figură de stil s-a învechit. Numai că, atunci când 
trăieşti o figură de stil, nu îţi e teamă să o mărturiseşti. Ştiu că Hristos, pe Care II iubesc şi Care mă 
iubeşte, aşa cum îi iubeşte pe toţi oamenii, nu mă va părăsi. 

Dacă aş avea un shaker special, să pot pune în el puţină libertate adevărată, ţi-aş da să guşti un 
pahar. Cred că e cel mai puternic drog, deşi puţini se bat pentru el şi mai mulţi se luptă pentru un pliculeţ 
de marijuana. 

E destul de greu să gustăm din această libertate. Pentru că lumea aceasta ne-a învăţat să fim iubitori 
de sine, ne-a învăţat să căutăm libertatea numai în gustarea fructului oprit. Dar libertatea poate fi căutată 
şi în altă parte. 

Cred că este foarte greu să descoperi această libertate în Hristos în momentul în care te-ai 
îndrăgostit de cineva 3 şi când dragostea nu stă sub acoperământul dumnezeiesc. Ce simplu este să cauţi 
libertatea pătimaşă şi când de la o îmbrăţişare se ajunge la un sărut, de la un sărut la o mână pe piept, iar 
apoi tricoul cade, cade şi fusta. „Sună periculos, lasă fusta mai jos" se transformă în „«Sună periculos», 
dar trage-mi şi fusta jos!" etc. E cel mai simplu mod de arătare a unui sentiment. Şi, în acelaşi timp, e cel 
mai simplu mod de pervertire a unui sentiment 4 . 

„Bun, dar această libertate în Hristos nu implică monotonie, plictiseală, nu implică distrugerea 
iubirii?" 

Dimpotrivă. Această libertate în Hristos este cea care înfrumuseţează relaţia dintre cei doi, o face 
proaspătă, senină şi nu mai puţin palpitantă. Oricum, despre monotonie spun - din experienţă - că apare 
chiar şi în cazul în care doi tineri trăiesc în păcat. înainte să devin creştin, când practicam Tantra yoga, am 
trăit cu o fostă prietenă momente superbe. La mare, la munte, într-o mulţime de locuri frumoase. Dar, în 
ceea ce priveşte viaţa sexuală, monotonia îşi spune cuvântul ei. După epuizarea poziţiilor „Kamikaze 
Kama Sutra", pe care tinerii dornici de experienţe noi le caută prin toate revistele de specialitate, apare 
inevitabil monotonia. Tocmai de asta iubirile la această vârstă, sau chiar căsătoriile de probă - formele 
moderne de concubinaj -, nu ţin mult. (Şi ce, în familie nu apare rutina în viaţa sexuală? Ba da, uneori 
este. Numai că monotonia aceasta nu se goneşte prin practicarea perversiunilor, ci prin dragostea pe care 
Dumnezeu o picură în inimile celor doi. Cei care trăiesc fără binecuvântarea nunţii nu pot simţi asta.) 

Atunci când între doi tineri apare plictiseala, ei caută să rupă relaţia care îi lega, pentru a fi liberi 
pentru o nouă aventură. Când între soţi apare plictiseala, ei se roagă la Dumnezeu să depăşească această 
ispită. Şi, chiar dacă lupta e grea, fiecare biruinţă înseamnă un plus de dragoste, de profunzime a 
sentimentelor. 

în momentul în care vezi viaţa prin prisma credinţei, începi să îţi dai seama că de fapt nu Dumnezeu 
este Cel care îl împiedică pe om să fie liber, că El nu este duşmanul libertăţii noastre. înţelegi că de fapt 
noi suntem duşmanii propriei noastre libertăţi. Că El ne-a chemat la libertate, că El ne-a făcut fiinţe 
capabile să îmbrăţişeze sau să respingă libertatea. în acel moment, marile staruri, marii cântăreţi care 
trâmbiţează libertatea sunt văzuţi ca nişte oameni înlănţuiţi care fac apologia lanţurilor lor. Fanii lor sunt 



3 Un cititor: Şi când este uşor? Nu ştiu, dar ştiu că dragostea este una dintre ţintele favorite ale diavolului. El vrea 
să o spurce în fel şi chip şi este foarte greu să te afli într-un război fără voia ta, fără să îţi cunoşti nici prietenii şi 
nici duşmanii şi fără să ştii să te aperi. Pentru că simpla iubire dintre oameni, lipsită de ajutorul dumnezeiesc, e 
neputincioasă în fata asalturilor diavoleşti. . . 
«Un cititor: Şi totul se termină cu o dezamăgire profundă care-ţi imtolnăveste sufletul. 



nişte admiratori fanatici ai lanţurilor şi nu ştiu că de fapt lanţurile nu îi apără, ci le limitează libertatea de 
mişcare. 

„Totuşi, nu se poate spune că tinerii creştini duc o viaţă frumoasă. 

Asta o afirmă numai cei care nu duc o viaţă creştină. Trebuie să recunosc totuşi că unii tineri 
creştini cad în extrema unei râvne exagerate şi neagă orice manifestare specifică vârstei la care se află: 
sportul este rău, toată muzica este rea şi toate filmele sunt rele. Mie o astfel de poziţie mi se pare ciudată 
(asta nu înseamnă că aşa trebuie să li se pară şi altora. . .). 

Despre sport, spun că este chiar necesar tinerilor, pentru a-şi consuma energia altfel decât în 
discoteci. Viaţa la oraş este foarte diferită de viaţa la ţară şi organismul are nevoie de mişcare. Eu am 
practicat multe sporturi (înot, polo, patinaj artistic, tenis de câmp, baschet) şi am cunoscut cât de 
binefăcător e sportul pentru organism. După o lungă pauză, patinez iarăşi role şi mă simt foarte bine 
mergând pe role în parc împreună cu soţia şi copiii. 

„Şi totuşi, cum se împacă rolele cu viaţa în Hristos?" 

Te-aş întreba şi eu ce au scris Sfinţii Părinţi despre role, bicicletă, baschet şi alte asemenea. Dar aş 
îndrepta discuţia pe un făgaş greşit. Important este ceea ce au scris Sfinţii Părinţi despre faptul că trupul 
nu trebuie neglijat. Era ridicol să scrii despre avantajele sportului într-o vreme în care tinerii îşi ajutau 
părinţii la toate muncile câmpului şi picau de pe picioare din cauza efortului depus. Dar, în zilele noastre, 
când o mulţime de tineri îşi tocesc fundul pe băncile facultăţilor sau la birouri, sportul trebuie privit cu 
mai puţină crispare 5 . (Nu vorbesc despre sporturile extreme, care pun în pericol vieţile celor care le 
practică; aceştia II şantajează permanent pe Dumnezeu, despre Care consideră că trebuie să le poarte de 
grijă oricât de inconştienţi ar fi.) 

Dacă nu aş fi avut copii, nu aş mai fi mers acum pe role. Dar băiatul meu a mers o vreme la o 
grădiniţă la care, din când în când, copiii erau scoşi în parc cu rolele. Şi mi s-a părut normal să ieşim şi 
noi cu el în parc pe role. 

Cât priveşte filmele, tot azi am primit şi un film frumos de desene animate pe care abia aştept să îl 
revăd. Nu cu băiatul meu, o să îl văd şi cu el, mai întâi vreau să îl văd cu soţia. Nu sunt la măsura la care 
să nu mai văd filme 6 . 

Hristos nu le cere tinerilor să renunţe dintr-o dată la toate manifestările sufletului lor. Le cere să 
renunţe doar la păcat. Ii pune să renunţe la desfrâu, la băutură, la sex, la minciună, la muzica care îi 
îndobitoceşte, la filmele care îi vatămă. Ii pune să renunţe la tot ce le murdăreşte sufletul. Dar, cerându-le 
să trăiască în lume ca şi cum nu ar fi din lume, nu le cere să se transforme în nişte roboţi în care să nu 
încapă decât programele de rugăciune, mătănii, pocăinţă, slujbe. Hristos îi călăuzeşte pe tineri spre 
cunoaşterea adevăratei iubiri şi a adevăratei libertăţi. Cei care, din râvnă exagerată, renunţă de exemplu la 
sport - deşi organismul lor are nevoie de mişcare - riscă să devină formalişti. (Nu zic că nu fac bine cei 
care reuşesc să îşi consume energia fizică pe care o au prin mătănii şi închinăciuni. Eu însă, deşi făceam şi 
peste cinci sute de mătănii pe zi în facultate - în perioadele când aveam canonul respectiv -, simţeam 
nevoia şi de sport; aşa că mai jucam câte un baschet. Am cunoscut însă şi pe unii care negau sportul, dar 
nici mătănii nu aveau stare să facă. Oricum, cei care fac mătăniile sau închinăciunile ca pe un sport riscă 
să transforme rugăciunea într-o formă de culturism.) 



Un cititor: Dar eu am văzut undeva că sportul era inclus într-o listă de păcate opritoare de la împărtăşanie, 
pentru că ar avea la origine iubirea de sine.... Dacă sportul ar fi un păcat opritor de la împărtăşanie, atunci 
duhovnicii ar trebui să recomande tuturor elevilor care vor să se împărtăşească să nu meargă la ora de sport. Or, 
nici un duhovnic nu face asta. Deci, includerea sportului pe o listă de păcate e discutabilă... înseamnă că avva 
Porfirie Bairaktaris, când mergea pe bicicleta medicinală, trebuia oprit de la împărtăşanie... Da, dacă faci sport din 
iubire de sine, este păcat. Dar dacă faci ca să fii sănătos, nu e rău. E ciudat ca cineva să se tot roage pentru sănătate, 
ferindu-se să folosească o bicicletă medicinală sau alte exerciţii de gimnastică (nu includ aici exerciţiile yoga, care 
au implicaţii negative în plan spiritual). Pentru că tot veni vorba de îndreptare de spovedanie, cunosc creştini care 
fac alergie la astfel de texte tocmai pentru că unele conţin şi inexactităţi - gen „am băut cafea", băutul cafelei, fără 
să faci exces, evident, nefiind însă păcat; în multe mănăstiri şi schituri athonite se bea cafea. Eu vreau să spun însă 
că aceste îndreptare de spovedanie, chiar cu toate defectele pe care le au, sunt de mare folos. Unii fac alergie la ele 
pentru simplul motiv că pot regăsi acolo anumite fapte pe care le fac ei înşişi, şi pe care se ruşinează să le 
spovedească. Faptul că şi duhovnicii sunt răspunzători într-o anumită măsură pentru că nu ne pun mai multe 
întrebări la spovedanie nu ne absolvă de responsabilitate... 

6 Am citit şi eu studiile despre influenţa nocivă pe care o are asupra sufletului statul în faţa televizorului, ca şi 
despre dependenţa pe care o pot provoca filmele sau emisiunile de succes. Şi eu cred că prin televizor diavolul 
loveşte puternic în creştini. Dar cred însă că sunt şi emisiuni şi filme care ne pot fi de folos... 



„Tu eşti un om liber?", m-ai putea întreba. 

Sunt un om care merge pe calea dobândirii libertăţii. Calea e grea, cu popasuri, dar sigură. Sper să 
nu mă consideri prea bătrân pentru a avea dreptul de a-ţi vorbi despre libertate. De ce să nu recunosc, 
faptul că am 30 de ani mă face să îmi impun o anumită maturizare. Dar, şi asta vei vedea şi tu peste ani de 
zile, dacă inima îţi e plină de iubire, nu ai cum să te simţi decât tânăr. Parcă aş scrie cu melancolia unui 
pensionar care şi-a văzut nepoţeii, dar nu e aşa. Sunt convins că nu sunt singurul om care se trezeşte 
dimineaţa şi se simte pregătit să meargă la facultate pentru un curs sau pentru un examen. Acesta e de fapt 
unul dintre motivele pentru care îi mulţumesc deseori soţiei mele: că nu mă lasă să ruginesc, că pot să mă 
simt aproape student. Nu mă simt aşa când se năpusteşte asupra mea vreo ispită sau când trec prin cine 
ştie ce necaz, ci în restul timpului, când apele sunt liniştite. 

Ar mai fi de spus că, de cele mai multe ori, viaţa creştină li se propune ca alternativă doar tinerilor 
care se complac într-o viaţă de desfrâu - cu droguri sau cu muzică satanică. Nu toţi tinerii se droghează, 
nu toţi ascultă muzică satanică. Cred că viaţa creştină ar trebui prezentată drept alternativă şi celorlalţi 
tineri care - deşi nu se droghează şi nu sunt nici satanişti - cred că viaţa nu are alt rost decât trăirea unor 
experienţe - intelectuale, psihice, sau fizice - cât mai intense. 

Libertatea în Hristos este o comoară care străluceşte în lăuntrul privitorului. Străluceşte ca o făclie 
în suflet şi îl umple de mângâiere. Mi-aş dori să vină vremea să îţi pot vorbi mai mult despre această 
comoară lăuntrică. Deocamdată doar ţi-am spus că există, că poate fi găsită. 

Şi poate că tu, asemeni oricărui căutător de comori, te vei duce să scormoneşti pământul pentru a o 
găsi. Nu ştii cum e, nu ştii cât de valoroasă e, dar ştii că există. Şi mai ştii că sufletul tău, apăsat din atâtea 
părţi, are nevoie de o asemenea comoară. . . 



Miss Parohia 



Am primit o scrisoare foarte scurtă: „ De ce aţi spus în conferinţa de săptămâna trecută că păcatul 
ne urâţeşte? Dumneavoastră credeţi că putem şti cât de sfânt este cineva numai după faţa lui? Sunt atâţia 
oameni care trăiesc în păcate - şi mai ales sexuale - care sunt mult mai frumoşi, nu observaţi asta? Hai 
să punem la un concurs de miss fetele din biserică şi fetele din discotecă. Cine ar fi mai frumoase? " 

Răspuns: Am spus că păcatul ne urâţeşte pentru că aşa este. Ar fi trebuit poate să aduc atunci mai 
multe argumente. La fiecare conferinţă mă apasă faptul că trebuie, pe de o parte, să răspund la cât mai 
multe dintre întrebări, dacă se poate chiar la toate, deci trebuie să fiu cât mai concis, iar pe de altă parte, 
pentru că multe din întrebările care mi se pun sunt atât de interesante încât cred că s-ar putea face 
conferinţe care să pornească de la fiecare dintre acestea. îmi cer scuze deci pentru faptul că nu sunt mai 
amplu în explicaţii . 

Nu putem nega legătura dintre suflet şi trup. Ortodoxia nu neglijează trupul, ca ereticii gnostici, care 
considerau trupul o închisoare, după învăţătura lui Platon. Este normal ca starea de boală să se reflecte pe 
chipurile noastre, sau starea de mânie sau de supărare, pe trupurile noastre. Există o sumedenie de 
îmbolnăviri a căror cauză principală este deprimarea psihică. 

Ca să nu aduc foarte multe argumente, îţi pun înainte o întâmplare zguduitoare: 

„în părţile Teftoniei era un ostaş care, sculându-se într-o noapte din pat, de lângă femeia sa, s-a dus 
de a preacurvit cu alta. După aceea, întorcându-se la casa lui, dacă 1-a văzut femeia sa, striga de frică şi 
tremura. Strângându-se slugile la glasul stăpânei lor, cum l-au văzut s-au îngălbenit de frică şi au fugit toţi 
din casa aceea, strigând tare, fiindcă li se arăta faţa preacurvarului ca a unui drac. Acestea văzând acela, a 
priceput că pentru fărădelegea lui i s-a schimbat faţa în urâtă şi înfricoşată. Deci a stins lumânările şi s-a 
ascuns până ce s-a făcut ziuă. Şi dimineaţa a ieşit, mergând să afle vreun duhovnic ca să se mărturisească. 
Iar pe drum boii şi alte dobitoace întâlnite fugeau de el ca de un fulger; şi se cutremurau nu numai 
dobitoacele, ci şi oamenii. Când a ajuns la o biserică şi 1-a văzut un duhovnic, acela a închis uşa, 
blestemându-1, socotind că este o arătare drăcească. Iar ostaşul se ruga de afară, cu lacrimi, zicând că nu 
este diavol, ci pentru păcatul său s-a făcut atât de înfricoşat şi urât. Atunci, mărturisindu-se şi luând de la 
duhovnic canon după cum se cădea, s-a întors faţa lui la starea de mai înainte. în urmă şi-a îndreptat 
sufletul său prin pocăinţă" 8 . 

„Bine, m-ai putea întreba, acestui bărbat faţa i s-a urâţit, dar sunt milioane de bărbaţi adulteri pe 
care desfrâul nu îi urâţeşte deloc. . ." 

Dumnezeu vrea în orice chip întoarcerea noastră... Bărbatul acela s-a pocăit pentru păcatul său. 
Dacă un altul ar fi trecut prin aceeaşi încercare, poate s-ar fi sinucis văzând că şi preotul se speriase 
văzându-1... Dacă toţi oamenii ar deveni hidoşi imediat după ce ar păcătui, atunci s-ar feri să păcătuiască 
de groaza că imediat înfăţişarea lor i-ar da în vileag. Dumnezeu le-ar sufoca deci libertatea, i-ar obliga 
oarecum să facă binele. Dar Dumnezeu vrea să fim virtuoşi pentru a dobândi împărăţia, nu pentru alte 
motive îndoielnice... (El ar putea face ca faţa fiecărui desfrânat să devină neagră, sau vânătă..., şi totuşi 
nu o face.) 

Păcatul ne urâţeşte, ne murdăreşte sufletul. Şi de fiecare dată ne urâţeşte şi trupul, chiar dacă nu ne 
dăm seama. 

„Cum vine asta?" 

Simplu: poate ai văzut şi tu filme în care se comit crime (dacă nu ai văzut, nu ai pierdut nimic, 
dimpotrivă). Cum arată faţa criminalului atunci când se luptă cu victima sa? Dură, rece, chiar 
înspăimântătoare. . . 

„Da, dar cel care desfrânează nu arată hidos, ca un criminal sau ca un violator. . ." 



7 Pe această cale, îmi cer iertare tuturor celor care au considerat că nu am zăbovit mai mult la răspunsurile pe care 
le-am dat întrebărilor puse în conferinţe. 

8 Mântuirea păcătoşilor, Editura Bunavestire, Bacău, p. 97. 

Orice păcătos, dacă nu ar păcătui, ar fi şi mai frumos. Pentru că frumuseţea sufletească i s-ar 
răsfrânge pe chip. Asta o vezi cel mai bine privind oamenii care intră la spovedanie. E adevărat că pentru 
unii spovedania e o formalitate, care nu îi schimbă. Asta pentru că vin să se spovedească fără să vrea să 
renunţe la păcat, sau fără să fie conştienţi de păcatele lor. Dar pe toţi cei care se spovedesc cu zdrobire de 
inimă spovedania îi face mai frumoşi. 

Cei mai frumoşi bătrâni pe care i-am cunoscut au fost ori monahi, ori creştini cu viaţă sfântă. Pentru 
că frumuseţea nu i-a părăsit, frumuseţea lor nu se ofileşte. Cine merge la părintele Justin Pârvu, la 
părintele Arsenie Papacioc sau la părintele Iulian Prodromitul poate vedea cum te înfrumuseţează 
credinţa. 

Iar modul în care te urâţeşte păcatul îl poţi vedea cel mai simplu privind fotografiile unui om care 
de la o anumită vârstă a început să bea fără măsură. Incet-încet, înfăţişarea lui se deformează. Acelaşi 
lucru se întâmplă şi cu desfrânaţii, chiar dacă ritmul schimbărilor este de cele mai multe ori mai lent. 

„Dar pe unii tineri începerea vieţii sexuale îi face mai frumoşi, îi scapă de obsesii etc. . ." 

Da, aşa e. Ii face să simtă că au intrat într-un univers minunat, cel al dragostei trupeşti. Nu vor trece 
însă multe luni sau mulţi ani şi păcatul îi va murdări la loc. Pe când, dacă ar fi mers pe calea înfrânării, ar 
fi învăţat să scape de obsesii, şi Dumnezeu, Care ar fi venit în inimile lor, i-ar fi făcut mult mai frumoşi, 
dăruindu-le frumuseţea care nu se scurge o dată cu viaţa. . . 

Deci, ca să nu spun prea multe, orice păcat te urâţeşte sufleteşte. Iar trupeşte, cel puţin în măsura în 
care îţi răpeşte seninătatea şi frumuseţea pe care ai fi avut-o dacă nu păcătuiai. 

Asta nu înseamnă că putem judeca un om doar după înfăţişarea lui. (Am văzut la televizor o 
lesbiană frumoasă. Imaginea ei m-a şocat. Cred însă că dacă ar fi dus o viaţă creştină ar fi fost şi mai 
frumoasă...) Dacă am pune însă la un concurs de Miss fetele din biserică şi cele din discotecă, ar câştiga 
poate cele din discotecă. Dar nu pentru că discoteca le-a făcut mai frumoase, ci pentru că frumuseţea pe 
care le-a dăruit-o Dumnezeu nu a fost încă acoperită de zgura păcatului. Vor avea însă parte de osândă că 
nu s-au folosit cum trebuie de frumuseţea lor. Oricum, au existat sfinte mai frumoase decât toate femeile 
din vremea lor - şi Sfânta Ecaterina e un bun exemplu în acest sens. Există însă Ecaterine şi în zilele 
noastre, pe care dacă le-ar descoperi revistele mondene le-ar pune pe prima pagină. Numai că aceste 
Ecaterine nu ies la suprafaţă, din smerenie. . . 

Să te ajute bunul Dumnezeu să ai parte de frumuseţea cea adevărată şi chipul tău să poarte pecetea 
frumuseţii adevărate. 

îţi doresc toate cele bune, 

Danion 

* 

O completare despre concursurile de Miss, adevărate fabrici producătoare de etaloane de frumuseţe. 
Adresându-se unei mame, Sfântul Nicolae Velimirovici scria nişte cuvinte extrem de actuale. „îmi aduceţi 
la cunoştinţă, cu prostească bucurie, că fiica dumneavoastră a fost aleasă Miss. Ca şi cum aţi aştepta să vă 
şi felicit. Mie îmi e ruşine şi să scriu despre acest lucru, iar în loc de felicitări vă fac cunoscută profunda 
mea compătimire. 

Nu ştiu de ce mai spuneţi în scrisoare: «Pentru fiica mea, ca fată educată, lucrul acesta este foarte 
măgulitor». Căci, ce se poate spune despre educaţi şi needucaţi în zilele noastre? între numeroasele crize 
contemporane, criza educaţiei este una dintre cele mai importante. Cine ştie care poate fi numită cu mai 
mult temei educată: o damă de la oraş sau o ciobănită sfioasă de la munte! în această privinţă nu se va 
ajunge la o înţelegere până ce nu ne vom întoarce la concepţia despre educaţie a poporului: educat (în 
sârbă obrazovan - n.t.) este cine are obraz. Iar cine nu are obraz nu este educat, oriunde ar locui, orice 
poziţie ar ocupa şi orice grămadă de cunoştinţe ar avea în cap. (...) 

Concursurile moderne de Miss sunt un obicei al vechilor popoare latine. în fapt, este doar un comerţ 
abil disimulat cu prostituate. Aţi urmărit soarta multelor Miss din Europa? Ce trist! Căsnicii stranii, copii 
din flori - sărmanii copii! -, procese senzaţionale între soţi, sinucideri" . 

Da, acestea sunt roadele batjocoririi frumuseţii lăsate de Dumnezeu. Acestor femei care s-au 
bucurat pentru o clipă, o zi sau un an că au fost Miss, după trecerea anilor au regretat enorm că nu au avut 
vieţi mai frumoase. Dar pentru asta nu e de vină Dumnezeu. . . 



9 Sfântul Nicolae Velimirovici, Răspunsuri la întrebări ale lumii de azi, Editura Sophia, 2002, pp. 226-227. 



Nu pot să nu judec... 



întrebare de la un cititor: M-am lăsat de păcatele sexuale de când am terminat facultatea, de 3 ani, 
însă de atunci m-a apucat judecata. Când îi aud pe prietenii mei cum comentează articolele din reviste 
trendy, despre cum să fii amantul perfect sau despre orgasmul total, îmi vine să fac scandal. Dar mă 
stăpânesc, ca să nu fiu penibil. Dar nu pot să nu judec, mai ales când se laudă cu perversiunile pe care le 
fac. Oare nu era mai bine să păcătuiesc, decât să fiu atât de făţarnic? 

Nu, nu e mai bine să păcătuieşti, e mai bine însă să nu judeci. Hristos a spus doar Nu judecaţi, ca să 
nu fiţi judecaţi (Matei 7, 1) nu a zis „dar mai bine să păcătuiţi decât să judecaţi. . ." 

Părintele Paisie Aghioritul 10 , un sfânt al vremurilor noastre, povestea o întâmplare din care orice 
creştin are de învăţat: 

„Am întrebat odată despre o fostă colegă de şcoală a mea şi am aflat că apucase pe un drum greşit. 
Atunci am început să mă rog ca să o lumineze Dumnezeu să vină să-i vorbesc. Adunasem multe citate 
despre pocăinţă. Odată aceea a venit împreună cu alte două-trei femei. Apoi venea adesea cu fiul ei, 
aducând lumânări şi untdelemn. într-o zi cineva mi-a spus: «Părinte, aceasta se fâţărniceşte. într-un fel se 
arată aici şi altfel jos, unde desfrânează cu poliţiştii». 

Următoarea dată când aceea a venit la mănăstire, am certat-o cu asprime, iar ea a plecat plângând. 
Peste puţin timp mi-am simţit tot trupul arzând de o puternică poftă trupească. Am mers şi m-am rugat, 
dar nimic. Eram nedumerit de ce mi se întâmpla această ispită. M-am rugat din nou, dar fără nici un 
rezultat. Atunci am luat securea, mi-am pus piciorul stâng pe un lemn, am sprijinit tăişul securii de gambă 
şi cu un ciocan am început să lovesc în secure. Am tăiat astfel şapte bucăţele de carne. Nădăjduiam ca 
prin această durere să se împuţineze înfierbântarea trupească, dar nimic. Mi s-a umplut gheata de sânge, 
dar războiul nu a cedat. Atunci m-am ridicat şi, lăsând mănăstirea deschisă, m-am îndreptat spre pădure. 
«Mai bine să mă mănânce urşii», mi-am spus. 

Mergând spre pădure, am căzut istovit pe marginea cărării. Mă tot gândeam de ce mi-a venit această 
ispită şi încercam să găsesc o explicaţie, să-i aflu pricina. Atunci mi-a venit deodată în minte femeia pe 
care o certasem... M-am pocăit pentru că am mustrat-o aşa de aspru, am cerut iertare de la Dumnezeu şi 
îndată m-am simţit ca şi cum aş fi ieşit dintr-o baie răcoroasă. înfierbântarea trupească îmi dispăruse cu 
totul». 

Apoi Stareţul a adăugat: «Atunci când simţim poftă trupească, nu este de vină totdeauna trupul. Ci 
se poate ca războiul trupesc să provină şi din gândurile de judecată şi mândrie. Mai întâi trebuie să găsim 
pricina ispitei şi apoi să acţionăm în modul potrivit. Nu să începem îndată posturile, privegherile etc.»" 11 . 

înainte de a vorbi despre judecarea aproapelui, o să fac câteva paranteze: când a aflat că fosta sa 
colegă a luat-o pe calea pierzării, părintele a început să se roage pentru ea. Aşa trebuie să facem şi noi 
atunci când aflăm că prietenii, colegii, rudele sau alţi cunoscuţi de-ai noştri au luat-o pe căi greşite. Ba 
chiar, auzind că alţi oameni au fost biruiţi de păcat, putem să ne rugăm şi pentru aceia. (Când preşedintele 
Clinton a avut celebra aventură cu Monica în Biroul Oval, şi unii creştini s-au apucat să îl clevetească. Nu 
ştiu însă câţi s-au rugat pentru ca el să părăsească păcatul şi să vină la lumina lui Hristos, cunoscându-L în 
Biserica Sa, Biserica Ortodoxă 12 . Nu trebuie să stăm acum toată seara să ne rugăm pentru actori, oameni 
politici, sportivi, fotomodele, dar atunci când am judecat pe cineva putem să alungăm gândul de judecată 
prin rugăciune pentru cel căzut.) 



10 Mulţi cititori au aflat de Cuviosul athonit din cartea lui Dionysios Farasiotis Marii iniţiaţi ai Indiei şi părintele 
Paisie, apărută la Editura Egumenită în 2005. Toţi cei care se simt fascinaţi de spiritualitatea indiană, de yoga sau 
de credinţa în reîncarnare se pot regăsi în frământările tânărului Dionysios. Dar pot găsi şi lumina la care a ajuns 
acesta când, după ce i-a cunoscut „la ei acasă" pe marii guru, şi-a dat seama că adevărul e numai Hristos, Cel pe 
care L-a propovăduit prin viaţa, prin virtuţile şi prin minunile sale Avva Paisie. Ţineţi minte această carte şi 
recomandaţi-o tuturor celor care au nevoie de ea. . . 

Ieromonahul Isaac, Viaţa Cuviosului Paisie Aghioritul, Editura Evanghelismos, 2005, pp. 123-125. Editura 
aceasta a tipărit şi seria de sfaturi duhovniceşti şi epistolele Cuviosului Paisie, cărţi de mare folos duhovnicesc. 
12 Un cititor: Clinton nefiind ortodox, e foarte mică probabilitatea ca el să vină în Biserica Ortodoxă. 



Cât priveşte faptul că părintele a mustrat-o pe păcătoasă până ce femeia a plecat plângând, nu 
trebuie să însemne pentru tine că preoţii ar trebui să treacă cu vederea păcatele creştinilor. Nu, ei trebuie 
să îi mustre pentru păcatele lor, dar nu pentru a-i face să se îndepărteze de Biserică, ci pentru a-i chema la 
pocăinţă. Şi nu trebuie să se scârbească de căderile lor, ci, ca nişte doctori iscusiţi, trebuie să le dea cu 
dragoste leacul cuvenit. Da, sfinţii i-au mustrat pe păcătoşi pentru păcatele lor, tot aşa cum proorocii 
Vechiului Testament mustrau poporul ales. Dar sfinţii nu i-au mustrat scârbindu-se de păcătoşi, ci i-au 
mustrat dorindu-şi întoarcerea acestora. 

Cât priveşte faptul că părintele şi-a tăiat bucăţele de carne din picior, putem oare considera că 
aceasta e o soluţie pentru scăparea de ispită? Scrie oare în Sfânta Scriptură sau la Sfinţii Părinţi: „când 
omul e ispitit de curvie, să îşi taie trupul"? Nu, nu scrie aşa. A existat o grupare, a flagelanţilor, care se tot 
băteau crezând că aşa vor scăpa de ispitele trupeşti. Dar calea ortodoxă nu e calea uciderii trupului, ci a 
uciderii patimilor. De altfel, vedem că tratamentul pe care şi 1-a aplicat părintele nu i-a uşurat ispita. (E 
însă de apreciat râvna sa pentru a rezista ispitei - prefera să moară mâncat de urşi decât să îşi satisfacă 
pofta desfrâului. . .). 

Trebuie să ţinem minte sfatul părintelui Paisie: „Atunci când simţim poftă trupească, nu este de vină 
totdeauna trupul. Ci se poate ca războiul trupesc să provină şi din gândurile de judecată şi mândrie. Mai 
întâi trebuie să găsim pricina ispitei şi apoi să acţionăm în modul potrivit. Nu să începem îndată posturile, 
privegherile etc...". 

Oricum, de cele mai multe ori, din pricina nepriceperii noastre duhovniceşti nu suntem în stare să ne 
dăm seama care este pricina ispitei şi ne dăm explicaţii greşite. Dar duhovnicii noştri (şi uneori chiar şi 
unii fraţi mai sporiţi în credinţă) ne pot pune degetul pe rană. . . 

Vroiam să îţi scriu despre judecarea aproapelui, dar până la urmă cred că ar fi de ajuns să stai şi să 
cugeti singur. Vrei să ai parte de ispite mari, cum a avut părintele Paisie? Atunci stai şi judecă-ţi 
aproapele. Dar şansele de a birui ispitele care vor veni asupra ta vor fi foarte mici. . . Eu însă îndrăznesc să 
te sfătuiesc să laşi judecata. Căci am cules şi eu fructele amare ale judecării aproapelui. Şi încă le mai 
culeg. Şi nu sunt deloc bune la gust. . . 



Dragoste la. . . primul e-mail 



„Am o relaţie de un an şi jumătate cu un bărbat, dar doar pe Internet, şi am mai vorbit de câteva 
ori la telefon. Ţinem foarte mult unul la altul, iar acum câteva luni chiar ne-am spus «te iubesc» şi am 
făcut sex la telefon. Nu ne-am văzut însă niciodată şi el mă tot invită la el, în Germania. Tocmai am 
divorţat de soţul meu care bea foarte mult şi am hotărât să plec la prietenul meu la Berlin. In relaţia pe 
care o avem acum suntem foarte intimi, dar acolo mi-e teamă că nu voi şti cum să mă port. Când credeţi 
că ar fi bine să facem dragoste cu adevărat? (Daniela M., 31 de ani, Bucureşti) 

R: Sincer, instinctul îmi spune să te sfătuiesc să fii mai precaută. Nu ar fi rău să aduci relaţia în 
spaţiul şi timpul real şi mai ales în spaţiul şi timpul tău. De ce nu îl inviţi mai întâi într-o vacanţă în 
România, şi astfel îl vei cunoaşte şi personal, vei putea vedea exact dacă este chiar cum te-ai aşteptat sau 
ai fost o victimă a relaţiilor din cyberspaţiu. O relaţie virtuală poate fi chiar perfectă, dar nu este reală 
decât atunci când simţi, auzi, miroşi, atingi etc. Pe de altă parte, trebuie să fii sigură că nu eşti 
influenţată de căsnicia dezastruoasă cu soţul tău. Poate că această relaţie pe Net ţi se pare comodă, 
misterioasă, chiar o metodă de apărare (teama de a nu fi dezamăgită de un bărbat real). In sfârşit, te las 
pe tine să te gândeşti la toate astea şi sper să iei cea mai bună decizie. (Bianca) " 

Am reprodus scrisoarea de mai sus şi răspunsul primit la rubrica Curier sentimental tocmai pentru 
că dacă aş fi început cu nişte rânduri în care mi-aş fi manifestat reţinerea faţă de relaţiile făcute prin 
internet aş fi fost poate considerat depăşit de realizările tehnicii. Iată însă că şi Bianca - o persoană care 
după cum răspunde la scrisori nu pare să aibă treabă cu Biserica - recomandă prudenţă în astfel de relaţii. 

E la modă îndrăgosteala după câteva schimburi de e-mail-uri. Trimiţi câteva poze şi, gata, l-ai 
convins că eşti frumoasa pe care o aştepta. Iţi trimite câteva poze şi, gata, crezi că e chiar Făt Frumos. 

Nu cred că vei avea norocul ca de fapt Făt Frumos să fie mai frumos decât în poza pe care ţi-a 
trimis-o. Asta se întâmplă numai în filme. Şi nu cred nici că e de ajuns să vezi o poză şi să citeşti câteva 
rânduri pentru a-ţi dărui inima. . . Terminând de scris ultima frază, mi-am dat seama că nu e obiectivă. Ştiu 
şi eu că dacă cineva scrie o scrisoare sensibilă te poate cuceri imediat. . . Numai că multe dintre persoanele 
care se îndrăgostesc prin internet se lasă seduse de scrisori banale, de declaraţii de dragoste copiate din 
telenovele stupide. 

Dar faţă de această cunoaştere superficială a celuilalt ţin să îmi manifest rezervele. Da, dacă ar scrie 
într-un mod aparte, dacă într-adevăr ar gândi altfel decât tipii pe care îi ai lângă tine şi după care nu te dai 
în vânt, nimic de zis. 

Ai însă grijă că e uşor să iubeşti de la distanţă... După ce îl vei cunoaşte mai bine, s-ar putea să te 
dezamăgească. Şi totuşi, datorită săptămânilor petrecute „lângă" el, mai exact în faţa calculatorului (sau a 
hârtiei de scris), vei fi mai dispusă să renunţi la exigenţele tale. 

Intâlnindu-1, îţi vei imagina poate că anumite faze romantice - ca să nu zic erotice - vă vor ajuta să 
vă depăşiţi timiditatea. Veţi fi tentaţi să depăşiţi bariera provocată de faptul că celălalt este altfel decât v- 
aţi aşteptat. Numai că aşa nu veţi rezolva nimic. . . 

Am vorbit cu mai mulţi tineri care au apelat la internet pentru a-şi cunoaşte jumătăţile. Cei mai 
mulţi au făcut-o din plictiseală, sau din tristeţea că nu sunt băgaţi în seamă. Şi (cu o singură excepţie) au 
avut parte numai de dezamăgiri. 

„Şi totuşi, cum să îmi găsesc perechea?" 

Despre asta am scris mult, am scris o carte întreagă, Cartea nunţii 14 . Nu pot să îţi rezum totul într-o 
frază. Sunt convins însă că găsirea perechii depinde foarte mult de modul în care o cauţi. Un singur sfat îţi 
dau, un sfat pe care l-am urmat la rândul meu: cu cât te rogi mai mult pentru asta - dorindu-ţi o familie 
care să crească sub acoperământul lui Dumnezeu -, cu atât mai mari vor fi şansele de a o avea. Oricum, 
nu cred că e de ajuns numai rugăciunea, cred că trebuie o pregătire serioasă: suntem poate mândri, şi în 
familie e nevoie de multă răbdare; suntem poate leneşi, şi în familie e nevoie de putere de muncă; 



Evenimentul Zilei - Magazin, nr. 21 / 5 iulie 2005, p. 12. 
14 Editura Nemira, 2003 / Editura Egumenită, 2004 (în curs de reeditare la Editura Lucman). 



suntem. . . Of, dar lista e lungă. Esenţial e că dragostea îţi va da puterea să faci şi lucrurile de care nu aveai 
stare mai înainte... 

Ţine minte: cu cât îţi pierzi mai multe ore pe internet, dând anunţuri că eşti disponibilă, cu atât 
şansele de a avea o familie fericită se micşorează. Cresc în schimb şansele de a avea parte de 
dezamăgiri... 

Aproape de sinucidere 



întrebare: „ Prietenul meu m-a părăsit pentru o altă iubită, deşi i-am făcut toate poftele. Şi eram 
fecioară când m-a cunoscut. Am încercat să mă sinucid de două ori, dar nu am reuşit. Simţeam că aşa mă 
voi răzbuna pe el. Mă gândesc iar la sinucidere, că viaţa mea nu are sens fără el, dar am auzit că toţi 
sinucigaşii merg în iad. Aşa e? " 

înainte de a-ţi răspunde fac o paranteză: cu vreme în urmă am primit un telefon de la un tânăr pe 
care nu îl cunoşteam şi care după lungi eforturi a reuşit să facă rost de numărul meu. M-a sunat într-o 
seară, şi am avut cu el cea mai tristă discuţie din viaţa mea. Mi-a spus. 

„Am o boală foarte gravă, pe care am suportat-o ani de zile. Acum nu mai suport. Vă rog spuneţi-mi 
ce rugăciune să zic ca să mă ia Dumnezeu, că dacă nu mă ia El mă sinucid. Sunt hotărât să mă sinucid. Nu 
vreau să vă fie milă de mine, dar nu ştiţi cât am răbdat anii ăştia. Gata, sacul răbdării mele a ajuns la fund. 
îmi spuneţi ce rugăciune să fac sau mă sinucid?" 

Deşi am stat mai mult de vorbă cu el, nu am reuşit să îl fac să înţeleagă că nu el este stăpânul vieţii 
sale, ci Dumnezeu. Credea în Dumnezeu, dar era decis să se sinucidă, şi poate între timp a şi fâcut-o 5 . 
Pentru că rugăciunea nu este un act de vrăjitorie, să te rogi şi să mori imediat. Rugăciunea înseamnă în 
primul rând primirea voii lui Dumnezeu, e cererea de a primi tărie să faci voia dumnezeiască, oricâte 
ispite ar apărea în faţa ta. Discuţia cu acel tânăr m-a şocat foarte tare. Şi îmi doream să reuşesc cât de 
puţin să îl conving pe tânăr să renunţe la hotărârea sa. Sunt momente în care viaţa unor oameni depinde 
de un singur cuvânt bun... Totuşi, mi-am dat seama că şansele ca acest cuvânt bun să fie primit sunt foarte 
mici - şi asta pentru că mintea celui care vrea să se sinucidă nu mai e limpede, ci e întunecată de diavol. E 
bine deci ca oamenii să înţeleagă din timp gravitatea sinuciderii, şi să nu mai aibă iniţiative sinucigaşe. 
Sinucigaşii merg în iad nu pentru că Dumnezeu e rău şi vrea să îi trimită acolo, ci pentru că ei înşişi au 
preferat voia lor şi nu voia lui Dumnezeu. Şi, pentru că minţile lor s-au supus înşelării diavoleşti - pentru 
că altfel nu s-ar fi sinucis -, se duc în iad. . . 

Ar fi fost bine ca rândurile care urmează să le fi citit cu vreme în urmă, în linişte. Poate că dacă ai fi 
înţeles din timp ce este sinuciderea nu ai mai fi avut astfel de tentative. Oricum, mila lui Dumnezeu te-a 
ţinut, nu întâmplarea. De obicei, cei care ratează o tentativă de sinucidere sunt şi mai disperaţi, şi mai 
nervoşi, şi mai închişi în sine. Dar sunt câţiva care îşi dau seama că Dumnezeu a fost cel care le-a purtat 
de grijă, chiar dacă ei vroiau să îşi ia viaţa. (Bine, unii s-au gândit că, dacă Dumnezeu vrea ca ei să 
rămână în viaţă, încercarea lor va eşua. Dar încercarea a reuşit, tocmai pentru că prin pariul pe care l-au 
făcut au cerut ajutorul diavolului, şi nu al lui Dumnezeu). 

Când te gândeşti la sinucidere, gândeşte -te că durerile şi suferinţele din lumea asta sunt de mii de 
ori mai mici decât cele de dincolo. Şi sinucigaşii merg în iad; nu li se face slujbă de înmormântare, pentru 
că ei s-au lepădat de Dumnezeu prin fapta lor, şi au murit ca nişte necredincioşi. 

Sinuciderea înseamnă durere, durere, durere. O durere mult mai groaznică decât îţi poţi închipui. Nu 
poţi să te sinucizi ca să scapi de durere... Dacă ai şti ce chinuri îi aşteaptă în iad pe sinucigaşi, nu ai mai 
vrea să te sinucizi. 

Să ştii că nu sunt moralist. Nu vreau să fac pe deşteptul cu tine, mai ales că după ce m-am apropiat 
de Biserică am avut şi eu gânduri de sinucidere. Aşa că ştiu cum e presiunea care nu te lasă să dormi. . . S- 
ar putea să râzi, pe mine cel mai tare mă apăsa răutatea celor din jurul meu, lipsa de dragoste. Simţeam, la 
propriu, că mă sufoc într-o lume în care fiecare îşi vede numai de problemele lui, de viaţa lui, şi că nimeni 
nu are chef să se uite înjur, în afara păcătoşilor care îşi caută parteneri de destrăbălare. 

Da, mă durea foarte tare chiar şi lipsa de dragoste a unora dintre creştinii care mergeau deseori la 
biserică, îşi făceau canonul de rugăciune în fiecare zi, se spovedeau şi se împărtăşeau des, dar totul era 
formal. îmi era groază, pur şi simplu groază, că pot deveni şi eu un astfel de om cu inima rece. . . 



15 Tânărul m-a sunat iarăşi, în timp ce făceam corectura acestui text. Deşi ispita nu 1-a părăsit, nici nu 1-a biruit. Mă 
rog ca Dumnezeu să îi dea puterea să reziste până la capăt. 



Când gândurile rele nu îmi dădeau pace, mă rugam cu disperare: „Doamne, izbăveşte -mă de gândul 
sinuciderii, că nu mai rezist..." Şi gândurile se înteţeau, şi iar mă rugam, şi iar se înteţeau, şi iar mă 
rugam, şi tot aşa până mă lăsau în pace, şi mintea mea se liniştea. Cel mai mare sprijin l-am primit, şi în 
această privinţă, de la preotul duhovnic. îmi era ruşine să îi spovedesc astfel de gânduri, mai ruşine chiar 
decât de gândurile de desfrâu. Dar ştiam că, dacă nu le spovedesc, se pot transforma în fapte. . . 

Tu vrei să te sinucizi că te-a părăsit prietenul... Şi ce rezolvi dacă te sinucizi? Vrei să te răzbuni... 
Dar aşa te răzbuni tot pe tine, nu pe el. El se va bucura că a scăpat de o prietenă nebună, şi se va distra în 
continuare cu noua iubită 16 . Răzbunarea, oricare ar fi ea, nu ajută la nimic. . . 

Mai bine gândeşte -te cum poţi depăşi acest impas. . . 

Poate nu vezi nici o soluţie, poate ţi se pare că totul în faţa ta e negru... Nu deznădăjdui. Roagă-te 
ca Dumnezeu să te ajute să te ridici din groapa întristării. Există o şansă şi pentru tine, chiar dacă acum nu 
o vezi. Dar rabdă, şi, pentru rugăciunile tale, Dumnezeu te va ajuta să o vezi. 

Oricum, să ştii şi că mulţi oameni disperaţi, deznădăjduiţi, într-un moment de luciditate şi-au dat 
seama că soluţia cea bună era foarte aproape de ei, numai că nu o văzuseră până atunci, fiind prea 
frământaţi sau nervoşi. . . 

Da, ai fost fecioară şi nu mai eşti, ai avut un iubit şi nu îl mai ai. S-a terminat viaţa? Nu. Ai 
îmbătrânit, ai făcut reumatism, ţi-au căzut toţi dinţii, ţi-a albit părul şi nu o să îţi poţi găsi alt prieten? 
Bineînţeles că poţi. Viaţa merge înainte. Nu dispera. Cere ajutorul lui Dumnezeu, spovedeşte-te şi începe 
o viaţă nouă. 

Trebuie să înţelegi că viaţa fără Dumnezeu e o viaţă tristă, un fel de sinucidere lentă a tot ce e 
frumos în tine. Cu fostul tău prieten ai avut parte de o viaţă de plăcere, o viaţă de păcat, care s-a terminat 
urât. Sfârşitul păcatului e durerea, nu uita asta. Sfârşitul a fost pur şi simplu efectul firesc pentru care 
cauza era păcatul vostru. Nu te uita că alte prietene ale tale trăiesc ani de zile în păcat, şi nu li se întâmplă 
nimic. Dacă nu se pocăiesc, mai devreme sau mai târziu, păcatul lor va naşte suferinţă. O suferinţă pe 
măsură... 

Deci, ai curajul şi mergi înainte. Dumnezeu te va ajuta. Viaţa e frumoasă. „La vita e bella", cum 
zice şi titlul unuia din filmele mele preferate (cel făcut de Roberto Benigni, poate l-ai văzut şi tu). 

Da, viaţa e frumoasă. . . 

„Şi dacă totuşi nu e frumoasă, ci e crudă, rea, nemiloasă?..." 

Atunci e important să înţelegi că viaţa poate fi frumoasă. Da, rănile se pot vindeca, durerea poate 
trece. Totul e să ştii pe ce drum să o alegi. . . 



Un cititor: Nu cred că asta ai vrut să spui în fraza anterioară. Ceea ce ai vrut să sublimezi, cred eu, este că prin 
sinucidere ea îşi va pierde sufletul, aici e marea pierdere, nu? Nu că prietenul ei tot nu îi va da atenţie şi va 
rămâne să se distreze cu cealaltă. Cumva, fraza asta estompează efectul celei dinainte. 



Fecioarele neînţelepte de astăzi. 



întrebare: Cum să înţeleg pilda fecioarelor neînţelepte? De unde să ştiu dacă eu sunt fecioară 
înţeleaptă sau nu? 

Răspuns: In primul rând, e bine că îţi pui o astfel de întrebare. Feciorii şi fecioarele care se 
consideră ca făcând parte în mod automat din ceata „înţelepţilor" au mari şanse să fie în tabăra cealaltă... 
Hai să citim cu atenţie pilda pe care a rostit-o Mântuitorul: 

împărăţia cerurilor se va asemăna cu zece fecioare care, luând candelele lor, au ieşit în 
întâmpinarea mirelui. Cinci însă dintre ele erau fără minte, iar cinci înţelepte. Căci cele fără de minte, 
luând candelele, n-au luat cu sine untdelemn. Iar cele înţelepte au luat untdelemn în vase, o dată cu 
candelele lor. Dar mirele întârziind, au aţipit toate şi au adormit. Iar la miezul nopţii s-a făcut strigare: 
Iată, mirele vine! Ieşiţi întru întâmpinarea lui! Atunci s-au deşteptat toate acele fecioare şi au împodobit 
candelele lor. Şi cele fără de minte au zis către cele înţelepte: Daţi-ne din untdelemnul vostru, că se sting 
candelele noastre. Dar cele înţelepte le-au răspuns, zicând: Nu, ca nu cumva să nu ne ajungă nici nouă şi 
nici vouă. Mai bine mergeţi la cei ce vând şi cumpăraţi pentru voi. Deci plecând ele ca să cumpere, a 
venit mirele şi cele ce erau gata au intrat cu el la nuntă şi uşa s-a închis. Iar mai pe urmă, au sosit şi 
celelalte fecioare, zicând: Doamne, Doamne, deschide-ne nouă. Iar el, răspunzând, a zis: Adevărat zic 
vouă: Nu vă cunosc pe voi. Drept aceea, privegheaţi, că nu ştiţi ziua, nici ceasul când vine Fiul Omului 
(Matei 25, 1-13). 

Ce observăm? Toate cele zece fecioare ieşiseră în întâmpinarea mirelui, dar numai cinci se 
pregătiseră cum se cuvine... Când îşi dau seama celelalte de greşeala lor? Tocmai când vine mirele. Dar 
este prea târziu, şi - plecând în altă parte, în loc să meargă spre mirele mult-aşteptat - nu mai intră la 
nuntă... 

Sensul pildei este mult mai larg, pilda se referă la creştinii care nu duc o viaţă duhovnicească reală, 
fiind creştini numai cu numele, şi pe care ceasul morţii îi prinde nepregătiţi să intre la Ospăţul ceresc... 
Putem să ne dăm seama că viaţa fiecăruia dintre noi ar trebui să fie o aşteptare a Mirelui, a Domnului 
nostru Iisus Hristos, cu care ne vom întâlni după ce vom părăsi această viaţă. Şi unii vom avea candelele 
sufletelor pline de virtuţi, iar alţii, goale. . . 

Voi încerca să tâlcuiesc pilda aceasta făcând referire însă numai la cei care şi-au păstrat fecioria 
trupească. Şi spun că din zece fecioare nu ştiu dacă cinci sunt înţelepte... Cum sunt fecioarele înţelepte? 
(Şi răspunsul este valabil şi pentru feciorii înţelepţi...) Sunt fete care încearcă să trăiască în toate după 
voia lui Dumnezeu. In centrul vieţii lor stă Dumnezeu. Fie că vor să se mărite, fie că vor să se 
călugărească, principala lor rugăciune este să nu facă în viaţă voia lor, ci voia dumnezeiască. Duc lupta 
cea bună cu patimile, dar fără ca prin aceasta să se lase biruite de mândrie şi să se considere superioare 
celorlalte fete. 

Cum sunt fecioarele neînţelepte? Sunt de mai multe tipuri: fete cu sufletele pline de mândrie, cărora 
le place să îi defăimeze pe cei care nu duc viaţă curată, altele care se consideră sporite în viaţa creştină şi 
trăiesc un fel de yoga creştină, transformând rugăciunea lui Iisus într-un sport pe care îl practică pe 
ascuns, fără ştirea duhovnicului pe care îl consideră neiscusit (duhovnic care însă ar putea să le arate 
foarte simplu ce răni au pe suflete...). Altele sunt fecioare doar cu trupul, mintea lor fiind plină de toate 
perversiunile, iar altele şi-au păstrat doar fecioria fizică, dar în rest nu s-au sfiit să facă anumite păcate (. . . 
etc). 

Fecioarele neînţelepte ar putea cădea pradă desfrâului foarte uşor, pentru că mândria şi desfrâul sunt 
rude apropiate. Uneori, ele fug pentru o vreme în mănăstire, considerând că acolo vor fi ferite de patimile 
trupeşti. Dar nu rezistă la viaţa de ascultare de acolo, şi se întorc în lume, unde au parte de căderi mari. . . 

Cred că una din trăsăturile cele mai evidente ale fecioarelor neînţelepte (ca şi ale feciorilor 
neînţelepţi - am spus doar că au aceleaşi trăsături), este făţărnicia. încearcă să fie cât mai senine la chip, 
să zâmbească tot timpul, să discute numai lucruri duhovniceşti, să pară cât mai sfinte (chiar şi la 
spovedanie, în loc să îi descopere duhovnicului problemele lor, încearcă să se laude cu recordurile lor 
duhovniceşti nemaiauzite şi nemaipomenite, de parcă viaţa creştină s-ar număra numai în mătănii şi în 

cărţi duhovniceşti citite. . .). 

Practică o credinţă ostentativă, şi se aşteaptă ca toţi să se mire de evlavia lor. Iar când ceilalţi nu par 
impresionaţi, se consolează că sfinţenia lor nu are clopoţei, şi ceilalţi sunt incapabili să o înţeleagă. . . 

Am auzit mai multe cazuri în care duhovnicii au încercat să le ajute pe astfel de fete să ducă o viaţă 
fără crispări, o viaţă senină, dar orice tentativă a duhovnicului de a le micşora rânduiala pe care şi-o 
stabiliseră de capul lor a fost respinsă cu duritate. 

Cam asta e trăsătura specifică fecioarelor neînţelepte: se chinuie ca pe dinafară să pară cât mai 
credincioase, dar sufletele lor sunt pustii. Nu îl cunosc pe Dumnezeu, nu îl iubesc pe Dumnezeu, şi nici 
nu simt harul, dragostea şi pacea lui Dumnezeu. Sunt suflete pustii, cadavre vii, roase de plictiseală, de 
deznădejde, de mândrie şi de alte patimi. . . 

Fii sinceră cu tine: dacă vrei să pari mai evlavioasă decât eşti, eşti fecioară neînţeleaptă. Dacă eşti 
fecioară numai la trup, iar sufletul îţi e ros de patimi - şi macină secvenţele erotice din filmele pe care le 

vezi pe ascuns, eşti fecioară neînţeleaptă. 

* 

Aş face o completare, adresată celor care şi-au pierdut fecioria trupească, dar mai apoi - prin 
pocăinţă - au recâştigat-o pe cea sufletească. Am cunoscut şi tineri şi tinere care, după ce vreme de ani de 
zile (sau uneori doar numai după câteva luni) au stat departe de păcat, şi au regretat căderile de care au 
avut parte, mai apoi devin foarte mândri de faptul că s-au ridicat, şi încep să îi judece, să îi bârfească pe 
foştii lor prieteni, pe colegii lor şi pe toţi ceilalţi care trăiesc departe de Dumnezeu. Care este cauza: ei nu 
au reuşit încă să lepede modul pătimaş de a gândi, şi atunci încearcă să păstreze şi în viaţa creştină unele 
patimi, cum sunt clevetirea şi judecata. 

Ei duc o luptă greşită şi, întrucât nu simt harul lui Dumnezeu călăuzindu-le vieţile, consideră că 
toată agoniseala lor creştină ţine de fapt de manifestări exterioare. Adică, întrucât nu au înţeles viaţa 
creştină, rezumă totul la haine închise la culoare, privire în pământ, o voce bleaga (dar nu smerită), şi îi 
judecă pe cei care nu se încadrează în aceste tipare. 

Ţine minte: fecioria adevărată înseamnă dragoste de Dumnezeu, linişte sufletească, iubire de 
aproapele, ascultare şi smerenie. Pentru că, fără untdelemnul acestora, candela nu poate arde. Şi, când 
vine Mântuitorul, nu putem ieşi în întâmpinarea Lui. . . 

în labirintul internetului 



Un cititor m-a întrebat: „M-am vătămat foarte mult datorită internetului. Am văzut o grămadă de 
imagini smintitoare. M-am lăsat cu greu, acum un an. Am citit de curând şi cartea lui Cristian Şerban, 
«Internetul», şi mi-am adus aminte de cum am fost şi eu dependent de internet. Dumneavoastră de ce nu 
scrieţi o carte pe această temă, pentru că internetul face din ce în ce mai multe victime? Credeţi că 
oamenii credincioşi ar trebui să folosească netul sau nu? " 

Deşi multe din sugestiile unor cititori s-au metamorfozat în articole, totuşi - cel puţin deocamdată - 
nu am timp să tratez acest subiect. 

Voi rezuma însă perspectiva din care privesc această problemă. 

Nu vreau să fiu considerat un habotnic evadat din realitate. Am fost pasionat de calculatoare, am 
făcut Liceul de Informatică, am site pe net - www . danionvasile.ro , folosesc adresa de e-mail pentru 
corespondenţă. . . Deci nu sunt chiar un outsider. . . 

Ştiu că mulţi se folosesc de materialele ortodoxe de pe net, am auzit chiar de oameni care au devenit 
ortodocşi după ce au citit unele cărţi de pe net. . . 

Nu pot fi atât de orb încât să spun că internetul este rău în întregime... Dar spun, cu toată 
convingerea, că ar fi absurd să considerăm - aşa cum totuşi consideră mulţi - că internetul este un cuţit pe 
care dacă ştii să îl foloseşti e bun, iar dacă nu, te poţi tăia. . . 

Nimeni nu îi dă unui copil de trei ani un cuţit ca să testeze dacă micuţul se va automutila sau dacă 
nu cumva îl va folosi pentru a-şi tăia în bucăţele mai mici biscuiţii. . . 

Iţi trebuie o anumită tărie duhovnicească să mergi pe o stradă pe care se află o biserică flancată de 
magazine, bordeluri şi săli cu spectacole de streap-tease şi să nu te vatămi. Un creştin ar încerca să evite o 
astfel de stradă, chiar cu riscul de a pierde ceva interesant. 

Dracul i-ar putea întinde o cursă: la prima vizită l-ar ajuta să găsească ceva de folos, eventual o 
carte duhovnicească, la a doua vizită să găsească o haină frumoasă şi abia la a treia vizită - după ce 
trecătorul s-a obişnuit cu traseul şi i-a slăbit vigilenţa duhovnicească - i-ar arunca mreaja. . . 

Ştiu că foarte puţini creştini stau departe de internet pentru că se tem să nu se vatăme. Unii au o 
atitudine de siguranţă de sine provocată de mândrie şi nu se consideră atât de slabi încât să fie 
îngenuncheaţi de o invenţie a tehnicii. 

Ştiu şi eu că, dacă oamenii ar fi dus o viaţă mult mai curată, atunci internetul nu ar mai fi 
reprezentat acelaşi pericol. De ce? Pentru că poate ar fi existat o anumită cenzură, aşa cum exista înainte 
şi la televizor (existau prescripţii foarte precise - câte secunde poate ţine o secvenţă erotică etc; astăzi, 
după miezul nopţii pot fi vizionate unele posturi de televiziune la fel de inocente ca internetul). 

La întrebarea dacă este de folos pentru creştini să folosească internetul, răspunsul nu este simplu de 
dat. Un răspuns general ar fi că e bine să îl evite. Iar dacă totuşi trebuie să îl folosească, să îl folosească cu 
cât mai mult discernământ. Şi, dacă simt că au devenit dependenţi de el, să se spovedească duhovnicului 
şi să se lupte cu noua patimă. 

De ce răspunsul general pe care îl repet eu - pentru că l-am auzit şi eu de la părinţii duhovnici - este 
nu! Pentru că foarte mulţi oameni s-au vătămat din cauza netului. Victimele sunt de multe feluri. Unii 
oameni şi-au vătămat sănătatea trupească - şi relatările din cartea lui Cristian Şerban pe această temă sunt 
lămuritoare -, alţii şi-au vătămat-o pe cea sufletească. De la cei care au vizionat imagini porno până la cei 
care au ajuns să divorţeze din cauza flirtului cu persoane necunoscute de pe net. 

Şi să nu se creadă că singura patimă pe care o stârneşte internetul este cea a desfrâului. Nu ştiu, 
sincer, dacă ar putea exista vreo patimă care să nu fie stârnită prin internet... Şi asta pur şi simplu pentru 
că internetul este un mijloc de transmitere a informaţiei. (Nu intrăm în detalii, nu comentăm faptul că 
internetul - ca şi televizorul - ar dăuna psihicului uman chiar şi atunci când ar avea un mesaj exclusiv 
folositor. Marshall Mc Luhan a scris multe pe tema asta, analizând modul de transmitere a informaţiei... 
Ştiu oameni care au avut mari dureri de cap din cauza navigatului prea mult pe internet şi nu au mai fost 
în stare să se roage. . .). 

Consider că greşesc cei care combat internetul şi calculatoarele considerându-le invenţii drăceşti. 
16 



Nu, nu sunt invenţii ale dracului. Dar sunt invenţii umane pe care diavolul încearcă să le monopolizeze. Şi 
oamenii nu îşi dau seama, lăsându-se seduşi de cântecul de sirenă al cărui refren începe cu www... 

Nu după mulţi ani, spitalele de psihiatrie vor avea între clienţi şi dependenţi de internet... într-o 
lume a dependenţei de păcat - de sex, de droguri, de minciună -, apariţia noii categorii a dependenţilor de 
net îşi face locul uşor, fără tensiuni. Cine oare va avea răbdarea de a se apropia de aceste victime tinere 
ale diavolului, care după ce şi-au ruinat sănătatea sufletească şi trupească nu mai par bune de nimic? 
Dumnezeu ştie. (Cei care pot să îi ajute trebuie să o facă. . .) 

Cred că dacă mărturisitorii din vechime ar fi trăit astăzi s-ar fi luptat să dărâme idolul internetului 
din minţile oamenilor cu acelaşi curaj cu care cu vreme în urmă dărâmau idolii de piatră... Noi să fim 
sinceri cu noi înşine: am primit acest demon modern în casa sufletelor noastre? Dacă da, să ne luptăm să 
îl dărâmăm. Iar dacă răspunsul este nu, să fim sinceri cu noi: oare cotrobăind prin propria minte pentru a 
găsi idolul net-ului, şi neîntâlnindu-1, oare nu am găsit acolo alţi idoli, mai puternici şi mai periculoşi?... 

Problema este foarte amplă şi nu poate fi lămurită într-un articolaş. Cu toate cele scrise, îi 
încurajez pe toţi cei care se ocupă de site-uri-le religioase să fie cât mai activi în lucrarea lor. Cu toată 
campania antiinternet sau antiTV care s-ar face, tot vor exista clienţi fideli ai acestor oferte. Şi nu este 
rău să le oferi acestor clienţi materiale duhovniceşti. Şi nu pentru ca oferta de programe şi de site-uri să 
fie cât mai variată. Ci pentru că aceşti clienţi fideli pot fi ajutaţi să scape din lanţurile în care sunt 
prinşi... 

Vecinii şi patul care scârţâie 



Un tânăr care de câteva luni duce o viaţă creştină m-a întrebat: „ Când îi aud pe vecinii care 
locuiesc la etajul de mai sus cum fac dragoste, sunt făcut praf . îmi vin în cap toate fetele cu care m-am 
culcat până să devin creştin. Cum să rezist amintirilor, când aud patul cum scârţâie? (Şi, fiind tineri 
căsătoriţi, scârţâie des...)" 

Problema ta nu e deloc banală, deşi poate părea astfel. In primul rând, când auzi patul sau vecinii 
„scârţâind", nu trebuie să te mire că simţi că ţi se aprinde pofta. Suntem păcătoşi şi plini de pofte, ăsta e 
crudul adevăr, fie că ne place să îl recunoaştem, fie că nu ne place. Ne place să ne vedem curaţi la suflete, 
poate chiar sfinţi, dar nu suntem aşa. 

Auzi scârţâiturile? Momentul acela să fie pentru tine un semnal de alarmă duhovnicească. Aşa cum 
atunci când au gânduri păcătoase, creştinii trebuie să le alunge prin rugăciune, tot aşa şi tu trebuie să 
previi gândurile păcătoase prin rugăciune. Nu râde, primul lucru pe care trebuie să îl faci când auzi 
„patul" este să te închini, şi să zici: „Doamne, miluieşte". Sau: „Doamne, fereşte mintea mea de tot 
păcatul", sau ce altă rugăciune vrei. 

Apoi, e bine să faci abstracţie de sunetele respective. Dacă poţi, acoperă-le cu puţină muzică 
frumoasă. Dacă e noapte şi nu poţi pune muzică, atunci încearcă să nu îţi laşi mintea goală de gânduri. 
Dacă, stând în pat, poţi să spui şi alte rugăciuni până te ia somnul, e cel mai bine. Dacă nu, atunci 
încearcă să te gândeşti la Dumnezeu, la sfinţii Săi sau la orice subiect duhovnicesc. Dacă nici atâta nu 
poţi, atunci gândeşte-te la şcoală, la vacanţă, la bunici, la orice nu îţi vatămă mintea. 

S-ar putea însă ca uneori gemetele vecinilor să fie puternice şi să ţi întipărească puternic în minte. 
Atunci, să nu îţi fie lene să faci câteva mătănii... Poate nu ar fi nepotrivit nici să îi atenţionezi să fie mai 
reţinuţi în „exclamaţii". (Cineva îmi spunea că în astfel de situaţii loveşte cu papucul în ţeava de câteva 
ori. Limbajul Morse nu şi-a pierdut eficacitatea în aceste situaţii... Acelaşi limbaj Morse îl poţi folosi şi 
când vecinii se uită la filme pornografice cu sonorul la maxim.) Nu trebuie să îţi fie ruşine să îi 
atenţionezi astfel, pentru că nu eşti obligat să fii martor auditiv la orgiile pe care ei le privesc. 

Dar dacă tu stai şi tragi cu urechea şi urmăreşti ritmul în care patul scârţâie - pe ecran sau live, nu 
contează -, atunci este firesc să te apuce şi pe tine cheful. Pentru că vecinii fac ceva şi tu nu faci nimic. 
Inactivitatea ta ţi se va părea inferioară „activităţii" lor. . . 

Oricum, nu te apuca să îi judeci, poate că nu îşi dau seama că îi deranjează pe alţii (momentele 
respective fiind pentru ei atât de acaparatoare încât nu se mai gândesc la altceva). Sau poate nu îşi dau 
seama că pur şi simplu patul a „ruginit". Sau, chiar dacă îşi dau seama, poate că nu au bani să cumpere 
altul mai bun. . . Găseşte-le oricum circumstanţe atenuante. . . 17 

Şi, când vei avea familia ta, să-ţi aduci aminte de „traumele" pe care le-ai suferit. Oricum, să încerci 
să nu le oferi vecinilor tăi acelaşi spectacol. . . 



17 Am citit că unii locuiau la un moment dat într-un hotel sub camera unui lider politic, parlamentar parcă era, şi tot 
auzeau nopţile scârţâituri repetate. S-au grăbit să îl judece - crezând că e cu vreo amantă, în timp ce soţia era 
acasă. . . Când au aflat că zgomotele erau produse de bicicleta medicinală a politicianului, li s-a făcut ruşine. . . 



„Păcatul" de a fi blondă 



Scrisoarea unei mame blonde către fiul ei: 

„Dragă fiule, îţi scriu aceste rânduri ca să ştii că îţi scriu. Dacă primeşti această scrisoare, înseamnă 
că a ajuns cu bine. Dacă nu o primeşti, atunci să mă anunţi pentru a ţi-o mai trimite o dată. Iţi scriu încet 
pentru că ştiu că tu nu citeşti prea repede. Acum câteva zile, tatăl tău a citit că marea majoritate a 
accidentelor se petrec la o distanţă de un kilometru de casă. De aceea, ne-am hotărât să ne mutăm mai 
departe. Noua casă este minunată, are şi maşină de spălat, dar nu ştiu sigur dacă merge. Ieri am băgat 
lenjeria în ea, am tras de manetă şi de-atunci n-am mai văzut-o. Vremea pe aici e foarte rea. Săptămâna 
trecută n-a plouat decât de două ori. Prima dată ploaia a ţinut 3 zile, a doua oară a ţinut 4 zile. Apropo de 
vesta pe care o voiai, unchiul tău Petre mi-a spus că dacă o trimitem cu nasturi, cum sunt ei grei, o să 
coste mai mult; atunci am tăiat nasturii şi i-am pus în buzunar. Să-ţi mai zic că alaltăieri a explodat 
bucătăria şi tatăl tău şi cu mine am zburat din casă. Ce emoţie! A fost pentru prima dată după mulţi ani 
când tatăl tău şi cu mine am ieşit împreună undeva. A venit doctorul să vadă dacă suntem în regulă şi mi-a 
pus un tub din sticlă în gură. Mi-a zis să nu vorbesc 10 minute. Tatăl tău s-a oferit să cumpere tubul acela. 
Dacă tot vorbim de taică'tu, te anunţ că şi-a găsit de lucru; e foarte mândru de asta. Lucrează peste 
aproape 500 de oameni. L-au angajat să tundă iarba în cimitir. Sora ta Julia, cea care s-a căsătorit cu soţul 
ei, a născut în sfârşit. Cel mai rău e frate -tu' ăla mic, Ionuţ. A închis maşina şi a lăsat cheile înăuntru. A 
trebuit să se ducă până acasă să aducă dublură ca să ne scoată pe toţi de acolo. Bine, fiule. Nu pot să-ţi 
trec adresa pe plic, pentru că n-o ştiu. De fapt, ultima familie care a locuit aici a plecat cu numerele pentru 
a le pune la noua adresă. 

P.S. Aveam de gând să-ţi pun şi nişte bani, dar deja am închis plicul". 

între categoriile bancurilor de succes, la loc de frunte - alături de cele despre soacre, poliţişti, 
somalezi - se află bancurile despre blonde. Acestea sunt de două genuri: despre prostia blondelor şi 
despre uşurinţa cu care pot fi aduse în pat. 

Lăsând la o parte faptul că unele dintre ele sunt absolut banale, iar altele sunt reuşite („scrisoarea" 
aceasta mi se pare simpatică), trebuie observat faptul că ne place să facem pe deştepţii. Ne place să fim 
noi cei interesanţi, iar ceilalţi să fie proştii. De asta, atunci când avem ocazia de a ironiza pe cineva mai 
urât sau mai prost decât noi, nu ratăm ocazia. Pentru că astfel creştem în ochii noştri. . . 

Cât despre blonde, . . . 

Să observăm un lucru: dacă în majoritatea bancurilor cu soacre nu ai putea înlocui rolul soacrei cu 
al vecinei, sau rolul poliţistului cu al poştaşului, aproape în toate bancurile cu blonde rolul blondei poate 
fi înlocuit de cel al unei femei brunete, roşcate, al unei femei cu păr vişiniu, alb, verde strident sau indigo. 
De ce? Pur şi simplu pentru că de fapt esenţială în banc nu este culoarea părului „protagonistei", ci 
situaţia în care aceasta se află. Iar dacă blonda este pusă în contrast cu o brunetă sau cu o roşcată, 
contrastul este superficial, pentru că dacă bruneta s-ar afla în situaţia de „protagonistă", bancul ar fi la fel 
de gustos. 

Un exemplu banal: „O blondă rămâne a doua oară gravidă şi vine la soţul ei şi îl întreabă: «Dragă, 
acum trebuie sa ne căsătorim din nou?»" 18 Sarcina acestei gravide nu are o legătură directă cu culoarea 
părului ei... dar totuşi este mai uşor să faci bancuri cu blonde. Pentru că blondele sunt minoritare 19 . Ia să 
spună bărbaţii bancuri cu brunete. Oare nu le-ar creşte şansele de a auzi un concert de reproşuri de la 
colegele de serviciu, de la prietenele, surorile sau chiar soţiile lor, care sunt brunete? Ba da, pentru că 
brunetele sunt mai multe. . . 

Tipul femeii blonde şi proaste e deja „legendar". Şi, cu toate astea, bărbaţii se dau în vânt după 
blonde, şi nu numai după cele proaste, ci şi după cele deştepte. (Chiar, oare dacă s-ar face o statistică a 
culorii de păr pe care o au olimpicii internaţionali la ştiinţe exacte, nu s-ar constata că raportul dintre 



18 Aş putea da mai multe exemple, dar aş risca să le ofer „material de colportaj" cititorilor. 

Un cititor: Asta e valabil în România, dar bancuri cu blonde se spun şi în America şi cred că şi în Suedia (care e 
plină de blonde). 



blondele deştepte şi brunetele deştepte este la fel de mare cu raportul dintre blondele şi brunetele 
proaste?) 20 

Un proverb spune că „vulpea care nu ajunge la struguri spune că sunt acri". Mulţi tineri preferă să 
ironizeze blondele şi pentru că se simt neputincioşi în a le „dobândi". Şi vitejia de a spune bancuri cu 
blonde este de fapt o încercare mascată de a scăpa de complexul de inferioritate. 

Despre blonde nu am multe de zis... (Oricum, bine că soţia mea nu e blondă, ca să nu se creadă că 
scriu cu pistolul la tâmplă. Dacă era blondă, aş fi scris poate cu frica în sân. . .) 

Spun însă că tinerii ar fi mai câştigaţi dacă nu le-ar considera pe blonde nişte aparate de făcut sex. . . 
Spun - foarte serios - că e mai bine şi pentru ei ca blondele să fie apreciate la justa lor valoare. 

Dacă o mamă îi spune copilului vreme îndelungată că e un copil rău, acesta se va purta ca atare. 
Dacă le repetăm blondelor că sunt târfe proaste, le vom face rău. Le vom transforma din flori în buruieni. 

Da, ştiu, sunt destui şmecheri care vor să transforme florile în buruieni. Dar mai ştiu şi că tipii de 
calitate nu fac asta. Dimpotrivă. Aceştia se feresc pe ei înşişi de buruieni, căutând frumuseţea adevărată. 

Sper că şi voi aţi observat asta, nu-i aşa, blondelor?... 



Un cititor: S-au făcut statistici şi arată că blondele sunt mai proaste. Şi dacă ar fi aşa, tot nu e bine să ironizăm 

blondele pe care le întâlnim. Poate că ne întâlnim tocmai cu exemplarele al căror I.Q. este mai ridicat decât al 

nostru... 
20 



Demonul călător... 



Maica Siluana Vlad povestea: „Cândva, demult, am trăit ceva straniu. Era noapte, spre ziuă, eram în 
casa unor prieteni, după o aniversare, cred, şi dormeam cam de-a valma, pe unde apuca fiecare, fiind 
foarte mulţi. La un moment dat, am simţit o puternică tulburare faţă de prezenţa trupului de lângă mine. 
Era o bună prietenă care dormea liniştită. Nu-mi venea să cred. M-am uitat de jur împrejur. Toţi cei din 
cameră dormeau adunaţi fiecare în propriul trup. M-am întors la mine şi la tulburarea mea. M-am privit cu 
atenţie şi am definit-o: era o dorinţă de necontrolat, acum aş numi-o compulsivă, de a lua în braţe trupul 
de lângă mine. M-am speriat. Mi-am privit atentă frica şi am simţit că e o frică de cineva. Dar nu era 
nimeni treaz. Deşi atunci credeam că nu cred în Dumnezeu, am făcut ce făcea copilul din mine când se 
temea de întuneric: m-am închinat. Ştiu că a dispărut totul ca un fum şi că am adormit zâmbind. Dar, a 
doua zi, un foarte bun prieten care dormise în altă cameră mi-a mărturisit înspăimântat că a fost «agresat» 
de unul dintre invitaţi şi că s-a simţit «ca în iad». Atunci am spus: «uite ce empatie pe mine!», şi i-am 
povestit, amuzându-ne amândoi. Atunci nu ştiam ce ştiu acum. Acum ştiu că atunci am fost atacată de 
demonul care îl chinuia pe acel «invitat». Acum ştiu că suferinţa celor care au căzut în acest «fel de a fi» 
este o suferinţă greu de vindecat pentru că mare şi iscusit este demonul care «se ocupă» de acest sector al 
iadului din noi" 21 . 

Cred că această mărturie este clară: stând în preajma oamenilor care trăiesc în patimi - fie că este 
vorba de beţie, de desfrâu sau de droguri -, mergând la petreceri împreună cu astfel de oameni, ne 
expunem riscului de a fi atacaţi de diavolii care îi ispitesc pe aceştia. Nu e vorba de situaţiile în care 
suntem constrânşi să convieţuim împreună, să studiem sau să muncim unii lângă alţii. Nu, deşi un creştin 
care lucrează într-un mediu păcătos va încerca să îşi schimbe locul de muncă... E vorba de situaţiile în 
care alegem de bună voie să ne petrecem timpul liber în preajma oamenilor ce trăiesc în patimi . 

In Vieţile Sfinţilor găsim multe referinţe despre diferite locuri bântuite de duhurile rele. Şi vedem că 
sfinţii nu evitau astfel de locuri, ci uneori şi le alegeau ca adăposturi. Iar duhurile rele plecau. Dacă am fi 
la măsura sfinţilor, nu am avea de ce să ne temem, chiar dacă am sta toată ziua între mari păcătoşi. Numai 
că, având credinţă slabă, trebuie să ne ferim de ispite. . . 



21 http://www.sfmtii-arhangheli.ro/intrebare-vina-homosexuali .php . Rubrica Maica Siluana vă răspunde. 

Un cititor: Din câte am înţeles, cartea aceasta se adresează tinerilor obişnuiţi, poate mai mult celor ce până 
acum nu şi-au pus anumite întrebări referitoare la viaţa lor. Celor ce trăiesc în astfel de cercuri şi lucrează sau 
învaţă în vecinătatea unor oameni care reprezintă adevărate ispite. Cred că este un subiect bun şi chiar că trebuie 
tratat mai pe larg — dacă nu e lămurit un subiect, mai bine să nu fie abordat. Dar cred că este cam simplist să spui 
că „un creştin care lucrează într-un mediu păcătos va încerca să îşi schimbe locul de muncă"; de multe ori 
oamenii fac eforturi mari să îşi găsească un loc de muncă şi nu prea au luxul să aleagă... 



Fără aproapele meu 
trăiesc iadul 



Marţi un om s-a sinucis din cauza mea. După ce că sunt o curvă, mai sunt şi o criminală. M-a rugat 
cineva marţi să îl ajut şi eu l-am amânat pe joi, iar el a crezut că nu îl voi mai ajuta şi nu a mai apucat 
ziua de joi. Sunt vinovată!!!!!!!!! Pământul strigă de durere în urma paşilor mei... 

Scriu şi tot scriu la Tinerii şi sexualitatea şi mă gândesc că sunt atâtea lucruri pe care aş vrea să vi le 
spun. Nu legate în mod direct de sexualitate, ci de viaţa voastră. Cred că numai cine a fost ispitit de 
sinucidere sau cel căruia i s-a sinucis cineva drag înţelege de ce vă reproduc aceste rânduri. . . 

Cam asta e lumea în care trăim - plină de violenţă, de minciună, de răutate, de păcat. Atât la nivel 
individual, cât şi la nivel macro -, unde statele puternice se luptă să le îngenuncheze pe cele mici, 
invocând tot felul de principii morale pentru a-şi ascunde interesul. Trăim într-o lume în care păcatul ne 
presează, pur şi simplu. Şi cei care nu au ales calea lui Hristos se întreabă: „Oare ce nenorocire ne mai 
aşteaptă?". Ei trăiesc într-o tensiune permanentă, parcă ar merge singuri noaptea printr-o pădure cu fiare 
sălbatice. 

Cred că dacă fata aceasta nu ar fi avut efectiv cum să îl ajute pe omul acela nu ar fi mustrat-o aşa de 
tare conştiinţa.... 

Din păcate, suntem din ce în ce mai închişi în noi, mai reci, mai indiferenţi faţă de ceilalţi. Ne 
luptăm pur şi simplu să ne trăim viaţa aşa cum ne place, ni se pare că avem iubire în inimă pentru alţii, 
dar de multe, de foarte multe ori le lăsăm celorlalţi numai firimiturile din timpul nostru liber. 

Să încercăm să fim altfel... Să ţinem seama de cuvintele lui Hristos: Când va veni Fiul Omului 
întru slava Sa şi toţi sfinţii îngeri cu El, atunci va şedea pe tronul slavei Sale. Şi se vor aduna înaintea 
Lui toate neamurile şi-i va despărţi pe unii de alţii, precum desparte păstorul oile de capre. Şi va pune 
oile de-a dreapta Sa, iar caprele de-a stânga. Atunci va zice împăratul celor de-a dreapta Lui: Veniţi, 
binecuvântaţii Tatălui Meu, moşteniţi împărăţia cea pregătită vouă de la întemeierea lumii. Căci flămând 
am fost şi Mi-aţi dat să mănânc; însetat am fost şi Mi-aţi dat să beau; străin am fost şi M-aţi primit; gol 
am fost şi M-aţi îmbrăcat; bolnav am fost şi M-aţi cercetat; în temniţă am fost şi aţi venit la Mine. Atunci 
drepţii Ii vor răspunde, zicând: Doamne, când Te-am văzut flămând şi Te-am hrănit? Sau însetat şi Ţi-am 
dat să bei? Sau când Te-am văzut străin şi Te-am primit, sau gol şi Te-am îmbrăcat? Sau când Te-am 
văzut bolnav sau în temniţă şi am venit la Tine? Iar împăratul, răspunzând, va zice către ei: Adevărat zic 
vouă, întrucât aţi făcut unuia dintr-aceşti fraţi ai Mei, prea mici, Mie Mi-aţi făcut. Atunci va zice şi celor 
de-a stânga: Duceţi-vă de la Mine, blestemaţilor, în focul cel veşnic, care este gătit diavolului şi îngerilor 
lui. Căci flămând am fost şi nu Mi-aţi dat să mănânc; însetat am fost şi nu Mi-aţi dat să beau; Străin am 
fost şi nu M-aţi primit; gol şi nu M-aţi îmbrăcat; bolnav şi în temniţă şi nu M-aţi cercetat. Atunci vor 
răspunde şi ei, zicând: Doamne, când Te-am văzut flămând, sau însetat, sau străin, sau gol, sau bolnav, 
sau în temniţă şi nu Ţi-am slujit? El însă le va răspunde, zicând: Adevărat zic vouă: întrucât nu aţi făcut 
unuia dintre aceştia prea mici, nici Mie nu Mi-aţi făcut. Şi vor merge aceştia la osândă veşnică, iar 
drepţii la viaţă veşnică (Matei 25, 31-46). 

Şi să nu avem grijă de aproapele nostru numai când îi este foame sau sete, când îi e frig sau când 
este bolnav... Să avem grijă de el mai ales atunci când sufletul lui este rănit şi frământat. Şi nu doar când 
ne spune că e la graniţa sinuciderii... Cei mai mulţi sinucigaşi nu s-au sinucis la primul gând de 
sinucidere, au avut de parcurs un drum lung, în care amărăciunea s-a adăugat treaptă cu treaptă. 

Să nu participăm prin indiferenţa noastră la construirea nici uneia dintre aceste trepte. . . 

Nu spun acum că trebuie să stăm tot timpul lângă prietenii noştri care permanent sunt frământaţi, 
plictisiţi, supăraţi. Spun doar că trebuie să fim atenţi şi, atunci când putem da o mână de ajutor, să o dăm 
din tot sufletul. 

Şi dragostea noastră pentru ei nu trebuie să aibă o bază negativă: „le dau atenţie, le ofer o fărâmă 
din sufletul meu ca nu cumva să cadă în deznădejde, să nu ajungă să se sinucidă. 

Nu, nu aşa ne-a învăţat Hristos să iubim. . . Trebuie să ne iubim aproapele pentru că asta e adevărata 

viaţă... Egoismul înseamnă moarte, închiderea în sine înseamnă iad. Dacă Sartre a zis: „Aproapele meu e 

iadul", fiecare creştin ar trebui să spună: „Fără aproapele meu trăiesc iadul. . ." 

* 

Un cititor mi-a scris: „Deşi textul de mai sus te reprezintă, nu îşi are locul în această carte. .." ~ 

Am renunţat să scot articolaşul din două motive: unul este că dis-de-dimineaţa am primit de la o 
cititoare un cuvânt foarte frumos: „Poţi înfige un cuţit într-un om şi să îl scoţi imediat, dar rana va rămâne 
pentru multă vreme - sau chiar pentru totdeauna. Nu are importanţă de câte ori îţi vei cere iertare după 
aceea, rana rămâne. O rană verbală răneşte la fel ca cea fizică. Prietenii sunt bijuterii rare, te fac să 
zâmbeşti şi te încurajează. Sunt gata să te asculte atunci când ai nevoie, te susţin şi îşi deschid inima în 
faţa ta...". Mi se pare că oricât s-ar scrie despre prietenie tot nu este de ajuns... mai ales că trăim într-o 
lume în care duhul lui Sartre domină duhul lui Hristos. 

Al doilea motiv este că, uitându-mă prin mesajele mai vechi ale fetei cu ale cărei rânduri am început 
acest text, am găsit şi alte rânduri apăsătoare, scrise înainte de Crăciun: 

„Despre mine mi-e silă să vorbesc. Am scris o poezie (slăbuţă - dar care exprimă ce simt). Iţi scriu 
numai o strofă, ca să nu te obosesc: 

Călcaţi-mă, călcaţi-mă în picioare, 

Zdrobiţi-mi capul între călcâi şi trotuare, 

Priviţi-mă apoi cu-o firavă candoare, 

Spunându-mi fals: atât de rău ne pare. . . 

Cam asta e atitudinea pe care cred că o are aproapele meu faţă de mine. Dar ce mă sperie şi mai tare 
e următoarea întrebare care mi-a încolţit în minte: oare nu cumva asta este atitudinea mea faţă de 
aproapele meu? 

Aş vrea să mă pot şi eu bucura de Naşterea lui Hristos... Cum reuşesc unii să îşi schimbe total 
viaţa? Nu înţeleg... nu mi se potriveşte şi mie o întoarcere la 180 de grade (de care am atâta nevoie)? De 
ce cad în desfrânare atât de des? Oare în mintea mea nu este nimic altceva decât mizeria desfrânării? 

De ce mă domină în halul acesta desfrânarea? Sau mai bine zis de ce mă domină în halul acesta 
păcatul? Cum să îi închid uşa pentru ca apoi să o deschid pentru Hristos? De ce nu încape Hristos şi în 
sufletul meu? Şi, mai ales, de ce sunt atât de tristă dacă Hristos Se naşte şi pentru mine? Dar, la ce bun 
atâtea întrebări?..." 



Un cititor: Ba da, eu l-aş pune lângă cel cu „demonul călător" şi Maica Siluana: astfel, cred eu, arăţi cele două 
feţe ale aceleiaşi monede - pe de-o parte, prietenii pe care trebuie să îi îndepărtezi şi, pe de alta, cei de care 
trebuie să te apropii. 



Ioan Valahul - 
sfânt sau criminal? 



„Pe când avea doar 15 ani, fericitul tânăr Ioan a fost ales şi întărit de harul Duhului Sfânt să fie 
mucenic al lui Hristos într-un chip ca acesta: în toamna anului 1659, năvălind o ceată de turci pe Valea 
Oltului dinspre Ardeal, au făcut mari jafuri prin sate în drum spre Dunăre, şi au luat în robie pe mulţi 
tineri nevinovaţi. Printre cei robiţi a fost şi fericitul Ioan. Trecând Dunărea, turcii şi-au împărţit robii, 
luând fiecare după voie şi plăcere pe cine voia. Aşa a ajuns nevinovatul Ioan în stăpânirea unui ostaş turc, 
rău şi desfrânat. Pe lângă drumul greu, pe lângă foame şi osteneală, sărmanii creştini luaţi în robie 
trebuiau să sufere sete, şi bătăi, şi umilinţe de tot felul, iar la urmă să fie siliţi spre necuratele pofte ale 
desfrânării de către stăpânii lor păgâni şi tirani. Aşa văzându-se într-o zi silit spre necurata patimă de către 
un turc, fericitul Ioan 1-a refuzat cu scârbă, mărturisind că este creştin şi urăşte necuratele patimi 
păgâneşti. Atunci, mâniindu-se, tiranul vroia să-1 silească, dar tânărul creştin, întărit de râvna credinţei în 
Hristos, 1-a lovit pe tiran, care îndată a murit. Ceilalţi ostaşi l-au legat în lanţuri. Şi aşa, după câteva luni 
de chinuri şi de mers pe jos, turcii au ajuns la Constantinopol. Iar fericitul şi neîntinatul Ioan a fost dat 
ostatic femeii turcului ucis de el pe cale, drept pedeapsă, ca să-i fie slugă până la moarte. Acea femeie, 
rănindu-se de frumuseţea lui Ioan, îl trăgea spre necurata desfrânare şi spre legea mahomedană, silindu-1 
să se lepede de credinţa cea dreaptă în Hristos. 

Atunci fericitul Ioan, rugându-se mult lui Dumnezeu şi Maicii Domnului să îl întărească în 
mărturisirea dreptei credinţe şi să-1 izbăvească de ispita desfrânării, a spus cu îndrăzneală: «Cred în 
adevăratul Dumnezeu, Care S-a răstignit pe cruce pentru noi, şi doresc cu bucurie să-mi dau viaţa pentru 
Hristos, decât să mă turcesc şi să mă însoţesc cu tine». Astfel, mărturisitorul Ioan a fost aruncat în 
temniţă, şi apoi zdrobit cu cumplite chinuri. Rămânând neschimbat şi tare ca un diamant, a fost 
condamnat la moarte prin spânzurare, şi aşa şi-a dat sfântul său suflet în braţele lui Hristos, la 12 mai 
1662. Iar trupul său a fost aruncat la loc necurat. 

Sfinte Mucenice Ioane, roagă-te lui Dumnezeu pentru noi" 24 . 

* 

întrebare: Sunt acuzat de lucruri pe care nu le-am făcut şi s -ar putea să ajung în închisoare. Cum 
să mă port dacă ajung acolo şi deţinuţii o să încerce să mă violeze? Din filmul „închisoarea îngerilor" 
am înţeles că trebuie să mă bat cu ei, să mă apăr cât pot. Dar e creştineşte? Şi care ar trebui să fie 
atitudinea mea faţă de propaganda homosexualilor - în mod special cea privitoare la adopţia copiilor? 

Eu aş reformula întrebarea ta astfel: „Ce e mai creştineşte, să mă las violat sau să mă lupt cu 
agresorii mei?". In Vieţile Sfinţilor citim că, atunci când tâlharii vroiau să fure lucrurile vreunor părinţi 
îmbunătăţiţi, aceştia nu numai că nu se luptau cu ei, ba unii chiar îi ajutau pe tâlhari să ia tot ce vroiau. 
Numai că tot în Vieţile Sfinţilor citim şi că, atunci când e vorba de batjocorirea trupului, care este templu 
al Duhului Sfânt, putem avea o atitudine mai fermă. . . 

într-o viaţă a Sfântului Mucenic Ioan Valahul scrisă de părintele Eugen Tănăsescu, citim: „un păgân 
din cei ce duceau pe români în robie s-a oprit asupra lui Ioan şi, plăcându-i frumuseţea exterioară a 
trupului, 1-a cumpărat pe acesta, având asupra sa gând urât. Sfântul s-a împotrivit însă acestei fapte 
nelegiuite, nerecunoscând de stăpân decât pe Stăpânul tuturor, Hristos. înfuriindu-se, păgânul se pregătea 
să-1 lege pe Ioan de un copac, pentru a-şi duce urâciosul gând până la capăt, dar Sfântul, scârbindu-se în 
inima sa şi nevrând să fie ruşinat înaintea lui Dumnezeu, şi-a adus aminte de David, biruitorul lui Goliat, 
şi prinzând curaj, 1-a ucis pe păgân" 25 . 

Iată, Sfântul Ioan Valahul s-a luptat cu turcul precum David cu Goliat, David fiind întărit de 
Dumnezeul cel Viu, iar Goliat, de duhurile întunericului care îi sprijineau pe păgânii idolatri. 



24 Protos. Ioanichie Bălan, Patericul românesc, Editura Arhiepiscopiei Tomisului şi Dunării de Jos, Galaţi, 1990, 

op. 223-224. 

5 http://www.univ-ovidius.ro/btcassian/SIN AXAR%5 

FORTODOX/main.htm. La această adresă pot fi citite şi alte vieţi ale sfinţilor români. 

Sfântul Ioan Valahul nu 1-a omorât pe turc decât atunci când acesta a încercat să îl agreseze. Sfântul 
nu a vrut să scape din robie, nici să îl pedepsească pe stăpânul său pentru păcatele sale, ci doar a încercat 
să se apere pe sine însuşi de întinarea la care vroia să îl supună acesta. înţelegem asta şi din faptul că el a 
preferat să primească moarte mucenicească decât să o ia de soţie pe femeia musulmană (ştia că asta ar fi 
fost tot o lepădare de Dumnezeu 26 ). . . 

Cât priveşte atitudinea faţă de propaganda homosexuală, soluţia este să dăm mărturia cea adevărată 
fără să ne temem. Nu sunt rele nici procesiunile cu icoane - doar asta era una din formele de rezistenţă ale 
apărătorilor icoanelor în faţa prigonitorilor iconomahi. Totul este să fie făcute în duh creştin, nu în stilul 
galeriilor echipelor de fotbal. Fără înjurături, fără violenţă, ci cu conştiinţa că nu trebuie să fim impasibili 
în faţa răului... 

Numai că adevărata rezistenţă nu va fi una de mase, care nu implică nici riscuri, nici necazuri. 
Adevărata rezistenţă este lupta prin rugăciune şi prin cuvânt. Şi, dacă puţini au chemarea de a lupta prin 
propovăduire directă, toţi au chemarea de a lupta prin rugăciune cu puterile întunericului. De nimic nu se 
teme diavolul mai mult decât de rugăciune. Şi, pentru puţina noastră rugăciune, va trimite Dumnezeu şi 
mărturisitori care să lupte cu sabia cuvântului. . . 



Un cititor: Dar ce, cei care se căsătoresc cu oameni de alte religii păcătuiesc? Da, păcătuiesc. Sfinţii au învăţat 

că singura căsătorie binecuvântată de Dumnezeu este între un creştin şi o creştină. Cum altfel ar putea sfinţi Duhul 

Sfânt o cununie în care unul din miri nu crede în Hristos? 

Despre viol 



O cititoare îmi scrie: 

Un singur lucru vă întreb... Fetele care au fost violate, cărora li s-a furat în mod mişel puritatea, ce 
şanse au să revină la normal? Ştiţi prin ce trece o astfel de fată? Am observat că pe o astfel de femeie o 
respinge lumea toată, de parcă ar fi ciumată. Mai bine sunt văzute prostituatele care revin la Dumnezeu, 
pentru că El nu vrea moartea păcătosului, ci să se întoarcă şi să fie viu, decât fetele astea... cărora li s-a 
luat ceva cu forţa. E adevărat că şi această faptă are circumstanţele ei, în sensul că nu toate sunt la fel. 
Eu întreb: o fată care a trecut prin aşa ceva şi care a intrat într-un conflict cu Dumnezeu (considerăndu- 
L „vinovat") ce şanse mai are să aibă o viaţă normală? Mai poate avea ea încredere în IUBIRE şi mai 
ales în bărbaţi? Aţi vorbit în Cartea nunţii despre aproape toate categoriile de femei care vor să-şi 
întemeieze o familie (cochete, cuminţi, păcătoase, habotnice, divorţate etc), mai puţin de una... de cele 
care au trecut prin experienţa violului. Nu aveţi idee ce este in sufletul unei astfel de femei, cum gândeşte, 
ce simte atunci, după aceea, şi mulţi ani mai târziu. Te întrebi de ce tu, unde a fost Dumnezeu în clipele 
acelea, de ce te-a părăsit... Iţi trebuie ani mulţi să uiţi, să ai încredere în tine, să ieşi în lume şi să cunoşti 
alţi oameni. Iţi trebuie voinţă, încredere, multă dragoste şi înţelepciune să ierţi, ca să poţi să te 
îndrăgosteşti de un bărbat. Apoi, după ce ai reuşit să faci pasul şi să te îndrăgosteşti de un băiat îţi dai 
seama că nici acesta nu e diferit de primul... de ticălos. Dacă unul ţi-a furat ce este mai de preţ şi pur 
pentru o fată şi ţi-a întinat trupul, celălalt îşi bate joc de suflet, care se vindecă mai greu sau chiar deloc. 

Ce şansă mai are o astfel de femeie să răzbată în viaţă, să mai creadă în fiinţa pe care a creat-o 
Dumnezeu prima dată, şi anume - bărbatul. Să creadă în iubire, în familie, în tandreţe, şi aici lista poate 
continua. 

Cefei de soţ să caute o astfel de fată? 

Am multe pe suflet, însă am senzaţia că vorbesc cu mine şi nu asta am căutat scriindu-vă. Poate că 
vi se pare că sunt în conflict cu Dumnezeu, şi trebuie să recunosc că aşa a fost. Mult timp am negat 
imensa bunătate a Celui Atotputernic şi am stat departe de El. Insă căzând în deznădejde şi fiind în 
pragul sinuciderii, m-am apropiat mai mult de Dumnezeu, dorind din tot sufletul să-L cunosc mai bine. 
Un pic de linişte am găsit, dar e o linişte de scurtă durată pentru că tot timpul mă apucă deznădejdea şi 
sunt o grămadă de lucruri care mă tulbură şi revin în inima mea suferinţe pe care am crezut că le-am 
îngropat. 

Cam atât pot să vă scriu acum, pentru că simt că mai mult nu pot. Sunt deschisă unui dialog, nu 
unui monolog. Sunt ani de când dialoghez cu mine însămi... 

Mai multe fete m-au întrebat, în diferite scrisori, de ce nu scriu nimic despre urmările psihice şi 
duhovniceşti ale violului. încep prin a spune că puţinele mele rânduri vor fi lipsite de referinţe ştiinţifice: 
nu ştiu nici cât de mare este rata violurilor, nici care este intervalul de vârstă în care se încadrează cele 
mai multe victime. 

Voi face referire doar la două studii. în primul, realizat în 1990 27 , s-a constatat că „elevii care 
dezaprobau violul şi-au schimbat atitudinea, devenind mai deschişi în a accepta acest comportament, după 
numai 9 minute de vizionare zilnică, pe o perioadă de 6 săptămâni, a unor filme notate cu R-rated sau 
după vizionarea a 5 ore de filme cu conţinut explicit sexual" 2 . 

într-un raport realizat în 1986 de Larry Hoo s-au comparat rezultatele a 35 de cercetări privind 
rezultatele expunerii la pornografie. „Din aceste studii, 20 arată că pornografia măreşte agresivitatea; în 4 
dintre ele s-a găsit că există o legătură între expunerea la pornografie şi cazurile de viol, iar în 1 1 s-a scos 
în evidenţă faptul că bărbaţii care vizionează pornografie acceptă mai uşor violenţa îndreptată împotriva 



27 De către Brown, Childers şi Waszak. 

8 Victor C. Starsburger, Adolescents and the Media, Sage Publications, 1995, p. 49, apud Virgiliu Gheorghe, 

Efectele televiziunii asupra minţii umane, Editura Evanghelismos, 2005, p. 297. Recomand cu căldură această carte 

tuturor cititorilor. . . 

femeilor şi batjocorirea acestora" 29 . întrucât din 1986 - când a fost realizat raportul - şi până astăzi 
pornografia difuzată prin mass-media s-a aflat într-un proces de creştere continuă - şi deci numărul 
violurilor a crescut pe măsură - este firesc ca şi acest subiect - violul - să fie integrat în problematica 
păcatelor contemporane. 

întrucât subiectul articolului nu este prea plăcut, îmi voi permite să încep printr-o istorioară mai 
veselă. Bunica mea, nu cu multă vreme înainte de a muri, venea într-o seară acasă. întrucât era destul de 
întuneric, şi pentru că bunica avea un mers destul de sportiv, deşi era bătrână, un individ s-a luat după ea. 
Bunica s-a cam speriat, s-a grăbit şi urmăritorul şi-a mărit şi el viteza. Când a ajuns pe o stradă mai 
luminată, bunica s-a uitat la urmăritor. Şi, când acesta şi-a dat seama că potenţiala sa victimă sa avea 
părul alb, a înghiţit în sec şi a plecat imediat (bine cel puţin că nu era gerontofil ). . . 

Acum, să trecem la subiect. Am citit într-o revistă câteva mărturii ale fetelor care fuseseră violate. 
Am auzit un caz în care o fată fusese violată de mai multe ori de tatăl ei. îi era ruşine să vorbească cu 
mama ei despre aceasta problemă. Până la urmă, 1-a ameninţat pe tatăl ei că, dacă mai încearcă să o 
violeze o singură dată, se va sinucide. Şi de atunci, tatăl a lăsat-o în pace... 31 Dar toată viaţa fetei a fost 
marcată de această experienţă. Deşi în relaţiile cu prietenii sau cu familia încerca să pară cât mai veselă, 
când rămânea singură sufletul ei era pustiit de durere. . . Tocmai de asta şi scriu, pentru a încerca să le ajut 
pe fetele care au trecut printr-o astfel de traumă să înţeleagă că viaţa merită trăită în continuare, şi 
amintirile apăsătoare pot fi uitate. 

Cazurile în care un obsedat urmăreşte o fată pe care în inima lui „o iubeşte" pe ascuns şi încearcă să 
o violeze în mai multe rânduri tocmai pentru a-şi manifesta sentimentele sunt foarte rare. Unei astfel de 
victime, la care agresorul încearcă să revină după o perioadă de timp, îi spun să îşi pună nădejdea în 
Dumnezeu, şi să ceară lui Dumnezeu să o izbăvească după cum ştie de agresor. 

Cât priveşte violurile în familie (tată-fiică, tată-fiu, mamă-fiu, frate-soră), cred că sunt mult mai 
şocante 32 ... întrucât cel mai des am auzit referiri la situaţia tată-fiică (sau fiice) voi scrie despre ea: Cum 
să îl ierte o fată pe tatăl ei care i-a batjocorit fecioria? 

Este imposibil... Să trăieşti ani de zile în aceeaşi casă cu cel pe care îl consideri duşmanul vieţii 
tale? Da, ar fi imposibil dacă nu ar exista harul lui Dumnezeu. Dumnezeu, care i-a păzit nevătămaţi pe 
mucenicii care erau aruncaţi în foc, poate să îi dea fetei puterea de a ierta. Da, numai Dumnezeu poate 
face o astfel de minune. 

Nu despre iertare vreau să scriu acum, ci despre vindecarea sufletească a fetelor care au fost 
violate 33 . Unele din ele rămân atât de marcate de viol încât încearcă să se sinucidă. Dar ce le-ar putea 
aduce sinuciderea? Nimic, decât şi mai multă durere. Şi încă una veşnică. 

în ce poate consta vindecarea? Se poate reface fecioria? Bine, unele fete au fost violate după ce 
oricum îşi pierduseră fecioria cu prietenii lor, şi la ele se pune problema traumei fizice şi sufleteşti. . . 

Cred că este esenţial să înţelegem faptul că oricât de tare ar fi rănit un om, sufleteşte sau şi trupeşte, 
Dumnezeu vrea să îl mântuiască. Nu există nici un om, oricât de ticălos, oricât de urât sau de mândru ar 
fi, pe care Dumnezeu să nu îl aştepte şi căruia să nu vrea să îi iasă în întâmpinare. în cele din urmă, 
vindecarea ţine de credinţă. Aşa că o întreb pe fata care a fost violată: 

Crezi tu că Dumnezeu te-a uitat? Crezi că S-a scârbit de tine? Crezi că nu ştie prin ce ai trecut? Sau 
crezi că nu ţine seama de durerea ta? Nu, nu este deloc aşa. . . 



29 Pavlu Simisi, întâlnirea dintre psihiatrie şi credinţă, Editura Lidia, Tesalonic, 2002, p. 65, apud Virgiliu 
Gheorghe, Efectele televiziunii asupra minţii umane, Editura Evanghelismos, 2005, p. 299. 

30 Gerontofilie - atracţie sexuală faţă de persoane în vârstă. 

31 Cred că o fată care a fost violată de tatăl ei trebuie să meargă cât mai repede să discute cu un preot. Acesta o va 
sfătui cum să facă pentru ca pe viitor să nu mai aibă parte de aşa ceva. Preotul o va ajuta să depăşească situaţia, 
ţinând cont de toate amănuntele. Tatăl nu trebuie tratat ca un criminal, ci ca un păcătos care are nevoie de 
îndreptare. Situaţia nu trebuie îndreptată cu ajutorul emisiunilor de televiziune dedicate gospodinelor care nu au 
cum să îşi umple timpul. E nevoie de mult discernământ. Dorinţa răzbunării - oricât ar fi de intensă: „Nu mă las 
până nu îl văd în puşcărie" - nu poate da roade bune. Mai ales că închisorile par a fi locuri de învăţare a noi păcate, 
locuri de perfecţionare în furturi, crime şi perversiuni sexuale, nu spaţii de recuperare morală. . . 

32 Se pare că explozia de erotism din mass-media (şi mai ales filmele cu secvenţe de violuri în familie) va duce în 
timp la creşterea ratei violurilor. De altfel, nu cred că există familii asupra cărora presiunea sexuală a mass-mediei 
să aibă un efect benefic . . . 

33 Deşi iertarea agresorului face parte din procesul de vindecare lăuntrică. 



Ştiu că întrebarea care te apasă este: „De ce?" Şi eu m-am certat cu Dumnezeu ani de zile după ce 
mama mea a murit. Nu înţelegeam cum a îngăduit Dumnezeu să rămân fără fiinţa cea mai importantă 
pentru mine. 

Tu ai de ales între a te certa cu Dumnezeu şi a-L ruga să vindece rănile sufletului tău. Dar dă-ţi 
seama că Dumnezeu vrea să te vindece. Uită-te în oglindă: cum e privirea ta? Tristă, îndurerată, 
pierdută... Aşa va rămâne dacă te vei certa în continuare cu Dumnezeu. Dar va fi altfel dacă Ii vei cere 
ajutorul. 

Incet-încet, vei simţi cum rănile sufleteşti se vindecă. Procesul e greu, dar încă de la început vei 
conştientiza că eşti pe drumul cel bun. Cei din jurul tău - mă refer la cei care ştiu prin ce ai trecut - vor 
înţelege mai greu schimbarea. 

Poate te vor privi în continuare cu milă, sau chiar cu dispreţ. Dar Dumnezeu îţi va da putere să treci 
peste asta. Mai mult încă, atunci când vei fi pregătită pentru a-ţi întemeia o familie, îţi va trimite un om 
bun la suflet care se va purta cu tine ca şi cum ai fi fecioară. Da, aşa cum desfrânatele pot deveni fecioare 
prin pocăinţă, aşa şi tu poţi să îţi recapeţi fecioria sufletească. Totul este să ai credinţă, să te rogi mult şi 
să ai un duhovnic care să te ajute să mergi pe calea tămăduirii sufleteşti. 

Şi nu te uita la gura lumii. Alţii poate te vor mai cleveti pe la colţuri, imaginându-şi că sunt mai 
fericiţi că s-au destrăbălat în fel şi chip fără să treacă printr-o astfel de experienţă nedorită. Să nu pui la 
suflet răutăţile lor. încearcă să îţi vezi de viaţa ta, fără să te uiţi în stânga şi în dreapta. Şi îţi vei da seama 
că Dumnezeu te ajută să ai o viaţă fericită, frumoasă, împlinită. O viaţă de care bârfitorii tăi, cu sufletele 
murdare de păcat, nu au parte. . . 

Culmea răzbunării - iertarea 



O cititoare îmi scrie: M-am culcat cu prietenul meu pentru că eram convinsă că aşa o să fie mai 
puternică dragostea noastră. Câteva săptămâni a fost mai bine, după care a început să fie mai indiferent 
şi m-a părăsit. Fecioria s-a dus şi acum nu am în suflet decât gândul de a mă răzbuna. Nu pot scăpa de 
gândul acesta. îmi poţi da un sfat? 

Gândul răzbunării este unul dintre cele mai puternice gânduri. Asta o ştim nu numai din filme sau 
din cărţi, ci chiar din viaţa noastră... Stau şi te întreb: ce rezolvi dacă te răzbuni? Adaugi păcate la 
păcatele tale... I-am retrimis scrisoarea ta Sfântului Apostol Pavel, şi iată ce a răspuns: Nu vă răzbunaţi 
singuri, iubiţilor, ci lăsaţi loc mâniei (lui Dumnezeu), căci scris este: „A Mea este răzbunarea; Eu voi 
răsplăti, zice Domnul". Deci, dacă vrăjmaşul tău este flămând, dă-i de mâncare; dacă îi este sete, dă-i să 
bea, căci, făcând acestea, vei grămădi cărbuni de foc pe capul lui. Nu te lăsa biruit de rău, ci biruieşte 
răul cu binele. 

Evident, nu mi-a răspuns direct, deşi îi cerusem să îmi răspundă la problema ta. Trebuie să căutăm 
ajutor în Sfânta Scriptură ori de câte ori avem necazuri. Şi Domnul ne va răspunde, prin glasul Sfinţilor 
Evanghelişti sau al Sfinţilor Apostoli. Nu intru în detalii, nu trebuie să înţelegem Sfânta Scriptură de 
capul nostru, cum fac sectanţii, dar nici să stăm departe de ea de frică. Cel mai bine este chiar să citim 
tâlcuirile scripturistice ale Sfinţilor Părinţi, dar nu despre subiectul acesta discutăm aici. 

Răspunsul nu mi 1-a dat deci Sfântul Apostol personal, mi 1-a dat însă indirect, în Epistola către 
Romani, capitolul 12, versetele 19-21. Ai auzit? Nu te lăsa biruit de rău, ci biruieşte răul cu binele. 

Cea mai mare biruinţă a ta ar fi ca el să se schimbe, să renunţe la răutatea lui şi să aibă o viaţă 
creştină... Asta e adevărata răzbunare, nu împotriva păcătosului ci a diavolului care 1-a manipulat pe 
păcătos. Roagă- te pentru fostul tău prieten şi întâi de toate iartă-1 pentru marele rău pe care ţi 1-a făcut. 
Dacă îl vei ierta, şi osânda lui va fi mai mică şi ţie îţi va fî mai bine. 

Iar dacă Dumnezeu ştie că trebuie să fie pedepsit pentru păcatul lui, îl va pedepsi (dar, ia gândeşte - 
te, oare numai el e de vină că aţi păcătuit? Tu ai făcut tot ce ţi-a stat în putinţă să te opui sau ai căutat şi tu 
dragostea trupească?...). Da, Dumnezeu este bun şi iubitor de oameni, numai că uneori trimite pedepse 
precum cele care au căzut asupra sodomiţilor de pe vremea lui Avraam. Atunci când vede că inima 
păcătosului este învârtoşată şi că acesta nu se va pocăi pentru căderea lui. Iată o relatare care confirmă 
spusele mele... 

„Petre Damianos scrie că, pe când învăţa carte la şcoala din Parma, s-a întâmplat o înfricoşată 
judecată a Dreptului Judecător, spre învăţătura noastră. El spune astfel: «în partea dinspre apus a acestei 
cetăţi, afară de ziduri, este o biserică cu hramul Sfinţilor Mucenici Ghervasie şi Protasie. într-o noapte, 
când era privegherea sfinţilor (14 octombrie), un plugar, sculându-se din aşternutul său mai înainte de a se 
face ziuă, a mers să-şi pască vitele. Iar un vecin al lui, care o iubea pe femeia acestuia, văzându-1 că a 
plecat, a intrat în casa plugarului şi s-a culcat în pat lângă femeia care, gândind că acela era bărbatul ei, a 
tăcut. După ce a săvârşit preacurvia, necuratul om s-a sculat din pat şi a plecat. Făcându-se ziuă, a venit 
bărbatul femeii, ca un om ce era temător de Dumnezeu, să meargă la biserică ca să ia anaforă. Iar femeia 
îl defăima şi-1 ocăra zicându-i: «Un ceas nu ai putut, ticălosule, să te înfrânezi de la împreunarea 
trupească pentru dragostea sfinţilor şi acum ai atâta îndrăzneală să mergi să iei anafura?». Iar el, mirându- 
se, a întrebat: «Pentru ce grăieşti acestea?». Şi din cuvânt în cuvânt a cunoscut că altul s-a dus în locul său 
şi a înşelat-o. Atunci biata femeie a început să se tânguiască, plângând cu amar (fiindcă era cinstită şi 
îmbunătăţită), pentru răul ce i se făcuse. Deci, ducându-se la biserica Sfinţilor, a strigat acestea înaintea 
icoanei sfinţilor mucenici, în auzul tuturor: «Doamne Iisuse Hristoase, Dumnezeul inimii mele, Cela ce 
ştii toate, Care cercetezi inimile şi cerci cugetele! Darul Tău ştie gândul meu, că chiar şi de bărbatul meu 
mă feream la toate sărbătorile, şi acum, din neştiinţă, m-am înşelat şi am păcătuit! Rogu-Te, dar, Doamne, 
ca un Dumnezeu milostiv, să-mi ierţi păcatul şi ca un drept Judecător să faci degrab izbândă asupra acelui 
om necurat, care m-a înşelat cu vicleşug şi cu meşteşugire, şi să-1 faci arătat oamenilor, spre pildă, ca să 
se slăvească prea Sfântul tău Nume. Aşa, Domnul meu, auzi-mă pe mine, păcătoasa, pentru rugăciunile 
slăviţilor Tăi mucenici Ghervasie şi Protasie şi ale tuturor sfinţilor Tăi. Amin». Şi acestea zicând, a intrat 

diavolul în pântecele celui prea curvar şi 1-a trântit la pământ, rupând jalnic măruntaiele lui; şi, lovindu-i 
tare capul de pietre, nu 1-a lăsat diavolul până ce înaintea tuturor, cu răni multe, 1-a omorât. Acestea 
văzându-le toţi cei ce erau acolo, s-au spăimântat" 34 . 

Cred că te-ai întristat puţin. . . Oare eu asta vreau? Să i se grămădească cărbuni aprinşi pe cap? Nu, 
nu asta vreau. Asta nu mai e iubire creştină, ci e o lege mai dură decât cea primită de Moise: să plătească 
suflet pentru suflet, ochi pentru ochi, dinte pentru dinte, mână pentru mână, picior pentru picior (Exod 
21,23-24). 

Nu, nu vreau ca Dumnezeu să te răzbune luându-1 pe fostul tău prieten. Dumnezeu nu e un killer 
care să ucidă la comanda clienţilor sau a prietenilor Săi. Dumnezeu este bun şi iubitor de oameni. Iar dacă 
uneori pedepsele Sale sunt aspre, sunt aşa nu pentru că I s-a împuţinat dragostea, ci pentru că păcatul 
omului a fost mare şi păcătosul nu a vrut să se întoarcă din calea sa. . . 

în Evanghelia Sfântului Luca găsim un cuvânt al Mântuitorului care are legătură cu răspunsul meu: 
Acei optsprezece inşi, peste care s-a surpat turnul în Siloam şi i-a ucis, gândiţi, oare, că ei au fost mai 
păcătoşi decât toţi oamenii care locuiau în Ierusalim? Nu! zic vouă; dar de nu vă veţi pocăi, toţi veţi pieri 
la fel (Luca 13, 4-5). Au murit toţi cei care nu s-au pocăit ca cei peste care s-a surpat turnul în Siloam? La 
prima vedere nu, pentru că au murit cu altfel de morţi. Dar de fapt au murit ca aceia - poate chiar şi mai 
rău -, pentru că tot în iad, la un loc cu ceilalţi păcătoşi, au ajuns. . . 

Deci Evanghelia ne arată că până la urmă păcătoşii care nu se pocăiesc de păcatele lor tot sunt atinşi 
de osânda dumnezeiască. Chiar dacă unii au parte în viaţă de cine ştie ce bunătăţi şi desfătări, le vor uita 
repede când vor ajunge în chinurile iadului. . . 

De ce tot vorbesc de iad? Pentru că vreau să îţi dai singură seama că tu nu vrei osânda veşnică a 
prietenului tău. Oricât de mult rău ţi-a făcut, totuşi inima ta nu e atât de împietrită şi de rea încât să vrei o 
astfel de răzbunare. 

Poate că îmi spui: „Da, dar totuşi vreau o răzbunare. . . Chiar dacă una mai mică". 

Eu îţi spun să te gândeşti bine cu ce te alegi dacă nu lepezi gândul răzbunării. Ar fi bine să îţi dai 
seama că poate gândul răzbunării te va întina pe tine mai mult decât te-au întinat alte păcate. Şi să înţelegi 
că poate a venit vremea să îl ierţi pe ticălos. Că poate şi tu ai nevoie să te ierte Dumnezeu, nu? 

Iar dacă tot nu vrei să îl ierţi, ia măcar aminte la o întâmplare din Pateric: „Un frate din Libia a venit 
la avva Siluan, în muntele Panefo şi i-a zis: «Părinte, am un vrăjmaş care mi-a făcut multe rele, că şi 
ţarina mea, când eram în lume, mi-a răpit-o şi de multe ori m-a vrăjmăşit. Iar acum a pornit şi oameni 
otrăvitori să mă omoare şi aş vrea să-1 dau în judecată». Zis-a lui bătrânul: «Precum te împaci, fiule, fă!». 
Zis-a fratele: «Cu adevărat, părinte, de va fi pedepsit, îi va fi de folos sufletului». Răspuns-a bătrânul: 
«Cum socoteşti, fiule, fă!». Şi a zis fratele: «Scoală-te, părinte, să facem rugăciune şi voi merge la 
dregător!». Deci, sculându-se şi rugându-se amândoi, când a venit să zică: «Şi ne iartă nouă greşalele 
noastre, precum şi noi iertăm greşiţilor noştri», a zis bătrânul: «Şi nu ne ierta nouă greşalele noastre, căci 
nici noi nu iertăm greşiţilor noştri!». Apoi fratele i-a zis bătrânului: «Nu aşa, părinte!». Iar bătrânul a zis: 
«Ba aşa, fiule! Căci, cu adevărat, de vei voi să mergi la dregător să-ţi facă ţie dreptate, Siluan altă 
rugăciune nu-ţi va face ţie». Şi punând fratele metanie, 1-a iertat pe vrăjmaşul său". 

Mai mult de atât, nu am ce să îţi spun. . . 



34 Mântuirea păcătoşilor , Editura Bunavestire, Bacău, pp. 95-96. 



„Păcatul" menstruaţiei 



Un cititor: Vă rog să mă ajutaţi să o conving pe prietena mea să vină la biserică. Motivul principal 
pentru care nu vine - să nu râdeţi - este că zice că Dumnezeu nu poate fi misogin. Adică de ce nu au voie 
femeile să intre în biserică la menstruaţie? Sunt murdare? Ea crede în Dumnezeu şi se roagă acasă. Ce 
să îi spun? Mi-a zis cineva că în revista Patriarhiei, „ Vestitorul Ortodoxiei", scria un părinte că femeia 
poate intra în biserică la menstruaţie... 

Prietena ta nu este singura persoană de sex feminin care stă departe de biserică pentru că nu înţelege 
care ar fi motivul pentru care menstruaţia este considerată de unii preoţi - în special de ieromonahi - o 
problemă atât de mare. Şi asta nu e doar o chestie care le frământă pe femei. Sunt şi bărbaţi care stau 
departe de biserică pentru că li se pare depăşită o astfel de viziune antropologică. . . 

Dacă aş fi fost sfânt, ţi-aş fi dat răspunsul cel bun. Nefiind, mă aflu în situaţia în care merg pe 
bâjbâite. . . Da, vreau să mă lămuresc şi eu, dar până acum nu m-am lămurit în întregime. . . Am citit şi eu 
mai multe materiale pro şi contra. După ce am stat de vorbă cu mai mulţi preoţi şi cu creştini pe care i-am 
iscodit pe acest subiect, am ajuns la următoarea concluzie: există duhovnici iscusiţi care spun că femeia 
nu poate intra în biserică la menstruaţie, există duhovnici iscusiţi care spun că poate intra. Duhovnicii 
modernişti spun că poate intra fără probleme, dar ar putea greşi şi în această privinţă, aşa cum greşesc şi 
în multe altele. 

Dacă, într-adevăr, pe această temă învăţătura Sfinţilor Părinţi ar fi cea pe care o mărturisesc 
„tradiţionaliştii", atunci ne vom însuşi explicaţiile date de aceşti sfinţi. Dacă totul nu este decât o 
problemă de igienă şi Sfinţii Părinţi nu au tratat problema la nivel teologic, lucrurile trebuie lămurite încă 
şi mai repede, pentru că explicaţiile nu necesită prea mult efort 35 . 

Am citit şi eu poziţia părintelui Constantin Bălăucă expusă pe larg în Vestitorul Ortodoxiei. 
(Oricum, nu tot ce scrie acolo reprezintă poziţia oficială a Bisericii, sunt şi păreri personale ale celor care 
scriu. . .) Am citit şi disputa pe această temă din Lumea credinţei. Părintele Constantin Necula zicea într-o 
conferinţă: „Aţi văzut cât caz a făcut un articol al lui Cristian Tabără din Lumea credinţei, când a spus: 
«Domnule, interdicţia aceea cu femeia care intră în biserică şi în perioada aceea lunară nu-i desuetă. Nu 
putem s-o numim aşa, că ne sar canoniştii în cap. Dar trebuie gândită, regândită, reaşezată...». M-am 
întâlnit la Bucureşti cu Cristian Tabără şi i-am zis: «Răspunsul era în istoria modei, măi!». Şi-apoi, vorba 
Maicii Siluana, care era de fată atunci când am vorbit: «Cine se apucă acum să le caute? Tot conştiinţa lor 
le cenzurează până la urmă» 6 . Doar nu stă cineva la intrare în biserică şi le întreabă: «Tu cum eşti? Ia 
stai, să văd!». Atâta atenţie acordată acestei igiene femeieşti şi nici un fel de atenţie acordată igienei 
bărbăteşti. Nu e un pic schizofrenică biserica ce începe să predice asta? Să fim serioşi! (...) Biserica nu-i 
aberantă! Hristos nu-i aberant!" 37 

Cât le cenzurează conştiinţa pe femei, nu ştiu. După ce, într-o conferinţă ţinută într-un centru 
studenţesc, am prezentat la partea cu întrebări şi răspunsuri poziţia tradiţionalistă, o preoteasă mi-a atras 
atenţia după conferinţă că marea majoritate a femeilor din biserică nu sunt de acord cu această 
perspectivă. Deci, această conştiinţă lucrează diferit. Nu îmi e teamă că voi supăra pe cineva spunând 
adevărul, dar în acelaşi timp îmi e teamă ca nu cumva în această problemă să înţeleg lucrurile superficial. 



O cititoare: La o conferinţă a părintelui Teofil Părăianu la Braşov în decembrie 2005, cineva l-a întrebat despre 
acest lucru şi dânsul a răspuns că femeia poate intra în biserică, nu este nici o problemă şi că interdicţia vine doar 
din motive de igienă şi se referă numai la vremurile când nu existau produse de igienă (tampoane). Pot da şi eu un 
alt exemplu, în care un alt părinte cunoscut a spus invers, dar nu ştiu dacă asta e cel mai indicat. . . 

O cititoare: Mi separe ciudat citatul acesta al Maicii Siluana... Nu ştiu dacă trebuie pusă problema cenzurii sau 
a autocenzurii; în fond, cine II caută sincer pe Hristos ajunge, mai devreme sau mai târziu, să facă ascultare de 
duhovnic, iar pentru cine nu, oricum acest aspect contează cel mai puţin în raport cu inima lipsită de bucuria pe 
care o aduce viaţa în Hristos; problema este să nu ne împiedicăm noi de lucruri dintr-astea exterioare; să fim 
sinceri, dacă II vrem pe Hristos în viaţa noastră, lucrurile astea, care mie chiar mi se par minore, mai devreme sau 
mai târziu se rezolvă. 
37 Părintele Constantin Necula, Calea virtuţilor, Editura Agnos, 2005, pp. 115-116. 



Şi totuşi, de ce îţi scriu? Pentru că sunt de părere că prietena ta ar trebui să meargă la biserică, cu 
toate nelămuririle ei. Şi chiar să intre în biserică în fiecare săptămână, dacă conştiinţa nu o opreşte. 
Important este ca ea să înţeleagă rostul Bisericii, rostul rugăciunii, rostul spovedaniei, rostul postului. . . 38 

Şi, după o vreme petrecută în biserică, atunci când va ajunge la duhovnic, va găsi de la acesta 
lămurirea problemei legate de aşa-zisa necurăţie lunară. . . 

Dar, dacă va sta ani de zile departe de biserică doar pentru că nu poate înţelege o anumită rânduială, 
nu se va folosi cu nimic. Să vină, deci, la Hristos. Să vină, să nu mai stea departe de El. Pentru că numai 

El este Calea, Adevărul şi Viaţa. . . 

* 

Un cititor: „Eu nu cred că prietena tânărului stă departe de biserică numai pentru asta. E uşor să se 
mintă pe ea, să îl mintă şi pe el. De multe ori găsim tot felul de pretexte pentru a justifica faptul că stăm 
departe de Hristos. Asta e şi părerea mea 39 . Şi eu aveam câteva clişee prin care îmi adormeam conştiinţa. 
Dar a venit vremea în care m-am săturat de ele. Să fie mai sinceră fata, şi va veni în biserică. Şi, orice i-ar 
spune duhovnicul, să intre sau nu în perioada respectivă, ea tot se va bucura, pentru că va şti că se află pe 
calea mântuirii. Da, sunt mici neclarităţi, sunt probleme, dar neimportante. Unor sfinţi din Rusia le 
plăceau anumite icoane necanonice, care nu erau deci pictate după rânduială. Şi, cu toate astea, au ajuns 
sfinţi. Eu nu spun că trebuie să părăsim rânduielile. Nu, pentru că sunt de la Duhul Sfânt. Dar uneori 
putem fi mai îngăduitori. Mai ales când e vorba de primirea unui suflet în biserică". 

Eu cunosc un caz: o fată îşi programase nunta, vorbise cu preotul să o spovedească înainte de nuntă 
- pentru că trăise o vreme cu viitorul soţ. Dar, înainte de spovedanie, a avut o mare ispită: a fost acuzată 
că a furat o sumă mare de bani. Din cauza şocului, i-a venit ciclul menstrual. Preotul a spus că nu o mai 
spovedeşte aşa. A plecat după nuntă în luna de miere şi apoi a tot amânat spovedania. Mă întreb: oare nu 
era mai bine ca totuşi părintele să o fî spovedit? Mai ales că ea nu avea cum să prevadă această dereglare 
biologică neaşteptată... 40 într-un articol din Vestitorul Ortodoxiei, părintele Bălăucă observa că, oricum, 
nici un preot nu refuză căsătoria unei mirese din acest motiv. Oare era chiar o greşeală ca părintele să o fi 
spovedit atunci pe fată? Poate că ea nu va mai veni la spovedanie decât peste ani de zile. . . Nu mă grăbesc 
să spun că era firesc să o spovedească. Spun doar că o astfel problemă este foarte delicată şi nu trebuie 
tratată mecanic, în stil inchizitorial. . . 

Oricum, nu cred că un astfel de subiect merită o tratare exhaustivă. Ii rog pe cititori să mă ierte că 
nu am fost mai explicit, dar voi reveni asupra acestei teme într-un articol viitor. . . După cercetările de 
rigoare... 41 

Mă rog lui Dumnezeu ca oamenii care stau departe de biserică pentru că diavolul le pune în minte 
tot felul de pretexte meşteşugite să scape din cursa în care se află şi să ajungă la cunoaşterea 
Adevărului... 



O cititoare: întrebarea e, a mers vreodată, sau s-a limitat la acest aspect şi nici nu ştie cum e la Sfânta 
Liturghie? 

O cititoare: Cred că această problemă se încadrează în marea categorie „Biserica e plină de nereguli" - 
oamenii vorbesc ore întregi despre ce s-a întâmplat rău în biserică, neîncercând nici măcar pentru o clipă să 
încerce să vadă frumuseţea unei Sfinte Liturghii sau iscusinţa şi credinţa unui părinte. Dacă încerci să le spui unor 
astfel de oameni că sunt şi exemple în Biserică ce ar trebui să ne atragă către ea, imediat te opresc spunând că eşti 
habotnic sau că încerci să îi converteşti. Si îşi continuă discuţia despre cele rele. 

O cititoare: Să ştii că există numeroase cazuri —printre care mă număr şi eu - în care nu ştii când va fi această 
perioadă a lunii; e o chestiune medicală, dar... 

41 O cititoare mi-a scris ironic: Mai ales dacă nu eşti femeie... Această afirmaţie m-a făcut să încerc să aflu şi mai 
multe amănunte despre acest subiect. De exemplu, în toată Grecia toate femeile intră în această perioadă în biserică, 
doar că nu se împărtăşesc - şi asta nu pentru că ar fi considerate necurate, ci pentru că nici bolnavii care au răni ce 
sângerează nu se împărtăşesc. De altfel, nici un sinod nu a afirmat că femeia nu are voie să intre în biserică la 
menstruaţie, ci doar că nu are voie să se împărtăşească. . . Părinţii greci consideră că textele din Levitic care vorbesc 
despre necurăţia femeii în această perioadă s-au referit doar la femeile de sub Legea Vechiului Testament. Iar textul 
Sfântului Dionisie al Alexandriei care opreşte intrarea femeii în biserică e considerat ca având o justificare care ţine 
de igienă, nu de argumente teologice. 



„Viaţa unei lesbiene" 



„...suntem contribuabili la stat şi cetăţeni ai acestei ţări cu drepturi depline..." - Florentina 
Ionescu. 

Aseară am primit un telefon de la un prieten: „Uită-te la «Naşul». O să vezi ceva interesant legat de 
cartea la care scrii". 

Am deschis televizorul şi am văzut o parte din emisiunea cu tema „Viaţa unei lesbiene". Invitată era 
Florentina Ionescu, coordonator grup suport al comunităţii de femei lesbiene şi bisexuale din cadrul 
Asociaţiei ACCEPT. Emisiunea m-a şocat, în primul rând datorită farmecului personal al invitatei. Nu 
ştiam cum arată o lesbiană, nu ştiam cum gândeşte o lesbiană şi - întrucât emisiunea nu a fost deloc 
vulgară, spre surprinderea mea - am urmărit-o până la capăt. 

Cred că dacă duhovnicul mi-ar fi dat ascultare să vorbesc cu o lesbiană, în centrul mesajului meu ar 
fi fost lupta împotriva poftelor trupeşti. Şi cred că, după ce i-aş fi ţinut o cuvântare Florentinei Ionescu, nu 
ar fi fost exclus ca ea să îmi spună cu convingere: „Aveţi dreptate...". Nu o voi descrie pe invitata 
emisiunii - voi spune doar că este foarte frumoasă, foarte sensibilă, inteligentă, spontană, cultivată (dacă 
aş fi văzut-o în biserică aş fi crezut că e o femeie drept-credincioasă); chiar seamănă mult cu o femeie pe 
care o cunosc de mulţi ani, şi asemănarea m-a izbit). Vreau însă să prezint câteva din ideile ei (mi-a părut 
rău că nu am înregistrat emisiunea, pentru ca citarea să fie cât mai obiectivă): 

- lumea contemporană ne presează cu o avalanşă de sexualitate; nu trebuie însă să ne lăsăm 
modelaţi de ea; această explozie de sexualitate se datorează celor care scot bani din asta, fie că sunt filme 
sau reviste porno, fie că sunt diferite obiecte sexuale; noi trebuie să nu lăsăm ca sentimentele noastre să 
fie manipulate. . . 43 ; 

- cuplul ideal este cuplul bigam; relaţiile cu mai mulţi parteneri simultan sunt o dovadă de 
superficialitate; 

- e o greşeală ca o femeie heterosexuală să devină lesbiană sau un soţ heterosexual să devină 
homosexual numai din cauza unor probleme de familie; 

- copiii trebuie să fie protejaţi de către părinţi în sensul că părinţii nu trebuie să aibă momente de 
erotism care se pot întipări în minţile fragede ale copiilor. 

Sunt de acord cu fiecare din aceste idei. Nu sunt de acord însă cu perspectiva din care sunt spuse. . . 

(La un moment dat, Naşul a spus: „Totuşi, primii oameni făcuţi de Dumnezeu au fost Adam şi 
Eva..." Iar replica promptă a invitatei a fost o întrebare: „De unde ştiţi?". Aici e diferenţa fundamentală 
dintre un creştin adevărat şi un homosexual. Homosexualii pun la îndoială una sau mai multe învăţături 
creştine, în timp ce fiii Bisericii primesc adevărul dumnezeiesc... Florentina Ionescu consideră că un 
cuplu ideal este un cuplu bigam, fie că e format din persoane hetero sau homosexuale. Aici Sfintele 
Scripturi şi întreaga tradiţie a Bisericii îi stau împotrivă.) 

Totuşi, în articolul de faţă nu vreau să fac comentarii critice la adresa homosexualităţii. Vreau doar 
să afirm categoric că m-a impresionat sincer personalitatea acestei lesbiene. Până ieri, nu înţelegeam de ce 
unele din personalităţile emblemă ale omenirii au putut fi homosexuale. Mă gândeam că 
homosexualitatea e doar un mijloc de satisfacere a unor pofte sexuale... Da, pentru unii asta este. Dar 
pentru alţii e un mod de a-şi manifesta identitatea 44 . Florentina Ionescu vorbea despre identitatea ei cu 
aceeaşi convingere cu care convertiţii vorbesc despre viaţa cea nouă în Hristos. . . 



42 Din articolul „Comunitatea gay îşi tipăreşte revista", Adevărul, 29 Septembrie 2005. 

43 Convingerea cu care vorbea împotriva avalanşei sexualităţii debordante nu o au, din păcate, unii reprezentanţi ai 
părţii ortodoxe când sunt puşi să dezbată astfel de subiecte; uneori, starea lor de amorţeală lăuntrică face ca 
discursul lor să îşi piardă din valoare. în timp ce mesaje clare, asumate conştient - aşa cum a fost cel al 
reprezentantei ACCEPT - reuşesc să pună lumea pe jar. . . 

44 Repet, nu vreau să generez polemici acum: se ştie că teoria promovată de homosexuali este că aceasta ar fi o 

condiţionare genetică, pe când Biserica învaţă că e o patimă cu care te poţi lupta şi de care poţi scăpa, cunoscându- 

ti adevărata identitate, de făptură vie în Hristos. . . 

Ascultând-o, mi-am dat seama că foarte mulţi adoptă opţiunea homosexuală dintr-o sumedenie de 
motive sufleteşti. Ea nu spunea asta, ea vorbea doar despre faptul că unii sunt homosexuali din naştere, 
dar modul ei de a pune problema m-a făcut să înţeleg că homosexualitatea poate fi pur şi simplu o evadare 
din banalitatea vieţii de zi cu zi. 

Mulţi oameni sunt sătui de monotonie, sunt sătui de viaţa lor şi aşteaptă o schimbare. Unii îşi găsesc 
liniştea la Dumnezeu, alţii se apucă de băutură, alţii îşi caută identitatea sexuală. Cred că o diferenţă 
fundamentală între un beţiv şi un homosexual este că beţivul nu se va mândri cu opţiunea lui, nu va vorbi 
despre avantajele ei şi nici nu va spune că e beţiv din pântecele maicii sale. (Chiar dacă o anumită 
înclinaţie există. O mamă beţivă îi va transmite şi pruncului pe care îl poartă în pântecele ei ceva din 
băutura pe care o bea. Şi tânărul care va creşte din acest prunc va fi mai înclinat spre beţie decât alţii de 
vârsta lui. Tot aşa, din părinţi desfrânaţi vor ieşi copii mai predispuşi spre desfrâu. Dar nici unii, nici alţii 
nu sunt predestinaţi să păcătuiască. Dumnezeu îl va încununa pe fiecare dintre oamenii care se vor lupta 
cu aceste patimi de care sunt vinovaţi în mare măsură părinţii lor. . .). 

Dar numai viaţa creştină îi poate aduce omului împlinirea cea adevărată. Da, sunt atâtea secte care 
se laudă că îl împlinesc pe om, sunt atâtea mişcări de eliberare sexuală care promit acest lucru, dar 
împlinirea nu poate veni decât pe calea pe care ne-a arătat-o Hristos, pe calea pe care ne-au arătat-o Sfinţii 
Apostoli şi Sfinţii Părinţi. Dar, insist, nu despre asta vreau să scriu acum... 45 Cred că dacă un tânăr 
ortodox care e venit de curând în Biserică ar fi ştiut ce sunt homosexualii doar din câteva cărţi religioase 
prost scrise, în momentul în care ar face cunoştinţă cu un homosexual sau cu o lesbiană ar fi tras 
concluzia că pe undeva Biserica greşeşte. Pentru că nu toţi homosexualii şi nu toate lesbienele sunt 
obsedaţi de sex, tot aşa cum nici toţi heterosexualii nu sunt obsedaţi de sex. Ar vedea multe însuşiri 
frumoase, care l-ar pune pe gânduri. Şi poate s-ar putea întreba: „De ce unii dintre creştinii pe care îi 
cunosc au inimile mult mai împietrite decât aceştia? Oare nu Dumnezeu îi face pe homosexuali să fie atât 
de frumoşi?" 

Da, Dumnezeu i-a făcut atât de frumoşi, dar asta nu se datorează faptului că sunt homosexuali; ei au 
primit nişte talanţi, pe care îi folosesc, deşi trăiesc în păcat. Dar, dacă ar renunţa la păcat, atunci şi talanţii 
lor s-ar înmulţi. 

Privind emisiunea, mi-am dat seama cât de important este ca preoţii sau teologii ortodocşi care vor 
să analizeze fenomenul homosexualităţii să nu se rezume doar la citirea câtorva scrieri ale Sfinţilor Părinţi 
pe această temă; e important să încerce să înţeleagă şi universul în care trăiesc homosexualii, pentru că 
numai astfel vor reuşi să îi atragă pe calea Bisericii Ortodoxe, a Bisericii lui Hristos 46 . 

Aş fi putut spune doar pe calea lui Hristos. Dar întrucât unii homosexuali se declară creştini, trebuie 
făcută o diferenţiere între aceştia şi creştinii ortodocşi. Da, sunt homosexuali care afirmă că mărturisesc 
învăţătura creştină. Dar întrucât ei nu primesc învăţătura antropologică a Bisericii, aşa cum a fost 
predanisită de Sfinţii Părinţi, sunt străini adevărului Bisericii. 

(Pentru o greşeală mult mai mică - şi anume învăţătura lui Eustaţie potrivit căreia căsătoria era o 
născocire diavolească, Părinţii de la Sinodul de la Gangra din anul 340 au hotărât: „Dacă cineva ar 
defăima nunta şi pe ceea ce [femeia care - n.n.] se culcă cu bărbatul său, credincioasă fiind şi evlavioasă, 
ar urgisi-o sau ar defăima-o, ca şi cum nu ar putea intra în împărăţia cea cerească, să fie anatema" 47 . Chiar 
dacă aceia păstrau celelalte învăţături ale Bisericii, totuşi se aflau sub osânda anatemei.) 

Da, nimeni nu contestă faptul că homosexualii sunt „contribuabili la stat şi cetăţeni ai acestei ţări". 
In acelaşi timp însă, Biserica lui Hristos - prin glasul Sfinţilor ei Părinţi - afirmă clar că, dacă nu se vor 
lepăda de patima lor, aceşti homosexuali (oricât ar fi de frumoşi, de educaţi, de manieraţi, de culţi, oricât 
ar fi de cinstiţi sau de simpatici - completarea mea) nu vor ajunge şi cetăţeni ai Ţării veşnice, ai 
împărăţiei Cerurilor. Şi atunci, la ce le-a folosit că au avut o mulţime de drepturi în această lume 
trecătoare?... 



Un cititor: Cred că trebuie insistat, totuşi; nu ştiu dacă aici însă. Mi se pare foarte important ca tinerii să 
înţeleagă de ce nu trebuie să o imite pe tipa asta atât de interesantă, sau să nu rămână în păcat tot pe acest 
argument; poate greşesc, dar asta este părerea mea. 

46 Altfel, efectele nu vor fi de amploare. O paralelă: degeaba combat unii preoţi yoga, spunând că e o formă de 
desfrâu sexual, când, din toate ramificaţiile yoghine, una singură - Tantra - se ocupă cu aşa ceva, în timp ce 
celelalte sunt şcoli ale celei mai aspre asceze. Trebuie deci ca terenul misionar să fie cunoscut la faţa locului, nu 
doar din cărţi sau foi parohiale... 

47 Arhidiacon prof. dr. Ioan Floca, Canoanele Bisericii Ortodoxe, Sibiu, 1993, p. 199. Iată că Biserica Ortodoxă i-a 

dat anatemei nu numai pe cei care susţineau marile erezii - arianism, nestorianism, monofizitism, ci şi pe cei care 

defăimau viata creştină de familie, viată binecuvântată de Dumnezeu. 

Un duhovnic 
după calapodul lumii acesteia... 



Am citit de curând o carte scrisă pentru tineri de către un anume monah Neofit, cu titlul: Rugăciuni 
către tineri. In ea, alături de multe întâmplări interesante, se află şi aceasta... 

„Am avut un elev care se încadra între acei tineri pe care părinţii îi duc o dată pe an la biserică să se 
mărturisească, dar obligatoriu să se şi împărtăşească, căci sunt siguri că fătul lor nu a făcut nimic vrednic 
de oprirea de la împărtăşanie şi de la Aghiasma Mare. Dar acest tânăr, deja în clasa a XII-a, printre alte 
păcate ce nu îl mustrau nici în somn, îl avea şi pe cel al fumatului. Şi mărturiseşte vrând-nevrând 
preotului. 

«Păi tu, dragul meu, să ai grijă să nu fumezi măcar înainte de a te împărtăşi», fu răspunsul acestui 
popă botoşănean, vestit probabil şi în iad. Era normal ca un popă fumător să nu se osândească pe sine 
însuşi înaintea unui june 48 , a unui adolescent gata de viaţă, dar nu şi de moarte. Oare un popă beţiv sau 
curvar va osândi beţia şi desfrâul? NU! Vai vouă, cărturarilor şi fariseilor făţarnici! Că sunteţi ca 
mormintele care nu se văd şi oamenii care umblă peste ele, nu le ştiu... Vai şi vouă, învăţătorilor de lege! 
Că aţi luat cheia cunoştinţei; voi înşivă nu aţi intrat, iar pe cei ce vroiau să intre i-aţi împiedicat (Luca 
1 1, 44, 52). Vrei cu adevărat să te îndreptezi? Atunci du-te la un preot drept, cu frică de Dumnezeu, chiar 
dacă va fi nevoie să umbli zeci de kilometri... Nu e obligatoriu să te împărtăşeşti o dată pe an, este 
obligatoriu să schimbi radical viaţa ta, măcar o dată pe an; iar apoi te vei împărtăşi cu dragoste de zeci de 
ori. Este un cerc al deşertăciunii aici. Părinţii au crescut un copil fără de Dumnezeu, copilul nu II cunoaşte 
şi-L ignoră, iar preotul îl ascunde, îl trădează şi mai mult. Acesta ar fi dansul iadului" 4 . 

Am fost şi eu profesor de religie şi m-am întâlnit cu situaţii similare. Mi-a fost puţin frică să scriu şi 
despre acest subiect, ca nu cumva tinerii să nu se sperie şi să nu fugă de spovedanie. Dar acum câteva zile 
mi-a scris o fată - necăsătorită - pe care duhovnicul o lăsa să facă dragoste cu iubitul ei, recomandându-i 
însă să nu facă sex - ca şi cum ar putea să nu fie păcat dacă se iubesc, chiar dacă nu sunt căsătoriţi. M-a 
întrebat ce părere am despre asta şi i-am spus că e o mare înşelare. Când fata mi-a scris mai multe despre 
duhovnicul respectiv, mi-am dat seama că va fi din ce în ce mai greu ca oamenii să găsească duhovnici 
iscusiţi. 

Din rândurile părintelui Neofit se vede că e mai bine totuşi ca astfel de căderi să nu fie trecute sub 
tăcere. Da, minusuri există, dar nu făcând abstracţie de ele va fi lumea mai credincioasă. Tocmai aici se 
vede credinţa: că, fiind conştienţi de anumite neputinţe ale slujitorilor Bisericii şi ale credincioşilor, ştim 
totuşi ca Biserica este Trupul lui Hristos în care ne aflăm mântuirea. 

Cât priveşte situaţiile în care un preot îi învaţă pe ucenicii săi lucruri greşite - fie din punct de 
vedere moral, fie dogmatic -, mai devreme sau mai târziu adevărul va ieşi la suprafaţă şi ucenicii vor 
înţelege că nu au de ce să mai rămână la acelaşi duhovnic 50 . 

Chiar dacă marea majoritate a duhovnicilor i-ar lăsa pe tineri să fumeze, să „facă dragoste" nefiind 
căsătoriţi sau să facă alte păcate, învăţătura Mântuitorului Hristos ar rămâne aceeaşi şi mântuirea nu ar 
dobândi-o decât cei care luptă cu păcatul. Cu atât mai mult trebuie să luptăm când Dumnezeu trimite 
lumii atâţia preoţi buni, pe care dacă îi căutăm cu stăruinţă îi vom găsi... Şi, dacă pentru o perioadă mai 
scurtă sau mai lungă de timp am avut şi altfel de duhovnici, acele momente vor rămâne doar amintiri. 
Triste, dar amintiri. în timp ce prezentul va fi acoperit de binecuvântarea dumnezeiască. . . 



în cazul de faţă nu e vorba de un duhovnic iscusit care se poartă cu delicateţe cu un tânăr ca nu cumva să îl 
piardă, ci este vorba de un duhovnic care trăieşte în acelaşi păcat cu cel care se spovedeşte şi nu îl mustră pentru 
simplul motiv că s-ar pune pe sine însuşi într-o situaţie delicată. 
49 Monahul Neofit, Editura Credinţa strămoşească, 2005, pp. 61-62. 

Un cititor: Asta doar în cazul în care există o căutare sinceră şi hotărâtă, altfel ucenicul va rămâne într-o 
învăţătură confortabilă, dar departe de Dumnezeu. 



Frica de viitor... 



Mie îmi este teamă că, dacă voi duce o viaţă creştină, atunci soţia mea se va sătura de atâtea 
posturi şi mă va părăsi. Nu este o contradicţie între Biserică şi viaţa sexuală în familie? 

Această întrebare frământă mulţi tineri. Este foarte importantă şi îmi doresc să scriu o carte întreagă 
cu tema „Familia şi viaţa sexuală", în care voi răspunde pe larg la întrebarea ta. întrucât însă tu ai nevoie 
de un răspuns imediat, îţi voi scrie şi acum câteva cuvinte. 

Dar mai întâi te-aş întreba ceva. De unde sunt cuvintele următoare: „Cât de frumoasă eşti şi 
atrăgătoare, prin drăgălăşia ta, iubito! Ca finicul eşti de zveltă şi sânii tăi par struguri atârnaţi în vie. In 
finic eu m-aş sui - ziceam eu - şi de-ale lui crengi m-aş apuca, sânii tăi mi-ar fi drept struguri, suflul gurii 
tale ca mirosul de mere. Sărutarea ta mai dulce-ar fi ca vinul, ce-ar curge din belşug spre-al tău iubit, ale 
lui buze-nflăcărate potolind"? 

Eu însumi, deşi le-am citit cu ani în urmă, nu mi-am dat seama că sunt din Sfânta Scriptură. Poate 
că unii cititori vor avea un şoc aflând asta. Ce treabă are credinţa creştină cu sânii ca strugurii, sau cu 
sărutarea care curge din belşug? 

E vorba de un paragraf din „Cântarea cântărilor", capitolul 7, versetele 6-9. Mă gândesc că acum ar 
putea începe un dialog cu un cititor mai cultivat, care strâmbă din nas văzând textul citat de mine: 

- Vai, dar „Cântarea cântărilor" nu trebuie înţeleasă în mod profan. Sfântul Grigorie de Nyssa spune 
că această carte a Vechiului Testament nu trebuie înţeleasă în sens profan. . . 

- Am citit şi eu ce a scris Sfântul Grigorie. . . 

- Cu atât mai grav, atunci greşeşti în cunoştinţă de cauză. 

- Nici gând. Hai să vedem ce zice sfântul, bine? 

- Spune. 

- Sfântul zice că în iubirea aceasta dintre un bărbat şi o femeie trebuie să vedem chipul iubirii 
adevărate dintre Dumnezeu şi om. Că dacă înţelegem strict literal, greşim. 

- Dă-ţi seama că nu ar mai fi avut ce căuta această carte în Biblie dacă era doar o romantică 
introducere la un manual al vieţii intime în cuplu. . . 

- Dar eu încă nu am spus nimic. Doar am reprodus un citat. . . 

- Dar de ce îl înţelegi după mintea ta şi nu vezi în el sensurile desluşite de Sfinţii Părinţi? 

- Nu mi-aş permite să ofer o altă tâlcuire decât cea tradiţională... Vreau doar să observ altceva. 
Uite, facem o comparaţie. Eu te întreb: crezi că poate fi comparată iubirea dintre Dumnezeu şi om cu o 
crimă, sau cu un avort? 

- Cum să compari ceva sfânt cu ceva atât de murdar? Normal că nu se poate face o astfel de 
comparaţie. 

- De ce? 

- Pentru că, dacă ai vrea să compari ceva frumos făcând referire la ceva urât, nu s-ar înţelege nimic. 
Pentru că binele se află în contradicţie totală cu răul, aşa cum frumosul se opune urâtului... 

- Mulţumesc, atât vroiam să îmi spui. . . 

- A, cred că înţeleg acum. Dacă unirea trupească dintre soţ şi soţie ar fi fost ceva murdar, atunci nu 
ar mai fi putut fi folosită ca simbol al unirii dintre Dumnezeu şi om. 

- Exact, nici nu vreau să spun mai mult. De fapt, dacă pentru cei sporiţi în viaţa duhovnicească 
această carte biblică are învăţături foarte înalte, pe care ceilalţi nu le pot înţelege, totuşi şi ei se pot folosi 
măcar de această idee: că dragostea curată dintre bărbat şi femeie poate oglindi dragostea dintre 
Dumnezeu şi om. Mulţi cunosc doar faţa pervertită a iubirii trupeşti, unii chiar în familiile aşa-zis creştine 
şi pentru ei unirea trupească este doar un mijloc de satisfacere a poftelor trupeşti, nu o dăruire, nu o 
manifestare a dragostei. 

Discuţia imaginară se încheie aici, ca să revin la întrebarea ta. Nu este o contradicţie între viaţa 
sexuală în familie şi Biserică? 

Sfinţii Părinţi i-au anatemizat pe ereticii care se scârbeau de viaţa de familie din cauza „vieţii 
intime" 51 . Dacă „viaţa intimă" ar fi fost ceva spurcat, Biserica nu putea binecuvânta familia. Sfântul 
Apostol Pavel zice clar: Cinstită să fie nunta întru toate şi patul nespurcat. Iar pe desfrânaţi îi va judeca 
Dumnezeu (Evrei 13, 8). Nu zice „cinstită nunta întru toate, numai unirea trupească - şi implicit facerea 
de prunci - să fie spurcată. 

Acum nu încerc să schiţez o nouă teologie a sfinţirii prin sex, departe de mine gândul acesta, dar 
vreau să subliniez faptul că familia creştină este cinstită „întru toate". Şi desfrânaţii pe care îi va judeca 
Dumnezeu nu sunt numai cei care trăiesc necununaţi, ci şi soţii care, prin perversiunile pe care le fac cu 
conştiinţa „împăcată", întinează patul care fusese binecuvântat de Dumnezeu. . . 

Recunosc însă faptul că nici mie nu îmi place faptul că avem multe texte în care se tot combat 
perversiunile şi în care sunt mustraţi cei care preadesfrânează 52 , dar nu avem aproape deloc texte în care 
se vorbeşte despre cum ar trebui să fie unirea trupească a soţilor. Poate că în vechime, când creştinii 
duceau o viaţă mai curată, nici nu era nevoie de prea multe sfaturi, dar astăzi, când mass-media intoxică 
lumea cu chipuri pervertite ale dragostei, soţii au nevoie de aşa ceva. Asta este concluzia la care am ajuns 
după mai multe discuţii cu alţi creştini căsătoriţi sau cu tineri care vor să se căsătorească. 

Oricum, fii convins că secretul unei vieţi sexuale împlinite în familie nu îl poţi găsi prin diferitele 
reviste care promovează noi şi noi „poziţii"... Dacă există un secret - şi spun asta după ce am aflat şi 
părerile altora - este că dragostea trupească trebuie să fie un mod de manifestare a dragostei sufleteşti... 
Aşa cum mama îşi mângâie copilul pe obraz - şi nu i se pare anormal să îşi manifeste dragostea cu 
ajutorul trupului -, tot la fel de natural ar trebui să se poarte şi soţii în momentele „respective". Şi, dacă o 
faci ca să îţi exprimi dragostea, dacă o faci ca să îl bucuri pe celălalt, totul este bine. In timp ce dacă o faci 
pentru a-ţi satisface pofta, dacă o faci gândindu-te mai întâi la tine şi abia apoi la celălalt, dacă până şi 
prin asta îţi exprimi de fapt egoismul, nu e de mirare că relaţia se degradează. Deci, nu te teme, dacă 
dragostea voastră va fi curată, atunci şi trupurile voastre vor şti să se exprime. Vor şti să rostească 
declaraţiile lor de dragoste. . . 

In ce priveşte temerea că soţia te va părăsi din cauza posturilor, am să îţi spun doar două lucruri: 
dacă îţi vei lua o soţie cu puţină credinţă, care merge la biserică numai formal - sau care nu merge deloc - 
, şi acea soţie va fi o femeie foarte legată de lumea asta (adică de bani, de averi, de case, de modă etc), te 
va părăsi şi dacă ai călca pentru ea fiecare post. Pentru simplul fapt că nu ar înţelege viaţa ta creştină şi 
renunţările tale ar fi pentru ea nenumărate motive de scandal. Pentru că în viaţa de zi cu zi tu ai alege în 
funcţie de credinţa în Hristos, pe când ea ar alege după cum îi place ei, fără să ţină seama de nimeni 
altcineva. Deci, motivul de divorţ nu ar fi posturile tale, chiar dacă există soţii necredincioase şi soţi 
necredincioşi care invocă asta, ci faptul că şi în această problemă s-ar oglindi diferenţa dintre modul în 
care înţelegeţi viaţa. îmi dau seama că poate aici ar fi cea mai mare tensiune, totuşi, şi că soţia ţi-ar spune 
că ar trece peste toate celelalte „ciudăţenii" ale tale dacă ai renunţa la posturi. Poate că ai citit şi tu că în 
astfel de situaţii duhovnicul ar fi îngăduitor cu tine, numai să nu ajungeţi la divorţ. Dar, decât să ajungi la 
astfel de pogorăminte, cască ochii bine şi vezi cum e fata cu care vrei să te însori. . . 

Cât priveşte faptul că doi tineri căsătoriţi (sau doi soţi care au stat ani de zile departe de biserică) 
vor să pună început bun mântuirii şi sunt gata să facă ce le cere Dumnezeu prin Biserică şi Biserica prin 
preot, am de făcut doar două observaţii 53 : prima este că prea mult sau prea puţin „sex" poate distruge 
relaţia. Prea mult strică pentru că se pune accentul pe trup şi se trece cu vederea viaţa duhovnicească. Prea 
puţin strică 54 pentru că şi dragostea trupească e binecuvântată de Dumnezeu şi, dacă e evitată din motive 
părut duhovniceşti („gata, bărbate, de mâine nu te mai apropii de mine până la sfârşitul vieţii, că eu vreau 
să mă lupt cu patimile"), relaţia dintre soţi se destramă încetul cu încetul. Şi moare, chiar dacă nu se 
ajunge la divorţ. . . Deci, ambele extreme tot rău sfârşesc. . . 

A doua observaţie pe care vreau să o fac se apropie şi mai direct de întrebarea ta. Cum să ajungă 
amândoi soţii - în care zvâcneşte tinereţea - să ţină posturile rânduite de Biserică? Şi când pot face 



51 Nu îmi place nici mie sintagma asta, dar o folosesc şi eu, până voi găsi una mai bună. Formula cu „viaţa sexuală" 
are un sens uşor denaturat, în care în unirea trupească a soţilor domină trupul, şi nu sufletul. . . 

52 Pentru cine nu ştie, desfrânare este când cei necăsătoriţi cad în curvie, iar preadesfrânare este atunci când un soţ 
sau o soţie îşi înşală partenerul. 

53 De altfel, acestea constituie şi rezumatul viitoarei mele cărţi despre unirea trupească a soţilor, care va fi rezultat 
al multor discuţii pe care le-am avut cu diferiţi duhovnici, de la cei mai aspri până la „maeştrii pogorămintelor". 

54 Evident, nu mă refer aici la cazurile celor care ajung - cu binecuvântarea duhovnicului - la mari măsuri de 
înfrânare pentru că sunt sporiţi duhovniceşte, ci la cei care se înfrânează fără măsură crezând că lipsa dragostei 
trupeşti îi va urca imediat pe culmile trăirii filocalice.. 

dragoste? Numai marţea şi joia? Un coleg de-al meu de facultate 1-a întrebat cu ani în urmă pe părintele 
Arsenie Papacioc acelaşi lucru. Şi răspunsul a fost: „Marţea şi joia şi dacă e putere şi mai des..." 5 

Un răspuns care i-ar tulbura pe creştinii rigorişti... Mai ales că „putere" e la majoritatea tinerilor 
proaspăt căsătoriţi 56 . Ştiu, unii preoţi - şi în special cei de la mănăstiri - spun că miercuri nu trebuie 
pentru că a fost vândut Hristos, vineri pentru că a fost răstignit, sâmbăta pentru că e înainte de Liturghie, 
duminica pentru că e o zi a învierii, luni pentru că e ziua de după Liturghie etc. 

Nu îmi permit să contrazic o astfel de părere 57 , ci voi da însă un citat dintr-un mare sfânt al 
Bisericii, Sfântul Anastasie Sinaitul: „Oare i se cere creştinului, în ziua în care trebuie să se 
împărtăşească, să se păzească de femeia sa şi să nu se atingă de ea? Când a trebuit David şi cei dimpreună 
cu el să mănânce din pâinile punerii înainte, care erau preînchipuirea Trupului lui Hristos, atunci 
Arhiereul Aviadar 1-a întrebat de îndată dacă sunt curaţi de atingerea femeii. Şi, când a cunoscut că da, 
abia atunci le-a dat lor pâinile. Totuşi, în cazul nostru, de vreme ce am ajuns într-o stare atât de 
nenorocită, dacă cineva a venit de pe drum sau dintr-o călătorie îndepărtată, şi poate dintr-o pricină 
scuzabilă se va împreuna cu femeia, va fi vrednic [să se împărtăşească], de vreme ce se osândeşte pe sine 
pentru faptă şi încearcă să se îndrepteze pe sine în celelalte" 58 . (Din păcate, din ce în ce mai mulţi oameni 
transformă astăzi pogorămintele, „excepţiile" Bisericii, în obişnuinţe... Iată de ce nu le stă oamenilor în 
putere să decidă când trebuie să facă un pogorământ - fie că e vorba de post sau altceva -, ci trebuie să îşi 
întrebe duhovnicul. . .). 

Soţii care citesc cu atenţie aceste rânduri vor afla în ele răspunsul la multe din întrebările lor... Da. 
Biserica îi îndeamnă pe soţi să ducă o viaţă cumpătată, o viaţă în care înfrânarea are un rol foarte 
important... Dar Biserica, înţelegând cât de delicată este problema iubirii dintre soţi, face uneori şi 
pogorăminte... 

(Trebuie să precizez că în vremea în care a trăit Cuviosul Anastasie oamenii se împărtăşeau mult 
mai des decât astăzi... E lesne de înţeles că dacă oamenii se împărtăşesc foarte rar e normal să se 
înfrâneze înainte câteva zile... Dar ar trebui să fie la fel de lesne de înţeles că excepţia la care făcea 
referire Cuviosul era o dovadă că Biserica înţelegea familia ca un spaţiu al dragostei, un spaţiu în care 
înfrânarea poate fi lipsită de roade dacă are ca preţ anihilarea libertăţii unuia dintre soţi. . .) 

In momentul în care preoţii ar pune un jug prea greu pe gâtul tinerilor căsătoriţi, aceştia ori s-ar rupe 
de Biserică, ori ar rămâne în Biserică sufocându-şi dragostea. In familie trebuie ca fiecare să ţină seama 
de celălalt (cel mai înfrânat să nu îl inhibe pe cel care se înfrânează mai greu, iar acesta să ia exemplu de 
nevoinţă de la celălalt. . .). 

Când amândoi soţii au credinţă în Dumnezeu, ajung încet-încet să ţină şi posturile rânduite de 
Biserică, înţelegând cât de mare este rolul acestora în viaţa creştină. 

Fiind la rândul meu soţ, mărturisesc că îmi dau seama cât de mult contează înfrânarea. . . In sprijinul 
acestei idei pot aduce chiar şi un argument neduhovnicesc... Dacă mănânci în fiecare zi îngheţată, ajungi 
să te saturi şi până la urmă nu mai vrei deloc... Tot aşa e şi cu unirea trupească. Dacă nu ţii cont de nici 
un post, ajungi să te saturi. Şi atunci ori alungi plictiseala prin perversiuni, ori cauţi altă parteneră... E 
adevărat, au fost şi posturi pe care le-am ţinut greu, iar altele pe care nu am reuşit să le ţin cum trebuie. 
Deci nu vorbesc ca un erou... Cu toate acestea, spun foarte convins că posturile au un rol binefăcător în 
viaţa familiei (asta, evident, când sunt ţinute cu acordul ambilor soţi, că altfel ies scântei care pot aprinde 
focul divorţului...). 

Deci, dacă îţi vei lua o soţie credincioasă, veţi înţelege singuri că postul nu ucide dragostea, ci o 
înteţeşte. Chiar dacă vă va fi mai greu la început (început care la unii ţine mai mult, la alţii mai puţin), 
după mici ocolişuri şi bâjbâieli veţi simţi voi înşivă ajutorul postului. Şi nu trebuie să te sperii de aceste 



55 Sau „chiar mai des", nu îmi aduc aminte exact relatarea colegului meu. 

56 Sondajele arată că, pe măsura trecerii anilor, soţii fac dragoste mai rar. Deci e implicit mai delicat să vorbeşti de 
prea multă înfrânare încă de la început. . . 

57 Chiar dacă e contrazisă şi de unii duhovnici. . . 

18 Sfântul Anastasie Sinaitul, Patrologia Graeca, Voi. 89 p. 768, BC. Cred că este de la sine înţeles că, dacă se 
putea împărtăşi bărbatul, se putea împărtăşi şi femeia. Şi, dacă ea ar fi venit din călătorie - situaţie mai rară în 
vremurile acelea -, pogorământul ar fi fost acelaşi. Oricum, aici nu călătoria în sine este importantă, ci faptul că 
soţii au fost despărţiţi o vreme. Poate că, dacă ar fi trăit în zilele noastre, sfântul s-ar fi adresat şi soţilor care 
lucrează în ture diferite şi abia apucă să mai vorbească, dar să mai facă şi altceva... Oricum, în ziua de astăzi 
problema este doar că a doua zi ar fi slujbă, nu şi că soţii ar vrea să se împărtăşească. (Nu vreau să se înţeleagă - 
greşit - cum că e bine să se renunţe la înfrânare înainte de împărtăşire. Dimpotrivă. Pogorământul nu trebuie să 
înlocuiască pravila. . .). 

bâjbâieli. Dacă e dragoste adevărată, dacă Dumnezeu va acoperi familia voastră, nu se poate să nu fie 
bine... 

Zilele îndrăgostiţilor 



O cititoare îmi mărturiseşte: 

Părintele X, un părinte drag sufletului meu, care m-a ajutat mult prin cărţile sale, scrie într-una din 
ele: „In Noul Testament, prieteniile între persoane de sex opus în afara căsătoriei sunt prea puţin 
indicate. Asta nu pentru că Hristos ne-a interzis comunicarea, ci tocmai pentru că orice comunicare de 
acest fel se reduce la un singur lucru, căci toţi suntem neam viclean şi desfrânat (Matei 12, 39), după cum 
ne ceartă Hristos. Dar, spune Sfântul Ioan Gură de Aur «este un altfel de a te uita la o femeie aşa cum se 
uită cei cu inima curată. De aceea Hristos n-a oprit uitatul, ci uitatul cu poftă». Dacă cineva se consideră 
ajuns la această măsură, chiar şi după pildele din Pateric citate mai sus, acela să sărbătorească 
sărbătoarea îndrăgostiţilor, aici pe pământ şi sus în cer... Noul Testament este vremea feciorelnicilor, 
începând de la vestitorul lui - Ioan Botezătorul - şi până la apostoli, care au îmbrăţişat fecioria ". Citind 
asta, mi-a venit să las cartea din mână... Şi pilda din Pateric pe care o citează este asta: „A venit odată 
un frate la avva Pimen şi i-a zis: Ce voi face, părinte, că sunt supărat de curvie? Şi iată m-am dus la avva 
Iviston şi mi-a zis: nu trebuie să o laşi să zăbovească în tine. I-a zis lui Avva Pimen: faptele lui Avva 
Iviston sunt sus, împreună cu îngerii, şi nu ştie că eu şi tu suntem în curvie ". Ce să înţeleg, că dacă nu am 
mintea îngerească trebuie să mă feresc să am prieten? Atunci, cum mă voi mărita? Mi-am păstrat 
fecioria, dar vreau totuşi să mă mărit şi nu ştiu cum trebuie să înţeleg rândurile părintelui... Pe cât de 
înţelegător se arată părintele faţă de diferite feluri de păcătoşi (beţivi, eretici, homosexuali etc), pe atât 
de reţinut se arată faţă de tinerii care, neajungând la măsura sfinţeniei, sunt prieteni. 

Nefiind partizan al ideii că toţi scriitorii ortodocşi ar trebui să vadă lucrurile într-un mod identic 
până în cele mai mici amănunte, îmi exprim reţinerea faţă de citatul de mai sus. Din rândurile sale se 
înţelege că ar împărţi tinerii în două categorii: în păcătoşi şi sfinţi (deşi mă îndoiesc că ar vedea aşa 
lucrurile, cred că mai degrabă nu şi-a formulat destul de atent poziţia). A treia categorie, a celor care, deşi 
sunt legaţi într-o anume măsură de păcat, se luptă să îşi curăţească sufletele, este aproape exclusă. Mai pe 
scurt: părintele ne avertizează clar că prietenia unui tânăr cu o tânără ori se află sub pecetea păcatului 
desfrâului, ori se află sub pecetea desăvârşirii. Că mulţi se află în prima categorie - ce spun mulţi, 
aproape majoritatea - nu se poate contesta. Că poate or exista şi câţiva tineri din a doua categorie, nu 
contest, deşi eu nu am cunoscut nici unul care să se ridice la măsura avvi-lor din Pateric. 

Dar cred că situaţia reală e mai complexă: printre tinerii care vin la biserică nu se află numai tineri 
desăvârşiţi sau tineri desfrânaţi. O întrebare cred că ar putea pune în evidenţă nelămurirea mea faţă de 
poziţia expusă de părinte (poziţie pe care o au şi unii duhovnici de la mănăstiri): pe tinerii care vin în 
fiecare duminică la biserică, pe cei care se spovedesc după fiecare cădere pe care o au, fie ea mai mică 
sau mai mare, în ce categorie îi aşezăm? Oare putem să îi aruncăm la groapa cu păcătoşi, numai pentru că 
nu se ridică la măsura desăvârşirii părinţilor din Pateric? 

Ştiu că se poate da un răspuns gen: „tot omul e păcătos...". Numai că ne referim la ceva foarte 
precis: la prieteniile care, întrucât nu sunt desăvârşite, sunt acuzate că ar sta sub semnul desfrânării. Eu 
consider însă că nu toate prieteniile stau sub semnul desfrânării. Am cunoscut şi perechi de tineri care au 
avut prietenii frumoase. Unele din ele s-au împlinit prin căsătorie. 

Mi se pare firesc ca tinerii să fie prieteni înainte de nuntă. Altfel, cum ar ajunge la nuntă, dacă 
„prieteniile sunt prea puţin indicate"? Eu cred că, dacă tinerii nu cad în păcatul desfrâului, prieteniile 
premergătoare nunţii sunt necesare. Trebuie să îl cunoşti pe cel cu care întemeiezi o familie. (Altfel, o 
căsătorie făcută în grabă se poate desface cu aceeaşi viteză...) Şi în timp - timp care pentru unii e mai 
scurt, pentru alţii mai lung - ajungi la concluzia că persoana de lângă tine este sau nu potrivită pentru a vă 
înhăma la acelaşi jug. 

Acum discuţia ar putea devia într-o altă direcţie, întrucât te-a tulburat afirmaţia că „Noul Testament 
este vremea feciorelnicilor, începând de la vestitorul lui - Ioan Botezătorul - şi până la apostoli, care au 
îmbrăţişat fecioria...". S-ar putea ca la citirea acestui verdict cei care nu se simt atraşi nici de monahism 
şi nici de aşa-numita călugărie în lume să se simtă paria, excluşi din Biserică. La afirmaţii atât de radicale 
este nevoie de lămuriri. Eu înţeleg învăţătura creştină despre feciorie astfel: indiferent de chemarea pe 

care o simte - pentru viaţa în mănăstire sau în lume - creştinul este dator să se lupte cu patimile şi cu 
poftele pentru a-şi pregăti inima pentru primirea lui Hristos. Sfinţii Părinţi, continuându-1 pe Sfântul 
Apostol Pavel, au afirmat că este mai înaltă calea monahală. Numai că trebuie să înţelegem aceasta fără a 
pune familia la colţ, fără a o prezenta într-un con de umbră. 

Poate că, dacă ar fi fost mai explicit, părintele X te-ar fi convins că nu are nimic împotriva familiei. 
El a ales calea monahală şi simte nevoia să mărturisească tuturor frumuseţea acestei căi. Propoziţia „Noul 
Testament este vremea feciorelnicilor" poate fi înţeleasă şi ca o apologie a monahismului. . . 5 

Dar nu ar trebui să te sperie acest lucru... Atâţia şi atâţia Sfinţi Părinţi au vorbit despre înălţimea 
monahismului nu pentru a-i arunca în deznădejde pe cei din lume, ci pentru a încerca să pescuiască 
suflete pentru această viaţă îngerească... E adevărat şi faptul că, citind fără dreaptă socoteală unele scrieri 
ale Sfinţilor Părinţi, unii mireni s-au scârbit de viaţa de familie, s-au apucat de nevoinţe prea mari şi abia 
după ce au ajuns la divorţ şi-au dat seama că râvna lor nu era de la Dumnezeu şi căzuseră în înşelare 60 . 

Cât priveşte faptul că ţi-a venit să laşi cartea din mână, ce să spun?... Ideal ar fi ca, atunci când apar 
astfel de nelămuriri, creştinul să se sfătuiască cu părintele său duhovnic. Pentru că, dacă ar înţelege în 
mod greşit anumite sfaturi duhovniceşti, aceste sfaturi i-ar modela viaţa într-un mod greşit. Oricum, e 
nevoie şi de puţină bărbăţie duhovnicească. Nu să ne poticnim ori de câte ori citim ceva ce nu înţelegem, 
sau ceva care răstoarnă modul în care înţelegem viaţa creştină. Poate că ştii şi tu că există unii care se 
hrănesc numai din astfel de poticniri, aşa cum alţii se hrănesc din sminteli. 

Dacă deci găseşti ceva într-o carte şi frământările nu îţi dau pace, vorbeşte cu părintele tău. 

închei răspunsul meu cu o singură idee: dacă părintele îi îndeamnă pe prietenii cu inimile curate „să 
sărbătorească sărbătoarea îndrăgostiţilor, aici pe pământ şi sus în cer", eu îi îndemn pe cei care încă nu au 
ajuns la această măsură să nu deznădăjduiască... Să nu se simtă neimportanţi în ochii lui Dumnezeu. Să 
ducă lupta cea bună. Să se lupte pentru a-şi curăţa sentimentele, iubirea, modul de manifestare a iubirii. 
Oricât de neputincioşi se simt, oricât de tare simt că vălul patimii vrea să îi acopere... Da, să se lupte 
pentru ca iubirea lor (care, în măsura în care e adevărată, e şi puternică) să primească binecuvântarea lui 
Dumnezeu... 



59 Forţând puţin textul, se poate înţelege această propoziţie şi ca un rezumat al vieţii familiei creştine. Familie în 
care totul trebuie să stea sub binecuvântarea dumnezeiască. . . Şi soţii se luptă cu patima desfrâului şi dacă biruiesc 
primesc cunună. Soţii creştini au o viaţă de familie foarte diferită de a soţilor necreştini. Asta şi pentru că, aşa cum 
spune Sfântul Apostol Pavel, nunta lor e cinstită întru toate şi patul nespurcat (Evrei 13, 8). Din punct de vedere 
biologic, la fel fac copii şi unii şi alţii. Numai că din punct de vedere duhovnicesc, lucrurile sunt foarte diferite. E 
vorba de diferenţa dintre patul „nespurcat" şi cel „spurcat"... 

60 Când au început să se tipărească textele filocalice, unii părinţi îmbunătăţiţi s-au împotrivit faţă de această lucrare, 

tocmai pentru că ştiau că, în lipsa unui duhovnic iscusit, mirenii se pot vătăma înţelegând în mod greşit anumite 

scrieri filocalice... 

Lacrimile preotului căzut... 



Am auzit un lucru extraordinar, atât de extraordinar încât m-aş fi aşteptat să îl văd în primele pagini 
ale ziarelor şi revistelor ortodoxe. Din păcate, nu ştiu dacă din motive binecuvântate sau nu, cel puţin 
deocamdată cei care cunosc cazul în mod direct nu au vrut să îl facă public. Aşa că mă aflu într-o situaţie 
delicată. Aş putea fi acuzat că inventez întâmplări duhovniceşti. Ei bine, îmi asum acest risc. Cine vrea 
poate considera că totul e literatură 61 . Dar ştiu că vor fi şi unii care vor da crezare celor pe care le voi 
descrie... 

Să precizez de unde ştiu întâmplarea. Vorbind cu un prieten despre căderile preoţilor dezvăluite de 
mass-media, acesta mi-a spus: „O cunoştinţă de-a mea a vorbit cu un mitropolit despre subiectul acesta, şi 
mitropolitul i-a spus un lucru ieşit din comun: «Nu cu mulţi ani în urmă un preot homosexual a păcătuit 
într-o seară cu cineva, şi a doua zi a slujit Sfânta Liturghie. După slujbă, preotul nu mai ieşea din altar. Au 
aşteptat oamenii vreme îndelungată, până s-au plictisit, dar preotul tot nu ieşea. Până la urmă, cineva a 
intrat în altar şi 1-a găsit pe preot pe jos - cum stau unii să se roage în biserică punând capul pe podea şi 
fundul pe călcâie -, mort. în jurul preotului, era o baltă, efectiv o baltă. Când au dus puţin din apa aceea la 
analize, au constatat că balta era din lacrimi»". 

(Fac o paranteză, cunosc o femeie care a trăit multă vreme în desfrâu şi care, după ce s-a apropiat de 
biserică, se ruga foarte mult. La un moment dat, a găsit o mică baltă în faţa icoanei. Nu ştia de unde să fie 
apă în casa ei, pe jos. A pus puţin pe limbă, şi şi-a dat seama că erau lacrimile ei. Plânsese mult la 
rugăciune, atât de mult încât pe jos se făcuse o baltă. întâmplarea am auzit-o chiar de la femeia în cauza, 
care acum e maică. . .) 

Când am auzit cum a murit preotul homosexual, am vrut să aflu amănunte. Dar, când mitropolitul 
care relatase întâmplarea a auzit că cineva vrea să scrie un articol despre asta, s-a arătat foarte reţinut: „Nu 
vreau să dau amănunte, nu e de folos să ştie lumea. Citind despre întâmplare, homosexualii vor crede că 
pot păcătui până în ceasul morţii, că dacă se vor pocăi chiar şi atunci îi va ierta Dumnezeu. . ." 

Eu însă, după ce m-am sfătuit cu mai mulţi preoţi, am ajuns la concluzia că trebuie să scriu despre 
acest caz. Să mă ierte mitropolitul cu pricina, dar cred că avem nevoie de astfel de întâmplări. . . 

Eu nădăjduiesc că Hristos a primit lacrimile de pocăinţă ale preotului, şi că 1-a mântuit. Ca să plângi 
atât de mult, inima ta trebuie să fie plină de umilinţă, de durere, de dorinţă de îndreptare. Cine ştie cât de 
mult regreta părintele respectiv păcatul în care cădea? Cine ştie cât se luptase poate ca să scape din 
ghearele lanţurilor patimii? 

Nouă ne place să aflăm că alţii păcătuiesc, dar oare suntem în stare să vedem lupta lor pentru a 
scăpa de păcate? Această luptă numai Dumnezeu o cunoaşte. Cine ştie câţi oameni au judecat-o pe Măria 
Egipteanca pe vremea când ea trăia în păcat, şi câţi dintre ei nu au ajuns mai apoi în iad, datorită unor 
păcate mult mai mici, în timp ce ea a urcat prin pocăinţă pe culmile sfinţeniei, şi a cucerit raiul? 

Bine, despre acest preot nu ştim dacă s-a mântuit sau nu... Judecata este în mâinile lui Dumnezeu. 
Dar un alt preot îmi spunea tot despre acest caz: „Chiar dacă nu ştim dacă s-a mântuit sau nu, Dumnezeu 
1-a luat exact în momentul cel mai potrivit, când sufletul său era plin de pocăinţă pentru păcate. Poate că, 
dacă nu murea, s-ar fi întors la păcatele sale... (Da, Dumnezeu este bun şi iubitor de oameni, şi, dacă 
pocăinţa preotului a fost sinceră, poate că 1-a mântuit tot aşa cum 1-a mântuit pe tâlharul de pe crucea de 
pe Golgota. Şiroaiele de lacrimi sunt un semn al pocăinţei adevărate...) Cred că greşim dacă zicem că 
oamenii s-ar gândi că pot păcătui până în ceasul morţii, că se vor pocăi atunci. Preotul nu ştia că va 
muri..." 

Da, amănuntul acesta este esenţial. Preotul nu s-a pocăit pentru că ştia că va muri imediat, s-a pocăit 
pentru că era conştient de povara păcatelor sale... De fapt, aceasta este taina pocăinţei: omul înţelege că 
moartea este aproape (chiar dacă de fapt acest aproape va fi peste zeci de ani...). Omul înţelege că poate 
muri în orice clipă, şi se poate întâlni cu Dumnezeu. . . 



1 De altfel, tot aşa am procedat şi când mi-am tipărit Jurnalul, am spus că cine vrea poate considera că cele relatate 

acolo sunt doar rodul imaginaţiei mele. 

V-am relatat întâmplarea cu preotul homosexual nu doar ca să vă daţi seama că nu trebuie să 
judecăm pe nimeni, ci şi ca să înţelegeţi că trebuie să vă schimbaţi vieţile. Acum, nu altă dată... Azi, nu 
poimâine. . . Cât mai devreme, nu mai târziu. . . 

„De ce să ne schimbăm vieţile, ca să murim ca preotul acela?" 

Nu, nu de asta. (Ar însemna că toţi oamenii care se pocăiesc ar muri imediat, şi bisericile ar fî 
pustii, sau ar fi pline doar cu oameni sfinţi şi cu păcătoşi care nu vor să se pocăiască...) Puţini oameni au 
murit imediat după ce s-au pocăit... Dumnezeu nu vrea moartea noastră, vrea să ducem o viaţă curată, o 
viaţă frumoasă, o viaţă binecuvântată. Dumnezeu ne dă timp de pocăinţă, ne dă timp pentru a ne schimba. 
Depinde de noi cum vom folosi acest timp. . . 

Despre vrăji şi diavoli... 



întrebare: Ce părere aveţi, cineva îmi zicea că farmecele l-au făcut pe fostul meu prieten să mă 
părăsească, şi acum el trăieşte cu o vecină de-a lui mult mai în vârstă decât el şi mult mai urâtă decât 
mine. Eu vroiam să mă mărit cu el. Oare am cununiile legate? Au putere farmecele? Am înţeles că au, 
dacă faci sex, şi noi am făcut de câteva ori. 

Răspuns: Am scris pe această temă {Despre farmece şi dezlegarea cununiilor) un articol întreg în 
Cartea nunţii. Nu îmi place să revin asupra aceloraşi teme, însă întrucât poate nu ai cum să citeşti cartea 
respectivă îţi voi prezenta problema şi mai simplu. 

înainte de a ne întreba dacă farmecele au putere, ar trebui să ne întrebăm dacă există diavol. Sunt 
mulţi care nu cred asta. Aşa că ar fi bine să iei aminte la întâmplarea de mai jos. . . 

„O fată, studentă la chimie, şi care, asistând la comentariile părintelui despre lupta ce se dă în jurul 
fiecărei persoane între îngeri şi draci (pe care din fericire noi nu o vedem, dar o simţim), a început să râdă 
spunând cu glas mare către lume că ea este studentă la chimie şi a învăţat foarte multe şi poate să spună că 
ştiinţa ştie sigur că nu există nici un fel de îngeri sau draci... Dumnezeu poate că o fi, căci «există ceva 
mai mare decât ştiinţa, dar îngeri şi în special draci nu există...». «Biiineee! - a zis părintele Argatu, o să 
te lămureşti matale». Aceea a plecat, dar la zece seara s-au trezit că bate tare la uşa părintelui - plângând 
în hohote - ca să o primească că s-a întâlnit cu un drac! Ce se întâmplase? Ajunsă acasă (stătea la un 
cămin singură în cameră), când a aprins lumina să intre, un drac şedea în fotoliul ei şi râzând i-a spus: 
«Am venit să mă vezi, căci ai zis că nu exist». Fata a leşinat pe loc. Când şi-a revenit, era pe jos, iar 
«acela» dispăruse. A ţipat, s-au adunat vecinii şi i-au chemat un taxi, cu care a venit direct la părintele, să- 
i ceară iertare şi să-1 roage pe Dumnezeu să o primească că ea vrea să se călugărească, nu-i mai trebuie 
şcoală. Părintele nu a primit-o în casă şi a fost nevoită să doarmă la arhondaric, şi toată săptămâna a stat 
în Cernica. La sfârşitul săptămânii, părintele i-a făcut o slujbă de dezlegare, dar nu i-a dat binecuvântare 
pentru mănăstire, spunând că ţara are nevoie de chimişti buni, cu atât mai mult dacă sunt credincioşi, cum 
devenise ea brusc. Da, majoritatea sfinţilor din calendar sunt proveniţi din astfel de întoarceri. Acestea 
sunt autentice şi sunt mult pe placul lui Dumnezeu. Astfel de întâlniri cu Dumnezeu sunt definitive şi 
mult mai puternice decât convertirile lente, căci Dumnezeu intră brusc în viaţa omului " 62 

Sunt mulţi tineri asemeni studentei la chimie care, după ce ani de zile au stat departe de Dumnezeu, 
ajung la credinţă. în momentul în care înţelegi că există îngeri, înţelegi că există şi îngeri căzuţi, care se 
luptă să te rupă de mântuire. Şi, dacă există diavoli, există şi vrăjitori care îi slujesc. Chiar dacă uneori e 
dificil să observi lucrarea lor. Uite ce i s-a întâmplat chiar unui cadru medical. . . 

„La un moment dat, cu un an în urmă, se îmbolnăvise grav, dar nimeni nu ştia ce are, pentru că s-a 
supus tuturor examenelor de la Spitalul Elias şi toate erau foarte bune... Dar ea murea încet în fiecare zi. 
Dar Dumnezeu, Care ştie inima fiecăruia, a văzut-o pe biata doamnă doctor că nu era pregătită. Era foarte 
necredincioasă. Domnul a îngăduit să aibă o aşa boală, încât nimeni în afară de El să nu o poată vindeca. 
Din vorbă în vorbă cu prietenii şi vecinii, a auzit de părintele Argatu şi, din clipa în care a păşit pragul 
aici, dânsul i-a spus direct că are argint viu (mercur) pus în mâncare de cineva care o urăşte de moarte. 
«Desigur, am zâmbit şi i-am reamintit părintelui că sunt doctor şi că este imposibil să fi mâncat mercur. 
Şi cu atât mai puţin credeam că poate ieşi fără altă intervenţie decât rugăciunea părintelui». Dar credeţi- 
mă că, după o săptămână de post cu Sfântul Maslu de trei ori şi moliftele Sfântului Vasile, cu dezlegări de 
vrăji făcute de părintele Argatu, am văzut cu ochii mei cum îmi ieşeau prin toţi porii, pe tot corpul, 
broboane de apă care conţineau mărgeluţe mici de mercur. La început m-am speriat şi am început să 
plâng, pentru că brusc am realizat că părintele avusese dreptate şi cineva îmi făcuse vrăji puternice. Apoi, 
alături de dânsul, m-am întărit, am continuat postul şi, cu ajutorul lui Dumnezeu, prin rugăciunile 
părintelui Argatu, m-am făcut deplin sănătoasă şi am înţeles că ştiinţa şi medicina, cu toate pe care le are 
şi le cunoaşte, sunt complet anulate de măreţia şi puterea lui Dumnezeu pe care o poate manifesta într-un 



62 Monica Fermo, Talita kumi - înviind pe drumul Damascului, Editura Egumenită, 2004, p. 198. 

preot, pentru a-i smeri pe cei mândri pentru cunoştinţele lor. Aşa s-a întâmplat şi cu mine, şi de aceea îi 
voi fi recunoscătoare toată viaţa părintelui" 63 . 

Sunt mulţi, foarte mulţi oameni cărora li s-au făcut farmece şi care au scăpat de ele cu ajutorul lui 
Dumnezeu. 

Da, farmece există, aşa cum există şi vrăjitori - pentru că ce altceva ar putea face vrăjitorii? - şi tot 
aşa cum există diavoli sau îngeri. 

Important este cum să ştim să trăim astfel încât farmecele să nu ne atingă. 

Ţine minte: asupra creştinilor care duc o viaţă curată, care se spovedesc şi se împărtăşesc cu 
Sfintele Taine, farmecele nu au nici o putere. Dacă mergi pe calea Bisericii, Dumnezeu te păzeşte. Dar 
când cazi în păcate mari, atunci devii ţintă pentru diavol şi poţi fi vătămată de farmece. 

Numai că, atunci când ai păcătuit şi apoi ai impresia că ţi s-au făcut farmece, dacă alergi tot la 
descântătoare ca să ţi se dezlege farmecele faci un mare rău. Numai preoţii Bisericii au puterea de a 
dezlega farmecele. 

Babele care zic că fac magie albă tot slugi ale dracului sunt. Nu există magie albă. Ele se oferă, 
binevoitoare, să îţi dezlege farmecele despre care îţi spun că ţi le-au făcut vrăjitoarele negre. De cele mai 
multe ori, ele se oferă să dezlege farmece inexistente... Uneori o fac chiar gratis, pentru a câştiga 
încrederea clienţilor, pe care mai apoi îi golesc de bani. 

Ce să mai vorbim de mulţimea de şarlatani, care se dau mari cunoscători ai lumii nevăzute? Am 
văzut o emisiune în care o vrăjitoare era filmată cu camera ascunsă, şi tot povestea vrute şi nevrute. A 
cerut bani mulţi, a cerut şi aur, şi când şi-a dat seama că e filmată a început să ameninţe cu tot felul de 
blesteme. Dar, dacă nu ar fi fost o impostoare, ar fi trebuit să îşi dea seama că e filmată. (Oricum, e mai 
bine să fii păcălită de impostori decât de vrăjitori adevăraţi, dar cel mai bine este să fugi cu totul de orice 
fel de vrăjitor, oricât de civilizat ar fi. Radiesteziştii, de exemplu, arată prezentabil, sunt educaţi, cu studii, 
nu seamănă cu vrăjitoarele din vechime. Dar folosesc aceleaşi puteri - puterile întunericului. . .) 

Tu du-te la un preot, spovedeşte -te de toate păcatele tale, şi începe o viaţă creştină. Atunci nu te vei 
mai teme de farmece. . . 

Ţine minte: important este că aţi trăit în păcat, şi astfel aţi dat putere vrăjilor să lucreze în vieţile 
voastre. 

Oricum, poate că prietenul tău a plecat şi fără să i se facă farmece. (Nu fi obsedată de farmece, 
mulţi sunt obsedaţi doar pentru că ei confundă crucea pe care Dumnezeu le-a trimis-o spre mântuire cu 
lucrarea diavolului. Calea mântuirii e grea, nu e uşoară. . .) 

Poate că fostul tău prieten s-a lăsat pur şi simplu sedus de exchibiţiile erotice ale vecinei sale. In 
acest caz, nu ştiu dacă are rost să îl regreţi. 



63 Monica Fermo, Talita kumi - înviind pe drumul Damascului, Editura Egumenită, 2004, pp. 204-205. 

Legenda fecioriei 



A fost odată un împărat, împăratul Răsăritului, foarte bogat şi foarte puternic. Nimeni nu îndrăznea 
să pornească război împotriva lui, pentru că armata sa era numeroasă şi ostaşii săi erau foarte viteji. De 
multă vreme împăratul Apusului avea de gând să îi ocupe tronul, dar nu găsea nici o cale să îşi 
îndeplinească dorinţa. Aşa că a promis mari demnităţi celui care avea să îi spună cum poate să îl învingă 
pe împăratul Răsăritului. Mulţi oameni au venit cu tot felul de idei, dar niciuna nu era destul de bună. 
Plictisit să stea de vorbă cu oameni lacomi dar grei de cap, împăratul a hotărât să i se taie capul celui care 
îi va mai spune vreo idee nefolositoare. Şi, nu după multă vreme, două-trei capete au zburat. De atunci au 
încetat să se mai ofere sfetnici pentru înfrângerea împăratului Răsăritului. Până când la poarta împăratului 
Apusului a ajuns un vrăjitor bătrân, cocoşat, cu faţa hidoasă. 

- Măria ta, am eu un leac pentru împlinirea dorinţei tale. 

- Să îl aud, spuse împăratul. 

- Trebuie să îi slăbim armata. 
-Nu e o idee nouă... 

- Dar eu ştiu cum o vom face. 

Şi vrăjitorul 1-a sfătuit să trimită nişte negustori în ţara împăratului Răsăritului, care să vândă nişte 
vin fermecat. 

- Cine va bea din el va avea pofte trupeşti foarte mari, care nu îl vor părăsi decât după ce se va 
împreuna cu mai multe femei. Vom distruge bărbaţii, făcându-i să alerge după femei. Familiile lor vor fi 
distruse. 

- Dar femeile vor încerca să îşi convingă bărbaţii să nu bea din acest vin. 

- Mai întâi vom trimite câţiva filosofi care vor învăţa poporul că nu e nimic rău ca bărbatul să 
trăiască cu mai multe femei. Şi ideea asta îi va cuceri pe bărbaţi mai repede decât i-ar fi cucerit orice 
armată. Pe tineri îi vom convinge că fecioria nu foloseşte la nimic. Chiar şi fetelor o să le placă ideea asta. 

- Dar până să ajungă vinul să facă prăpăd în popor, împăratul Răsăritului şi sfetnicii lui îi vor goni 
pe negustorii noştri. Nu le va fi greu să îşi dea seama că această băutură poate distruge un popor întreg. 

- Asta aşa e. Dacă o dăm mai întâi oamenilor simpli, împăratul Răsăritului îşi va da seama că e o 
otravă. Dar, dacă îl ameţim mai întâi pe împărat, dacă îi ameţim pe cei de la curte, nu vom avea necazuri. 
Iar poporul se va lua după ei. Atâta doar, că ne trebuie filosofi vicleni, ca să îi convingă pe cei de la curte 
că plăcerea trupească e singurul lucru de preţ în viaţă. Să îi convingă că familia şi păstrarea fecioriei până 
la nuntă trebuie să devină amintiri. 

- Aşa să fie. Cât va dura ca să cucerim împărăţia duşmană? 

- Mult, Măria Ta, zece ani. Peste zece ani îi vom ataca şi nu vor mai fi în stare să se apere. Vor fi 
cârpe, nu ostaşi. E mult timp, e adevărat. Dar ştiu că tot de zece ani aştepţi să afli o cale de a o cuceri şi 
până acum nu te-a ajutat nimeni. 

- Dacă peste zece ani nu îi cucerim, capul tău va fi tăiat de călău. Dacă îi cucerim, vei fi primul meu 
sfetnic. 

- Aşa să fie. Mă duc să pregătesc vinul. 

După un an de zile, negustorii împăratului Apusului reuşiseră să îşi găsească muşterii la curtea 
împăratului Răsăritului. împăratul însuşi zisese la un ospăţ că vinul acestora e cel mai bun vin pe care îl 
băuse vreodată. Cu toate acestea, el îşi dăduse seama că această băutură putea aduce mari tulburări în 
împărăţia sa. Şi ceruse ca vinul fermecat să se vândă la un preţ foarte mare, ca oamenii din popor să nu îl 
poată cumpăra. Mai ceruse chiar pedepsirea oamenilor simpli care vor bea licoarea fermecată. 

- îţi dai seama că ne întârzie planurile?, îl întrebă împăratul Apusului pe vrăjitor. 

- Nu e nimic grav, Măria ta. Mai întâi or să slăbească conducătorii, aşa că poate nu va mai fi nevoie 
de război. Dar eu cred că oamenii simpli vor găsi o cale să facă rost de vin de-al nostru. Şi vei vedea că 
până la urmă împăratul Răsăritului îşi va pierde minţile şi îi va lăsa pe oameni să bea ce le pregătim noi. 
Nu trebuie să ne neliniştim. Vei vedea că, deşi fiul împăratului nu s-a lăsat convins încă să guste din ea, 
pentru că împărăteasa i-a dat o educaţie aleasă, până la urmă va bea şi el. Şi dacă bea fiul împăratului, nici 
un tânăr şi nici o tânără nu va mai sta departe de vinul nostru. Şi dacă îi câştigăm pe tineri, cine se va mai 

lupta cu noi peste ani de zile? Bătrânii? N-au nici o şansă. O armată din bătrâni şi bolnavi nu poate porni 
la luptă. 

- Da, oricum am auzit că dregătorii bătrâni sunt singurii care consideră băutura noastră o primejdie 
pentru împărăţia lor. Nu-i nimic, vor muri de bătrâneţe, unul câte unul. 

încetul cu încetul, dezmăţul prindea în ghearele sale din ce în ce mai mulţi dregători, pe soţiile lor şi 
pe tinerii care se apropiau de vârsta la care ar fi trebuit să îşi întemeieze o familie. Sub privirile 
îngăduitoare ale părinţilor lor, fetele tinere o luau pe calea desfrâului. împăratul Apusului îşi freca mâinile 
de bucurie. Aproape jumătate din dregători cumpărau licoarea în cantităţi tot mai mari. Victoria pe care o 
prevăzuse vrăjitorul părea a fi din ce în ce mai aproape. Dar, când împăratul Apusului era convins că 
nimic nu îi va putea sta împotrivă. . . 

Fiul împăratului Răsăritului a anunţat că vrea să îşi aleagă mireasă. Ca de fiecare dată, sfetnicii care 
aveau fete de măritat aşteptaseră cu sufletul la gură acest moment. Fiecare îşi dorea să se înrudească cu 
împăratul. în fiecare generaţie solii anunţau cu surle şi trâmbiţe că se caută „cea mai frumoasă şi cea mai 
înţeleaptă fată" pentru fiul împăratului. Acesta avea o zi întreagă timp să îşi aleagă fata căreia să îi 
dăruiască inima. în ţinuturile lor era obiceiul ca, de îndată ce împărăteasa aducea pe lume un fiu, 
dregătorii şi soţiile lor să se grăbească să mai facă copii, până ce aveau o fată care ar fi putut deveni 
viitoarea împărăteasă. Numai dregătorii foarte bătrâni erau lipsiţi de această ocazie. Ceilalţi erau mândri 
că fiicele lor aveau şansa de a fi luate în căsătorie de prinţ. 

De data aceasta mesajul solilor trimişi să vestească alegerea miresei era puţin schimbat: „Tânărul 
prinţ caută cea mai frumoasă şi cea mai înţeleaptă fecioară, pentru a o lua de soţie..." Pe vremea când 
împăratul fusese tânăr toate fetele nemăritate erau fecioare, acum însă lucrurile se schimbaseră. Vestea 
aceasta a adus tristeţe în multe familii de dregători, în care vinul fermecat era stăpân. Fetele care, 
convinse că fecioria nu mai are nici o valoare, trăiseră în desfrâu plângeau cu disperare. Tânărul prinţ era 
atât de frumos... 

A venit şi ospăţul din ziua alegerii tinerei mirese. De obicei, prinţii aveau de ales dintr-un număr 
mare de fete. Dar, de data aceasta, numai câteva fete veniseră îmbrăcate în alb... Celelalte îşi pierduseră 
fecioria, cu sau fără voia părinţilor lor. Dar nici ele nu renunţaseră la gândul de a cuceri inima prinţului. 
Sperau că prinţul se va răzgândi, că nu va fi mulţumit de frumuseţea fecioarelor şi că va mai organiza încă 
un ospăţ. . . Aşteptau cu inima strânsă ca prinţul să se răzgândească şi să le dea tuturor fetelor şansa de a fi 
alese. Dar aşteptarea lor a fost zadarnică. Din cele zece fecioare, una era foarte frumoasă şi foarte 
înţeleaptă. Prinţul nu a şovăit şi i-a cerut mâna. 

Aşa cum era de aşteptat, în familiile dregătorilor făcuţi de ruşine au fost numai lacrimi, tristeţe şi 
jale. Unele fete regretau că au urmat pilda părinţilor lor şi au trăit în dezmăţ. Altele, care avuseseră o 
creştere bună, regretau amarnic că nu şi-au ascultat părinţii. Dar era prea târziu. Fiecare dintre ele îşi 
dorise să fie admirată de prinţ, chiar şi numai pentru câteva clipe. Acestea ar fi trebuit să fie momente 
foarte importante pentru viaţa unei fete de dregător. Chiar dacă alta ar fi fost aleasa. . . însă de data aceasta 
cele mai multe fete fuseseră lipsite de o asemenea cinste. Şi ruşinea le apăsa sufletele. 

A venit şi nunta împăratului. Mirii străluceau de frumuseţe. înainte de începerea ospăţului, spre 
surprinderea tuturor, bătrânul împărat a spus: 

- Am văzut câte lacrimi a adus vinul desfrâului în împărăţia noastră. Din cauza asta s-au împuţinat 
fecioarele de la curte. îmi dau seama că nu am făcut bine că i-am primit pe neguţătorii aceia la noi. îmi 
dau seama că am greşit. Dar tot acum îmi dau seama ce fiu de încredere am. De aceea, îl voi lăsa pe el să 
conducă. De azi, mă retrag de la conducerea împărăţiei. Am un urmaş mult mai vrednic de o asemenea 
cinste. Ultima mea poruncă este aceasta: falşii filosofi, învăţătorii desfrâului şi toţi negustorii vinului 
fermecat să fie goniţi de aici şi toată băutura lor să fie aruncată. Cum a distrus fecioarele de la curte, vinul 
putea distruge un popor întreg. 

Hotărârea împăratului i-a luat prin surprindere pe toţi. Nici măcar tânărul prinţ nu se aştepta la aşa 
ceva. Dar cuvântul împăratului era lege pentru toţi. Prinţul i-a luat locul şi negustorii vicleni au fost 
izgoniţi din împărăţie. Iar vechile rânduieli şi-au reintrat în matca lor, spre disperarea împăratului 
Apusului. Şi a vrăjitorului care nu a mai apucat să ajungă mare sfetnic. . . 

Anexe: 

Katrina şi uraganul păcatelor 



Am citit un articol interesant, pe care vreau să îl comentez în câteva rânduri. Este vorba de articolul 
Uraganul Katrina distruge oraşul New Orleans cu câteva zile înainte de festivalul homosexual 
„Decadenţa sudică". 

„Philadelphia - Cu câteva zile înainte de «Decadenţa sudică», un festival anual ce celebrează 
homosexualitatea atrăgând zeci de mii de oameni în Cartierul Francez din New Orleans, uraganul Katrina 
distruge oraşul. «Decadenţa sudică» are o istorie în a popula Cartierul Francez din oraşul New Orleans cu 
homosexuali beţi care se implică în acte sexuale făcute în public pe străzi şi în baruri. Anul trecut, un 
pastor local a trimis o casetă video cu filmarea unui act sexual ce se petrecea în faţa poliţiei, primăriei, 
consiliului local şi a mass-mediei. Oficialii oraşului au ignorat pur şi simplu filmarea şi au continuat să 
întâmpine şi să cinstească sărbătoarea ca fiind un «eveniment excitant». Oricum, uraganul Katrina a oprit 
celebrarea anuală a păcatului. Pe site-ul oficial «Decadenţa Sudică» ( www . southerndec adence . corn ) se 
declara că evenimentul anual a adus «125.000 de petrecăreţi» în New Orleans anul trecut, crescând 
numărul de petrecăreţi cu miile de la un an la altul şi cu peste 50.000 de petrecăreţi faţă de anul 1997. 
Anul acesta, a 34-a ediţie a «Decadenţei Sudice» a fost stabilită între 31 august şi 5 septembrie 2005, dar 
datorită inundaţiilor masive şi a pagubelor lăsate de uragan, Guvernatorul Louisianei Kathleen Blanco a 
ordonat tuturor cetăţenilor evacuarea oraşului. Ultimii trei primari ai oraşului New Orleans, respectiv 
Sidney Barthelomew, Marc H. Morial şi C. Ray Nagin au emis proclamări oficiale privind urările de bun 
venit adresate vizitatorilor la «Decadenţa Sudică». In plus, Consiliul Local al oraşului New Orleans a 
emis proclamări în care a recunoscut sărbătorirea anuală a homosexualităţii. 

«Deşi pierderea de vieţi este profund dezolantă, această acţiune a lui Dumnezeu a distrus un oraş 
rău, neascultător» a afirmat directorul Organizaţiei Repent America, Michael Marcavage. De la Fetele 
Sălbatice la Decadenţa Sudică, New Orleans-ul a fost un oraş ce a avut uşile larg deschise pentru 
celebrarea publică a păcatului. In urma devastării, New Orleans-ul poate deveni un oraş plin de virtuţi», a 
continuat Michael Marcavage. New Orleans era de asemenea cunoscut pentru petrecerile Mardi Gras, 
unde mii de bărbaţi beţi petreceau pe stradă schimbându-şi bijuteriile de plastic cu cele ale femeilor bete, 
astfel încât acestea din urmă să-şi expună sânii şi să se angajeze în acte sexuale. Acest eveniment anual a 
îmbogăţit creaţia seriilor video «Fetele Sălbatice». In plus, statul Louisiana are un total de 10 clinici unde 
se practică avortul, jumătate din ele aflându-se în New Orleans; în aceste clinici pruncii au fost omorâţi de 
mâinile medicilor care practică avortul 64 . în plus, New Orleans-ul a fost întotdeauna cunoscut ca una din 
«capitalele crimei» din lume, cu o rată de 10 ori mai mare decât media naţională. 

«Trebuie să-i ajutăm şi să ne rugăm pentru cei care au fost afectaţi de acest dezastru, dar să nu 
uităm că cetăţenii New Orleans-ului au tolerat şi au urat bun venit răutăţii în oraşul lor pentru un timp atât 
de lung», a afirmat Marcavage. «Fie ca această acţiune a lui Dumnezeu să ne facă pe toţi să ne gândim la 
ceea ce tolerăm în perimetrul oraşului nostru şi să ne aducă smeriţi înaintea tronului Atotputernicului 
Dumnezeu», a concluzionat Marcavage»" 65 . 

Rândurile m-au uluit... Mi se părea că citesc literatură SF... 66 M-am gândit că totul este o simplă 
propagandă a unor sectanţi speriaţi de avalanşa desfrâului în America. Dar nu, după ce am citit şi alte 
materiale, m-am convins că Decadenţa Sudică e o realitate. Ciudat, dacă în prezentarea festivalului din 
2003 am găsit precizarea „No Public Sex or Urination Allowed", în anul următor o astfel de precizare 



Un cititor: Azi se face diferenţa între fetus şi prunc. Doctorii spun că nu ucid un copil, ci ceva din care se 
dezvoltă copilul. Dar copilul e copil din clipa concepţiei. Aşa învaţă Biserica, aşa învaţă medicii care cred în 
Dumnezeu. Şi femeile care avortează se mint singure că sunt ucigaşe defetuşi, nu de prunci... 
65 Material preluat de pe http://www.ortodoxmedia.com/stire. 
php?n id=6 . Datat 3 1 august 2005, sursa Repent America, deci prin anul trecut se înţelege - atenţie - 2004. 

Un cititor: Mie mi se părea că citeam de fapt despre Sodoma şi Gomora, habar nu aveam că acolo se întâmplă 

aşa ceva. 

lipsea. Şi e clar că la un spectacol cultural nimeni nu se gândeşte să precizeze că urinatul sau sexul în 
public sunt interzise. . . 

îmi dau seama că şi dacă primăria ar fi interzis sexul în public, totuşi astfel de scene nu puteau să nu 
aibă loc la o manifestare atât de fierbinte. Şi totuşi, oare cum de au fost permise şi încurajate astfel de 
petreceri dezmăţate? Răspunsul nu este greu de dat. Banii vorbesc.. 61 Şi au un glas foarte plăcut, mai 
plăcut decât al arginţilor pe care Iuda i-a aruncat în templu (după ce îi primise ca preţ pentru vinderea lui 
Hristos): dacă în anul 1997 au fost peste 50.000 de membri, impactul economic a fost de 25 de milioane 
de dolari, în anul 2000 - la aproximativ 91.000 de participanţi, impactul economic a fost de 72 de 
milioane de dolari, iar la ultima ediţie a festivalului, cea din 2004 68 , la aproximativ 125.000 de 
participanţi, impactul economic a fost de 100 de milioane de dolari 69 . 

Nu e greu de înţeles de ce, atunci când e vorba de o creştere economică atât de importantă, unii 
dregători nu ţin seama de sănătatea morală a cetăţenilor. Numai că astfel de manifestări ne duc cu gândul 
la orgiile din Antichitate. . . 

îmi vine în minte rugăciunea fierbinte a Psalmistului: Scoală-Te, Dumnezeule, apără pricina Ta; 

adu-Ţi aminte de ocara de fiecare zi, cu care Te necinsteşte cel fără de minte. Nu uita strigătul 

vrăjmaşilor Tăi! Răzvrătirea celor ce Te urăsc pe Tine se urcă pururea spre Tine (Ps. 73, 23-24). 

* 

în articolul Congresul SUA anchetează cazul „Katrina" , aflăm care au fost roadele materiale ale 
Katrinei: „După cum a afirmat un înalt responsabil cu securitatea internă din Louisiana, per total Katrina 
a provocat pagube de peste 100 de miliarde de dolari. La rândul său, preşedintele unei comisii bugetare, 
Thad Cochran, a dezvăluit că operaţiunile de salvare după trecerea ciclonului Katrina costă bugetul SUA 
un miliard de dolari pe zi. ..". 



7 Un cititor: Nu e vorba numai de bani, unora chiar le place o astfel de viaţă, unii chiar găsesc astfel de 
manifestări foarte interesante. 

68 Cea din 2005 fiind anulată de Katrina.. . 

69 Datele sunt preluate de pe www, southerndecadence. com . 

70 Din Ziua, 9 Septembrie 2005. 



Literatura „dospită" 
în mileniul trei. . . 



în articolul Literatura română şi obscenitatea, Bogdan Perdivara observa că „noul val al literaturii 
române tratează fără complex sexul şi «cuvintele tari»... Cu un bogat trecut istoric, acuzaţiile de 
pornografie, obscenitate şi imoralitate se mai aduc încă în România secolului XXI. Nu numai pentru 
«scene fierbinţi», ci, pur şi simplu, pentru uzul unor cuvinte tari sau pentru exhibarea unor atitudini 
«nepotrivite». 

«Acuzele cu obscenitatea şi pornografia sunt făcute la modul diletant, de foarte puţine ori fiind 
argumentate cu text propriu-zis», susţine prozatorul Ionuţ Chiva, unul dintre cei acuzaţi de pornografie. 
«O altă prostie este că aceşti adversari (ai tinerei generaţii 71 ) se bazează în ceea ce susţin pe folosirea 
cuvintelor 'cu patru litere' care pot fi găsite nu numai în cărţi, ci mai peste tot în jurul nostru. Pentru 
mine, obscenă e o carte proastă. E şi o nepotrivire de formaţie culturală între cărţile analizate şi 
comentatori». 

Deşi se ştie că Eminescu a produs poezie şi proză licenţioasă, acest lucru a fost, de multe ori, trecut 
sub tăcere de comentatorii săi, iar cuvintele care nu au convenit au fost scoase sau prescurtate. Puţini 
dintre cititorii lui Creangă ştiau, înainte de 1989, că acesta este şi autorul unor povestiri erotice... La 
apariţia «Florilor de mucegai», Tudor Arghezi a fost şi el acuzat de pornografie, iar suprarealistul Geo 
Bogza a ajuns să facă închisoare pe motiv de literatură obscenă" 72 . 

Exemplele literare pe care le citează autorul articolului sunt prea vulgare pentru a putea fi reproduse 
fără a produce sminteală. . . 

Ce e de spus? Ar trebui oare ca ierarhia Bisericii să se implice într-o acţiune de cenzurare a operelor 
literare? 

Nu sunt de această părere. Cred că modul în care s-a reacţionat la punerea în scenă a blasfemiatoarei 
piese „Evangheliştii" a Alinei Mungiu-Pippidi - când mai mulţi clerici au vrut să oprească prezentarea 
piesei - arată că nu înţelegem destul de bine spaţiul în care ne aflăm. . . 

Marian Popescu observa: „Părerea acuzatorilor a fost şi este că piesa e o blasfemie. I.P.S. Teoctist 
afirmă că «şi cineva, dacă scrie despre Biserică sau despre Evanghelie sau chiar o piesă literară precum 
Evangheliştii, aduce fără să-şi dea seama o jignire Bisericii, învăţăturii creştine»... S-a discutat adesea, la 
noi, despre rolul BOR în perioada comunistă, de pildă, şi nu ştiu ca BOR să fi manifestat o atitudine tot 
atât de puternică faţă de ravagiile produse de comunism sub aspectul religiei creştine, a practicării ei în 
România, aşa cum o face acum faţă de o... piesă de teatru reprezentată pe scenă! E un subiect extrem de 
sensibil, desigur, tot astfel cum e şi acela al puterii credinţei ortodoxe în societatea românească de azi" 73 . 

Mi se pare că observaţia jurnalistului este interesantă: cum de Biserica dovedeşte un răspuns atât de 
ferm faţă de punerea în scenă a unei piese de teatru, în timp ce faţă de alte provocări - cum a fost cea 
comunistă - răspunsul nu a fost la fel de prompt? 74 

Şi totuşi, faţă de comunism Biserica a reacţionat şi mai ferm. Nu atât la nivel ierarhic - căci am avut 
şi episcopi mărturisitori -, cât la nivelul preoţilor şi al credincioşilor. Am avut mulţi mucenici, care acum 
prăznuiesc biruinţa lor în împărăţia Cerurilor. Ar trebui ca duhul lor să fie viu în inimile noastre. Ar trebui 
ca în faţa noilor provocări - culturale, politice, spirituale - să răspundem cu acelaşi curaj, cu aceeaşi 
iubire pentru Hristos - Adevărul, pentru Adevărul care ne face vii. 

Părintele Dumitru Stăniloae a spus odată: „Nu mă bucur când văd atâtea forme de erezie pe care 
Biserica nu le condamnă. Ar trebui să fie mai prezentă..." 75 



71 E vorba de tânăra generaţie de scriitori nonconformişti. 

7 Evenimentul zilei, 13 Ianuarie 2006. 

73 Observator cultural, nr. 299/ 15-21 Decembrie 2005. 

O cititoare: Nu cred că BOR nu a reacţionat, cred că eforturile lor nu puteau fi atât de publice cum pot fi ele 

astăzi; sunt sigură că după puterea lui fiecare părinte a încercat să aducă sau să ţină în credinţă cât mai mulţi 

oameni. 

Cred că vorbele sale trebuie generalizate: Nu mă bucur când văd atâtea forme de atac împotriva 
învăţăturii Bisericii cărora nu le răspunde nimeni. Biserica ar trebui să fie mai prezentă... 

Eu unul mă bucur că patriarhul, unii episcopi, preoţi şi intelectuali români au luat poziţie faţă de 
piesa Alinei Mungiu-Pippidi. M-aş bucura să ia poziţii asemănătoare privitoare faţă de toate provocările 
la care este expusă Ortodoxia. 

Cred că piesa Evanghelista sau romanele obscene se află printre duşmanii cei mai puţin periculoşi 
ai Bisericii lui Hristos. Sunt ca şi câinii care latră, dar nu muşcă. 

Mi se par mult mai periculoase însă toate aşa-zisele produse culturale în care Hristos nu este negat 
făţiş, în care eroticul nu agasează, dar prin care mesajele anticreştine prin care suntem făcuţi robi 
patimilor ajung în inimile noastre. Consider că „subcultura" telenovelelor, a reclamelor şi a şlagărelor 
care mustesc de erotism ilustrează cât se poate de bine afirmaţia mea. . . 

Dacă ar fi să privim vremea noastră ca o arenă de luptă între slujitorii lui Hristos şi duşmanii 
acestora, cred că „detaşamente" precum cel din care face parte piesa Evanghelista nu au alt rol decât să 
facă zgomot, captând atenţia apologeţilor creştini, împiedicându-i să vadă cum trupe mult mai numeroase 
şi mai bine pregătite mărşăluiesc în tăcere spre alte poziţii strategice. 

Cred că cea mai mare plagă a culturii contemporane este faptul că propovăduieşte o lume din care 
Hristos este absent. Intelectualii străini de viaţa în Biserică ne învaţă să trăim ca şi cum Hristos ar fi fost 
un simplu înţelept, o figură pacifistă ale cărei teorii au expirat. . . 

Cel mai clar diagnostic al acestei culturi anticreştine 1-a dat Cuviosul Iustin Popovici: „Arianismul 
nu a fost înmormântat încă; astăzi el este mai la modă şi mai răspândit decât oricând. E răspândit ca un 
adevărat suflet în trupul Europei contemporane. [Iată o declaraţie a doamnei Pippidi care confirmă 
afirmaţia părintelui Iustin: „ Cred ca în Evanghelia coptă a lui Toma, aia în care Iisus nu face nici o 
minune , e un simplu predicator genial şi neînţeles... " ] Dacă priviţi la cultura Europei, în adâncul ei 
veţi găsi ascuns arianismul: toate se rezumă aici la om şi numai la om şi chiar Dumnezeul-om Hristos a 

5 na 

fost redus la cadrele unui om. (...) Cine nu cunoaşte abominabilul arianism al intelectualilor noştri?..." 

Răspunsul e simplu: acest arianism îl cunoaştem toţi. Pe aceşti elevaţi urmaşi ai lui Arie îi 
cunoaştem toţi. întrebarea este: suntem oare în stare să îi descoperim şi pe urmaşii Sfântului Nicolae al 
Mirelor Lichiei, care 1-a pălmuit pe Arie? E de datoria noastră să îi descoperim, să îi cunoaştem şi să îi 
iubim... Ei ne vor învăţa cum trebuie să privim pleiada de cărţi anticreştine: şi literatura obscenă, şi 
literatura eretică (din care fac parte piesa „Evangheliştii", cartea lui Dan Brown despre codul lui Da Vinci 
etc). 



75 Din volumul 7 dimineţi cu Părintele Stăniloae, volum de convorbiri cu Sorin Dumitrescu, Editura Anastasia, 
Bucureşti, 1992, p. 60. 

76 Un citat din textul atribuit Sfântului Apostol Toma este de ajuns pentru a înţelege incompatibilitatea clară cu 
învăţătura Noului Testament: „Acolo unde sunt trei zeităţi, ele sunt doar zeităţi. Acolo unde sunt două sau una, eu 
sunt cu ea" - rostirea 30 (Evanghelia după Toma - versiunea tipărită de Editura Arca, Bucureşti, 1993, p. 27). 
Părintele Ioan Filaret scria: „Cât priveşte aşa-zisa «evanghelie» a lui Toma, faceţi o comparaţie între această 
«evanghelie» şi celelalte Evanghelii şi cărţi ale Noului Testament şi singuri veţi observa totala deosebire care există 
între ele, pentru că nu sunt scrise în acelaşi duh al adevărului" (Părintele Ioan Filaret, Creştinism şi yoga?, p. 26. 
Mai multe lămuriri privitoare la Evangheliile apocrife pot fi găsite în lucrarea mea Despre horoscop, cutremure şi 
ghicirea viitorului, Editura Egumenită, 2003). 

77 Extras din interviul luat Alinei Mungiu - Pippidi de Eugen Istodor, din Cotidianul, 27 Ianuarie 2006. 

78 Arhimandritul Justin Popovici, Biserica şi statul, Schitul Sfântul Serafim de Sarov, 1999, p. 33. 



Un parastas 
pentru filmele clasice... 



Luni de zile m-am gândit cum să tratez în câteva pagini subiectul manipulării mediatice prin filme 
şi emisiuni de televiziune. Şi iată că am citit de curând o ştire care poate fi mai de folos decât un întreg 
studiu plictisitor. . . 

„«De data aceasta, Hollywood-ul a mers prea departe», a declarat Stephen Bennett, realizator de 
emisiuni la un post de radio american pro-viaţă, după ce filmul Brokeback Mountain a primit patru premii 
Globul de Aur. Filmul urmăreşte povestea a doi cowboy homosexuali din anii '60 care încearcă să se 
detaşeze de barierele sociale care le împiedică dezvoltarea relaţiei. «Când producătorii scot în faţă filme 
anti-familie cu scene sexuale explicite şi care promovează homosexualitatea, sau orice altă formă de 
imoralitate sexuală, clasa de mijloc americană şi conservatorii ar trebui să se mobilizeze mai eficient în a 
protesta împotriva acestor atacuri la adresa moralei. Hollywood-ul nu mai are nici un fel de respect faţă 
de morală. Eu cred că anul 2006 va fi cunoscut drept Anul homosexualilor la Hollywood. Cu producţii 
foarte premiate şi apreciate, precum Brokeback Mountain, TransAmerica şi Capote, este destul de clar că 
Hollywood-ul s-a angajat într-o adevărată misiune de a homosexualiza America», a adăugat domnul 
Bennett, care el însuşi a fost homosexual. Doamna doctor Janice Shaw Crouse, de la organizaţia 
Concerned Women for America, a comentat şi ea pe acest subiect: «Elitele din mass-media au dovedit că 
proiectele lor sunt mai importante decât profitul. Cele trei filme Capote, TransAmerica şi Brokeback 
Mountain nu sunt un succes de box office. Iar dacă americanii nu se uită la aceste filme, de ce sunt 

premiate?»" 

Recunosc că am văzut şi eu câteva filme în care personajele homosexuale erau atât de simpatice, 
încât uitasem aproape că starea de homosexualitate e o stare de păcat. Am simţit această manipulare pe 
propria piele... 

Şi de aceea nu am dreptul să tac. . . Atunci când Biserica dă un răspuns întârziat, este acuzată că este 
anacronică. Poziţia ei este ironizată, chiar dacă ironiile nu pot acoperi adevărul mărturisit de Biserică. Aşa 
că, fiind mădular al Bisericii, cred că este momentul să îmi exprim acum, nu peste zece ani, protestul faţă 
de faptul că Hollywood-ul duce o luptă făţişă împotriva familiei. . . 

(Nu este Hollywood-ul singurul adversar al moralei creştine. In egală măsură presa promovează 
invitaţiile la o viaţă de păcat... Şi, dacă s-ar apuca cineva să enumere factorii care lovesc în tradiţiile 
creştine, lista ar fi mare.) 

După ce luni de zile mă gândisem să scriu despre filmele de dragoste cu scene erotice în care eroii 
principali sunt un tânăr şi o tânără, filme care modelează prieteniile dintre tineri, întinându-le, văd încă o 
dată că presiunea mediatică a trecut la niveluri mult mai grosiere. . . 

îmi aduc aminte cu tristeţe o glumă: 

„La o şcoală profesoara îi pune pe elevi să scrie un text despre un film de dragoste. Elevii întreabă: 

- Dragoste bărbat-bărbat? 
Profesoara, oripilată, răspunde negativ. 

- Dragoste femeie-femeie? 

Şi de această dată răspunsul profesoarei este negativ. Elevii, miraţi, o întreabă: 

- Dar despre ce fel de dragoste vreţi? 

- Despre dragostea dintre un bărbat şi o femeie. . . 
La care un elev, mai iute la minte, completează: 

- Ahaaa, vreţi un film istoric. . ." 

Poveştile de dragoste dintre un bărbat şi o femeie încep să pară depăşite... Oricât de depăşită ar fi 
însă perspectiva tradiţionalistă, totuşi este singura întemeiată în adevăr. . . 

Da, creştinii par ultimii mohicani decimaţi de invadatorii iubitori de păcat. Atmosfera este 
tensionată. Dar în această atmosferă se simte şi mai bine puterea cuvintelor cuvioşilor purtători de 
Dumnezeu ai zilelor noastre. Părintele Arsenie Papacioc mi-a spus odată un cuvânt scos parcă din Pateric, 



79 Informaţii preluate de pe http://ro.novopress.info/?p=942 . 



care mi-a rămas în suflet: „Şi când suntem singuri, suntem prea mulţi. . ." Adică, oricât de puţini am fi, nu 
trebuie să cădem în deznădejde, pentru că Hristos este alături de noi. Şi va fi, până la sfârşit. . . 

Tantra, sectele şi erosul 



întrebare: „Aţi spus la conferinţa din Arad că din punct de vedere creştin Tantra Yoga e rea şi că 
maestrul de yoga Gregorian Bivolaru e o persoană care face mult rău Bisericii. Dar, deşi poliţia română 
spune că e vinovat de multe fărădelegi, totuşi suedezii l-au considerat o personalitate prigonită de statul 
român. Eu am primit pe e-mail unele aforisme de-ale lui Gregorian Bivolaru şi povestirea unei minuni. 
Nu vi se pare că l-aţi judecat pripit? Poate că la vârsta la care v-aţi lăsat de yoga nu eraţi în măsură să 
vă înţelegeţi maestrul? 

Iată câteva dintre aforismele lui: «Iubirea trebuie întotdeauna să se ofere şi nu să fie luată; ea 
trebuie înainte de toate să fie liberă, pentru a nu se asemăna cu starea de sclavie. Atunci când nu au ceea 
ce iubesc, cei mai mulţi oameni se mulţumesc să iubească ceea ce au. Dacă nu am avea deloc defecte, nu 
am simţi o aşa de mare plăcere perversă să le remarcăm la ceilalţi. Faptul că noi remarcăm la ceilalţi 
defectele indică atunci că în fiinţa noastră se declanşează o stranie stare de rezonanţă cu ceea ce deja 
există în noi. Atunci când încetăm să ne mai minunăm, noi începem astfel să nu mai credem în forţa cea 
tainică a vieţii. Iubirea este cea mai mare dintre fericirile umane, deoarece este efortul suprem pe care 
omul îl încearcă pentru a ieşi din singurătatea fiinţei sale lăuntrice. Dragostea adevărată şi 
transfiguratoare îl face pe om un veşnic poet extaziat. Să nu se creadă iubit nimeni dintre cei care 
niciodată n-au iubit pe nimeni. Dacă cu adevărat iubim, dragostea va chema într-ajutor pe vreunul dintre 
semenii ei: generozitatea, transfigurarea, bunătatea, inteligenţa... Nimeni, nici însuşi destinul nu va 
ataca cu inima uşoară o pasiune înălţătoare». 

Şi minunea: „Prima trăire paranormală referitoare la Grieg a avut loc la vârsta de 10 ani (acum 
20 de ani) când, fiind foarte bolnav, am intrat în comă. Am ajuns atunci în faţa unor entităţi subtile pe 
care le-am rugat să mă lase să revin la viaţă, dar ele mi-au spus că «nu mai există medicamente» pentru 
mine. Atunci mi-a apărut Grieg înconjurat de o lumină alb-strălucitoare şi mi-a întins mâna. Apoi am 
revenit la viaţă, spre mirarea tuturor. Ulterior am trăit stări de intuiţie extraordinară, de genialitate, mi 
s-au trezit anumite capacităţi bioenergetice şi nu am mai fost bolnav niciodată. Am avut o evoluţie 

socială şi intelectuală fulminantă. 

Cu un an înainte să vin la cursul de YOGA l-am 
visat din nou pe Grieg. M-a sfătuit să nu mai mănânc 
carne, să fac dragoste fără să ejaculez («cu continenţă», 
cum aveam să aflu mai târziu) şi să mă rog în fiecare 
duminică întreaga zi. Am respectat întru totul cele spuse 
| de el şi o minunată femeie a apărut în viaţa mea. Era la 
cursul de YOGA, dar temându-se că nu voi înţelege 
anumite aspecte spirituale, evita să discute despre 
acestea. Am aflat că pleca în tabăra yoghină de la 
Herculane şi am rugat-o să merg şi eu cu ea, dar în afara 
taberei. 

In ziua în care urma să aibă loc prima spirală urmată de Inducţia Stării de Eliberare prin Miracol 
Divin de la acest curs, l-am visat pe Grieg care mi-a spus: «Sunt la Hotelul Roman, la etajul 5. Nu sunt 
un înger, te aştept!». 

A doua zi urma să-mi susţin teza de doctorat. Toată ziua m-am gândit la acel vis; nu ştiam nimic de 
la iubita mea nici despre Grieg, nici despre spirală. Nimic. In faţa agenţiei de bilete am hotărât să-mi 
ascult inima şi să merg la Hotelul Roman. Pe holul de la etajul 5 s-a auzit o voce: «Să vină Adrian!». 
Astfel am ajuns să-l cunosc pe Grieg şi am participat pentru prima dată la o spirală YANG 

Experienţe paranormale cu Grieg am mai avut; relevantă o consider pe cea din toamna anului 
2002 când am văzut imaginea lui Grieg în genunchi în faţa Tronurilor Cereşti ale lui Dumnezeu, 
rugându-se ca această ţară să fie cruţată de cutremur. Doar în ultima clipă, la ora 4:00 dimineaţa, 
Dumnezeu s-a îndurat şi România a fost salvată ". 

Ca să nu fiu acuzat că sunt părtinitor, voi cita prezentarea părintelui Dan Bădulescu, unul dintre cei 

mai buni sectologi din România: 

„Ca şi marea majoritate a instructorilor de yoga români, G. Bivolaru a fost un diletant autodidact. în 
afara carenţelor elementare de stăpânire competentă a domeniului, s-a remarcat prin faptul de a fi stăpânit 
de patima desfrânării, ajungând până la a fi arestat de mai multe ori şi condamnat pentru răspândirea de 
materiale pornografice. 

S-a ajuns şi până acolo ca împricinatul să fie supus unui consult psihiatric de specialitate, care a 
ajuns la concluzia că «pacientul prezintă, în momentul examinării, dezvoltare paranoică a personalităţii cu 
elemente obsesivo-fobice pe fond psihopat schizoid» 80 . Medicii legişti au făcut şi o propunere către 
instanţă: «Considerăm că numitul prezintă un grad mare de periculozitate socială şi proliferarea unor 
practici aberante cu caracter sexual, fapt pentru care apreciem că discernământul este pierdut în raport cu 
fapta pentru care este cercetat şi recomandăm aplicarea măsurilor de siguranţă medicală. . .». 

«Idei interpretative de persecuţie, idei dominante cu caracter mistic, idei obsesivo-fobice cu caracter 
mistico-religios şi erotic, preocupări erotice exagerate, nemotivate afectiv. Instabil în timpul discuţiei, (...) 
capacitate de sinteză şi abstractizare diminuată. Afectivitate - instabil, irascibil, revendicativ»" 81 . 

Şi acum să îmi spun părerea. . . 

Aforismele mi se par foarte frumoase. . . „Iubirea trebuie întotdeauna să se ofere şi nu să fie luată; ea 
trebuie înainte de toate să fie liberă, pentru a nu se asemăna cu starea de sclavie". Aur, nimic de zis... 
Parcă ar fi citate din învăţăturile părintelui Paisie Aghioritul. 

Iar minunea cu ieşirea copilului din comă, ca spectaculozitate, pare luată din minunile aceluiaşi 
părinte Paisie. Ca şi întâlnirea fixată în mod paranormal. Şi totuşi, ca fost yoghin trecut la Ortodoxie, dau 
mărturie că astfel de minuni sunt înşelătoare. Cine citeşte cartea lui Dionysios Farasiotis Marii iniţiaţi ai 
Indiei şi părintele Paisie va găsi relatarea multor „minuni mincinoase" similare, făcute de marii guru 
contemporani, dar şi relatarea biruinţei puterii lui Hristos. . . 

Minuni multe au făcut şi yoghinii, a făcut şi părintele Paisie. Dar cele două căi spirituale nu puteau 
fi în acelaşi timp adevărate. Pe de o parte, yoghinii, cu învăţăturile lor idolatre, pe de altă parte, părintele 
Paisie, cu învăţătura lui Hristos, Fiul lui Dumnezeu. . . 

Putem face o comparaţie cu spaţiul românesc: Bivolaru a făcut minuni, minuni a făcut şi părintele 
Cleopa. Dar părintele Cleopa spunea cu toată convingerea că toate minunile făcute de yoghini sunt 
drăceşti, că yoghinii sunt slugi ale diavolului care vor să tragă lumea în iad. Cui să îi dăm dreptate, 
părintelui Cleopa care a dus o viaţă de post, de rugăciune, de nevoinţă, de sfinţenie, sau lui Bivolaru care 
merge pe calea tantrică? 

„Dar ce este Tantra?" ar putea întreba un cititor. . . 

Vorbind despre tantrism, marele istoric al religiilor Mircea Eliade spunea: „Maithuna (actul sexual 
tantric) este practicată şi ca ritual concret. Din însuşi faptul că nu mai este vorba de un act profan, ci de un 
rit, că partenerii nu mai sunt fiinţe omeneşti, ci sunt «detaşaţi» asemenea zeilor, împreunarea sexuală nu 
mai participă la nivelul karmic (potrivit legii karmei, orice faptă, bună sau rea, îşi are plata ei - n.n.). 
Textele tantrice repetă adesea această sentinţă: «prin aceleaşi fapte pentru care pe unii oameni îi mistuie 
flăcările iadului timp de milioane de ani, yoghinul dobândeşte mântuirea veşnică»" 82 . 

Cel mai scurt rezumat al prezentării făcute de Eliade este: „Tantra - mântuirea prin ritul sexual". Ca 
să vedem cât de compatibilă este Tantra cu învăţătura lui Hristos voi reproduce o povestire tantrică: 

„înţeleptul Vasistha, fiul lui Brahma, se duce să-1 întrebe pe Vişnu, sub înfăţişarea lui Budha, 
despre riturile zeiţei Tara: «El pătrunde în marea ţară China şi-1 zăreşte pe Budha înconjurat de o mie de 
amante în extaz erotic. Surpriza înţeleptului frizează scandalul. «Iată nişte practici contrare Vedelor!», 
strigă el. O voce din spaţiu îi îndreaptă greşeala: „Dacă doreşti, spune vocea, să câştigi favoarea Tarei, 
atunci trebuie să mă adori cu aceste practici chinezeşti!". El se apropie de Budha şi culege de pe buzele 
sale această lecţie neaşteptată: «Femeile sunt zeii, femeile sunt viaţa, femeile sunt podoaba. Cu gândul să 
fii totdeauna printre femei»" 83 . 



80 Ziua pe Internet, www.ziua.ro/archive/2002/10/08/docs/ 33122.html , 8 Octombrie 2002, Laszlo Kallai. 

81 Fragmente din articolul MIŞCAREA DE INTEGRARE SPIRITUAIĂ ÎN ABSOIUT (M.I.S.A.) - O manifestare a 
magiei erotice în perioada contemporană, apărut în revista Credinţa ortodoxă, Anul VII, nr. 3 (72), martie 2003. Un 
rezumat al acestui articol a apărut în periodicul Patriarhiei Române, Vestitorul Ortodoxiei nr. 310/2003, care a girat 
astfel obiectivitatea documentară a autorului, care a făcut doctoratul în Teologie cu specializarea în Sectologie. 
Cartea sa împărăţia răului: New Age este cea mai documentată lucrare apărută în limba română despre invazia 
neopăgână. 

82 Mircea Eliade, Yoga. Nemurire şi libertate, Editura Humanitas, p. 224. 

83 Ibidem, p. 225. 

Şi Eliade continuă: „O dată cu vişnuismul sub forma sa krişnaită, dragostea (prema) este chemată să 
joace rolul capital. Este vorba mai ales de o dragoste adulteră, de parakiya rati, «femeia altuia»; în 
faimoasele Cursuri de dragoste din Bengal se organizau dispute între susţinătorii vişnuiţi ai parakiyei şi 
cei ai dragostei conjugale, svakiya, iar aceştia din urmă erau întotdeauna înfrânţi. Dragostea exemplară 
rămânea cea care o lega pe Radha de Krishna: dragoste secretă, nelegitimă, «antisocială», simbolizând 
ruptura pe care o impune orice experienţă religioasă autentică. Vom remarca faptul că simbolismul 
conjugal al misticii creştine, unde Christ ţine locul soţului, nu subliniază îndeajuns, în ochii unui hindus, 
părăsirea tuturor valorilor sociale şi morale pe care o presupune dragostea mistică" 84 . 

îmi permit să fac o paranteză: faptul că aici perspectiva creştină este prezentată ca fiind inferioară 
erotismului tantric nu este o simplă observaţie a unui istoric al religiilor. La Eliade pare a fi o convingere: 
„Eu protestez împotriva acelora care consideră că tendinţa spre sexualitate şi orgie a tinerilor hippy face 
parte din mişcarea de eliberare sexuală ce are loc în întreaga lume. In cazul lor, e vorba mai ales de ceea 
ce s-ar putea numi nuditatea paradisiacă şi unirea sexuală înţeleasă ca ritual. Ei au descoperit sensul 
profund, religios al vieţii. în urma acestei experienţe, s-au descătuşat de toate superstiţiile religioase, 
filosofice şi sociologice. Sunt liberi. Au regăsit dimensiunea sacralităţii cosmice, experienţa de mult 
tăgăduită, de pe vremea Vechiului Testament" 85 . Cu alte cuvinte, „marele Eliade" prefera dragostea 
adulteră dragostei conjugale. . . 86 

Din aceeaşi perspectivă, Octavian Sărbătoare prezenta foloasele pe care le-am putea trage din 
importarea tantrismului: „Budhismul pe de altă parte are o ramură tipică tantrică cunoscută sub numele de 
Vajrayana. Acest budhism tantric este practicat încă în Tibet, dar şi în Nepal şi India. Considerând spaţiul 
spiritual-cultural românesc, ideea de a considera sexualitatea ca o cale spirituală pare natural de a se 
înfiripa şi în România. Temperamentul devoţional al românilor îi plasează natural în a se apropia cu 
sinceritate de un fenomen care în istorie este clar documentat şi în unele părţi ale lumii practicat extensiv. 
Se pune întrebarea: de ce până acum Tantra nu a fost pe agenda de lucru a românilor? Se poate răspunde: 
simplu, pentru că Tantra ca expresie necesită libertate, iar românii din păcate în istorie au fost dominaţi de 
alte popoare şi asupriţi interior de dictatori. Cu alte cuvinte istoria a împiedicat dezvoltarea unei 
spiritualităţi care foloseşte sexualitatea ca metodă de iluminare. Privind cu onestitate felul de comportare 
al românilor, îi găsim pe unii cu mult suflet, pasionaţi, cu căldură şi dorinţa de a trăi viaţa din plin. Aceste 
caracteristici sunt esenţiale când analizam calităţile unui aspirant pe calea spirituală tantrică" 8 . 

Privit din perspectivă creştină, tantrismul nu este o „metodă de iluminare", ci este o înşelare 
drăcească. Sexualitatea aceasta extraconjugală, oricât ar fi de „elevată" prin continenţă, tot curvie este. 

Să citim împreună visul din relatarea pe care mi-ai trimis-o: „l-am visat din nou pe Grieg. M-a 
sfătuit să nu mai mănânc carne, să fac dragoste fără să ejaculez («cu continenţă», cum aveam să aflu mai 
târziu) şi să mă rog în fiecare duminică întreaga zi. Am respectat întru totul cele spuse de el şi o 
minunată femeie a apărut în viaţa mea. Era la cursul de YOGA... " 

Un tânăr e sfătuit de Grieg în vis să facă dragoste fără să ejaculeze, să nu mănânce carne şi să se 
roage duminica. Putea fi visul acesta de la Dumnezeu sau nu? Nu, nu putea fi. Pentru că oricât de bună ar 
fi rugăciunea de duminică, oricât de bun ar fi postul (doar există şi mireni care au binecuvântare de la 
duhovnic să renunţe la carne), totuşi sfatul cu „făcutul de dragoste" nu putea veni de la Dumnezeu. 
Hristos a spus clar: Aţi auzit că s-a zis celor de demult: „Să nu săvârşeşti adulter". Eu însă vă spun vouă: 
Că oricine se uită la femeie, poftind-o, a şi săvârşit adulter cu ea în inima lui. Iar dacă ochiul tău cel 
drept te sminteşte pe tine, scoate-l şi aruncă-l de la tine, căci mai de folos îţi este să piară unul din 
mădularele tale, decât tot trupul să fie aruncat în gheenă. Şi dacă mâna ta cea dreaptă te sminteşte pe 
tine, taie-o şi o aruncă de la tine, căci mai de folos îţi este să piară unul din mădularele tale, decât tot 
trupul tău să fie aruncat în gheenă (Matei 5, 27-30). 

Ştiu - ca fost tantric - că tantricii sunt întru totul de acord cu aceste cuvinte ale lui Hristos, pe care 
îl consideră un mare iniţiat, un avatar, o mare conştiinţă cosmică. Numai că ei le înţeleg denaturat, ei spun 
că e păcat să te uiţi cu poftă, să faci dragoste cu poftă. . . Tantricii consideră că dacă renunţă la orgasm fac 



84 Ibidem, pp. 225-226. 
încercarea labirintului, Editura Dacia, pp. 101-102. 

86 Am cunoscut mulţi oameni care au fost convinşi de scrierile eliadiene să se apuce de yoga şi nu am cunoscut pe 
nimeni pe care aceste scrieri să îl fi apropiat de Biserică. Cred că, din perspectiva citatului anterior, cei care l-au 
considerat pe Eliade un gânditor creştin ar trebui să îşi revizuiască poziţia. în volumul Hristos şi tinerii - apărut la 
Editura Egumenită - Laurenţiu Dumitru are un articol interesant pe tema aceasta: Pansexualismul la Mircea Eliade. 

87 Citat preluat din articolul părintelui Dan Bădulescu despre MISA, apărut în revista Credinţa ortodoxă, nr. 3 (72) / 

Martie 2003. 

totul spiritualizat, fără pic de patimă. . . Numai că învăţătura Sfinţilor Părinţi arată că orice act sexual făcut 
în afara vieţii conjugale este păcat. Orice ar spune maeştrii tantrici, după învăţătura lui Hristos, renunţarea 

la orgasmul clasic nu aduce o sfinţire a actului sexual. Desfrâul tot desfrâu rămâne. . . 

* 

Un cititor: „Poate că ar fi potrivit să amintiţi aici şi motivele pentru care lumea intră în astfel de 
grupări sectante cu tentă sexuală... Şi ce putem face pentru a-i rupe pe prietenii noştri de ele". 

Aş împărţi în două categorii pe cei care se apucă de Tantra Yoga: unii sunt oameni care se află într- 
o căutare spirituală foarte serioasă, care au fost decepţionaţi de viaţa spirituală pe care au aflat-o în 
Biserică şi care şi-au dorit ceva mai înalt. A doua categorie este a celor care, iubitori de patimi, şi-au dat 
seama că cea mai bună cale de a se destrăbăla este de a practica acest sex iluminator. .. E cel mai simplu 
mijloc de a găsi parteneri sau partenere care vor să se „dăruiască" fără să ţină seama de nici o morală. . . 
Despre a doua categorie nu cred că are rost să scriu prea mult, sunt oameni care ar accepta orice teorii 
spirituale numai pentru a-şi satisface poftele trupeşti. . . 

(Aş face o singură paranteză: nu numai grupările tantrice îşi ademenesc discipolii prin oferta 
sexuală. Există şi câteva grupări pseudo-creştine care folosesc aceeaşi tehnică. In România este cunoscută 
gruparea Martinelli, Copiii lui Dumnezeu sau Familia, care se prezintă ca fiind creştină. Se trece cu 
vederea perioada de glorie a sectei, când se practica misionarismul prin sex... „Berg a cerut tuturor 
femeilor membre să înceapă «pescuitul prin flirt» 88 , care însemna acordarea de favoruri sexuale atât 
pentru câştigarea de noi membri, cât şi pentru obţinerea bunăvoinţei funcţionarilor guvernamentali din 
diferite ţări. In epistolele sale, foarte explicite din punct de vedere sexual, Berg pretindea că Dumnezeu a 
sfinţit de acum adulterul şi curvia (!!) cu condiţia «să fie săvârşite în dragoste» 89 şi „pentru slava lui 
Dumnezeu» 90 . Un frate de credinţă dezamăgit de familia lui putea găsi consolare (sexuală) în Familia lui 
Berg, totul săvârşindu-se desigur din «dorinţa de ajutorare şi din dragoste de aproapele». Berg îşi instruia 
adepţii cum să procedeze cu „pescuitul prin flirt» şi cum să ceară cadouri băneşti. Curând, zeci de 
membre ale Copiilor lui Dumnezeu au devenit în mod făţiş prostituate, ducând la infectarea a sute de 
oameni cu boli venerice. . ." 91 ) 

Prima categorie - a căutătorilor sinceri - merită însă multă atenţie... Din ea fac parte şi oameni 
foarte sinceri. . . Care nu au venit la yoga pentru sex, ci pentru a se apropia de Dumnezeu. Unii dintre ei, 
după luni sau ani de zile, renunţă. Pe alţii însă îi prinde diavolul în ghearele înşelării şi nu le mai dă 
drumul... 

Totuşi, Dumnezeu poate face să se rupă cele mai puternice lanţuri. Eu dau mărturie încă o dată că 
dacă maestrul meu de yoga mi-ar fi cerut să mă arunc sub un tramvai, m-aş fi aruncat fără să analizez 
cererea lui, ba aş fi fost chiar mândru că sunt discipolul lui şi l-aş fi ascultat fără să cârtesc. Nu mi-ar fi 
trecut vreodată prin cap că m-aş putea lăsa de yoga. . . Şi totuşi Dumnezeu m-a ajutat să ajung creştin. . . 

Cred că rugăciunile care se fac pentru cei care sunt în rătăcire îi pot ajuta foarte mult. Discuţiile, 
mai puţin, pentru că din păcate în polemicile dintre yoghini şi creştini cei din urmă rămân în criză de 
argumente. Şi nu pentru că nu ar avea dreptate, ci pentru că nu s-au ostenit, sau nu au avut timp, să 
cunoască mai bine învăţăturile Bisericii. 

Ca fost yoghin spun însă că nu au avut asupra mea nici un efect ameninţările cu iadul sau 
„predicile" sterile ale unor creştini. Dacă nu vom fi sfinţi prin faptele noastre, dacă vom fi sfinţi numai 
prin cuvinte, nu îi vom convinge să vină la biserică. 

Dar, dacă ei vor vedea că inimile noastre sunt pline de pacea lui Hristos, dacă vor vedea că - 
postind mai puţin decât ei, tăcând mai puţin decât ei, nevoindu-ne mai puţin decât ei - avem totuşi 
bucuria şi pacea pe care ei nu le pot dobândi, atunci ei înşişi vor veni să ne ceară cuvinte. . . Vor veni să ne 
întrebe despre Hristos. . . La fel cum o vor face şi alţi păcătoşi, fie că sunt desfrânaţi, beţivi sau drogaţi, fie 
că sunt oameni deznădăjduiţi, bântuiţi de duhul sinuciderii. . . 



88 în engleză: flirt-fishing, racolarea de adepţi prin oferte sexuale... 

89 Cât de mult se aseamănă mesajul său cu al profeţilor tantrismului... 

O cititoare: Aceştia sunt cei despre care scrie în Sfânta Scriptură că vor fi profeţi mincinoşi? Da, dar categoria 

asta de profeţi pe care lumea îi identifică uşor ca mincinoşi este poate cea mai puţin periculoasă. . . 

91 Citat preluat de pe http://www.odaia.go.ro/martinelli.html . Din articolul Abuzul sexual şi „ Copiii lui Dumnezeu " 

(din revista Newsweek din 13 septembrie 1993) aflăm că „după o investigaţie de 3 ani, poliţia a efectuat un raid la 

10 adrese din Buenos Aires şi din jur, de unde au ridicat 265 de persoane, printre care 137 de copii şi adolescenţi, 

cu toţii făcând parte din secta «Copiilor lui Dumnezeu» numită «Familia». 16 adulţi erau acuzaţi de răpire, 

escrocherie, corupere de minori şi violarea drepturilor copilului.." Iată cât de creştini sunt aceşti copii ai lui 

Dumnezeu... 

Telepatie şi amor 



Un student m-a întrebat: Intre mine şi iubita mea există o telepatie extraordinară. De multe ori doar 
ne gândim unul la celălalt şi ne întâlnim apoi în parc fără să fi fixat vreo întâlnire. Oare asta nu arată că 
dragostea noastră este atât de curată încât nu e păcat că „o facem"? Altfel, de unde atâta energie 
spirituală? 

întrucât oamenii care au parte de întâmplări „speciale" nu ştiu să le interpreteze cum trebuie, cred 
că e potrivit să îţi răspund cu o întâmplare descrisă de Dionysios Farasiotis în cartea Marii iniţiaţi ai 
Indiei şi părintele Paisie. 

„A doua întâmplare este legată de o fată care se îndrăgostise de mine şi mă urmărea cu 
perseverenţă. Eu o alungam explicit, iar ea insista imperturbabil. După nesfârşite tatonări, s-a întors 
dezamăgită în America, unde-şi făcea studiile, aşa încât nu ne mai văzusem de multe luni de zile. îmi 
imaginam că între timp se liniştise. 

în acea perioadă îmi îndeplineam o parte din stagiul militar undeva în Evros; mi-am luat o permisie 
de trei zile şi am pornit spre Tesalonic, cu intenţia de a-mi vedea părinţii. Auzind că şi bătrânul Paisie se 
afla nu departe de oraş, am mers să-1 întâlnesc. Ne-am bucurat amândoi de regăsire, am avut o discuţie 
îndelungată, la capătul căreia m-a îmbrăţişat şi m-am pregătit de plecare. După ce m-am îndepărtat câţiva 
metri, bătrânul m-a chemat înapoi, urmărindu-mă foarte intens cu privirea. M-am apropiat de el, socotind 
că vrea să-mi spună ceva, însă el m-a sărutat. . . pe gât! O dată în partea dreaptă şi o dată în partea stângă, 
apoi m-a trimis la drum binecuvântându-mă. 

M-am bucurat simţindu-i iarăşi dragostea neţărmurită, dar mă stăpânea şi un sentiment de uimire. 
Mi s-a părut ciudat să mă sărute pe gât. 

în aceeaşi după-amiază, pe când şedeam în casă, a sunat telefonul. Era tocmai acea fată! Şi, pe 
deasupra, se afla în Tesalonic! Am fost surprins. 

- Bine, dar cum ai ajuns aici? Nu erai în America? 

- Am simţit că zilele astea vei fi aici, aşa că am luat ieri avionul şi am venit. Voiam să te văd. 

Ce puteam să-i răspund? Venise din America să mă vadă! Când ne-am întâlnit, mi-a mărturisit că 
avusese o stranie certitudine că în acele zile mă va găsi în oraş. Fusese sigură de acest lucru, fără să şi-1 
poată explica nici ea. 

Am stat apoi de vorbă pe îndelete, ne-am pornit pe glume şi pe râs şi încet-încet întâlnirea a căpătat 
o pronunţată tentă erotică. M-am străduit din răsputeri să evit un asemenea deznodământ, însă eram atras 
de o forţă irezistibilă. Fata parcă era beată. îmi cădea invariabil în braţe, o respingeam, mi se strecura din 
nou la piept... 

De la un anumit moment, am început să simt că nu suntem singuri. Aveam şi... companie. 
Percepeam din nou prezenţa demonului. Fără să o conştientizeze, fata se afla deja integral sub influenţa 
lui. Era într-o stare de surexcitare sexuală inimaginabilă. N-o mai văzusem niciodată aşa. Deşi simţeam 
limpede prezenţa demonică şi eram agresat de aceleaşi imbolduri concupiscente, nu mă temeam. M-am 
smuls din încleştarea mâinilor ei şi am ieşit afară din casă. Văzând că mă urmează, am dat înconjur 
automobilului. Ne despărţea o distanţă de 5-6 metri. Brusc, am simţit o mână uriaşă zgândărindu-mi 
organele sexuale. O lascivitate irepresibilă m-a cuprins instantaneu. îmi pierdusem controlul. Fata s-a 
apropiat şi s-a aruncat în braţele mele, începând să mă sărute. Eram paralizat. Cedasem lăuntric, spusesem 
«Da!». Simţeam demonul lângă noi sporindu-ne dorinţa, dar nu mă mai interesa. Mă predasem în 
stăpânirea lui. 

în clipa aceea, fata şi-a aplecat capul şi m-a sărutat pe gât: o dată în partea dreaptă şi o dată în partea 
stângă, exact în acele două puncte în care mă sărutase cu puţin timp înainte părintele Paisie! 

Am sărit ca împins de un resort, îndepărtând-o pe fată cu putere. Eram mânios, simţind că avusese 
loc o profanare: îmbrăţişarea curată a bătrânului şi sărutul pătimaş al fetei erau două lucruri esenţial 
ireconciliabile. Cel dintâi era profanat de către cel de-al doilea. 

Aşadar, bătrânul ştiuse de la început tot ceea ce urma să mi se întâmple, dar nu-mi spusese nimic. A 
preferat să folosească o modalitate mai delicată de a mă smulge din păcat şi din mâinile Diavolului. 

Pe atunci, fata respectivă nu credea în Hristos şi nu avea nici o legătură cu Biserica. Se pretindea o 
persoană «modernă» şi lipsită de «prejudecăţi». Mai târziu, după numeroasele lucruri ciudate care i s-au 
întâmplat, a început să se problematizeze, să-şi mai cenzureze excesele, să-şi schimbe treptat viaţa şi în 
cele din urmă, prin puterea lui Hristos, a devenit şi ea unul dintre mădularele vii ale Trupului Domnului, 
ale Bisericii Ortodoxe. 

Discutând cu părintele Paisie despre problemele de acest gen, mi-a spus: «Atunci când există o 
legătură strânsă şi o mare iubire între două suflete, ele pot cunoaşte astfel de lucruri de departe. Insă de 
cele mai multe ori intră Diavolul la mijloc şi încurcă lucrurile. Pune în gând unui băiat şi unei fete să 
meargă în acelaşi loc şi să se întâlnească acolo. Apoi iarăşi acelaşi lucru, în altă parte, şi tot aşa, până 
când cei doi ajung să spună: Ceva se întâmplă cu noi, ceva special!, pentru ca în cele din urmă să-i arunce 
în păcat. Ispititorul este un mare regizor şi scenograf... De aceea nu trebuie să pună nimeni bază pe 
asemenea întâmplări, ca să nu se rătăcească. Dacă ceea ce ni se întâmplă este de la Dumnezeu, atunci El 
va găsi un alt mod de a ne înştiinţa, care să ne aducă deplină certitudine». 

într-adevăr, asemenea chestiuni necesită un mare grad de discernământ, pe care nu-1 posedă mulţi în 

vremea noastră" 92 . 

* 

Iată deci cum stau lucrurile cu telepatia voastră... Aveţi impresia că aveţi o relaţie specială, care vă 
justifică desfrâul. Ştiu cum e să fii şocat de telepatie. Eu am început Tantra Yoga după ce am chemat 
telepatic într-un anumit loc o fată pe care de-abia o cunoscusem. Şi ea, simţindu-se chemată acolo, a 
venit. Impactul a fost mare pentru mine. A însemnat renunţarea la anumite idealuri ascetice pentru a fi cu 
ea. 

Deci nu te arăt cu degetul. A, şi mi s-a mai întâmplat o dată ceva de genul ăsta. Mă aflam sus în 
munţi, la o cabană din Piatra Craiului, când am simţit că trebuie să cobor urgent jos, în Zărneşti, la poalele 
muntelui. Când am coborât, separându-mă de grupul meu 93 , tocmai a trecut pe lângă mine un autocar în 
care se afla prietena pe care o avusesem când m-am apucat de yoga. Ea venise în tabără la Zărneşti... 
Chestia asta m-a făcut să cred şi mai puternic că forţele psihice pe care mi le dezvoltasem prin yoga nu 
sunt iluzorii. Aşa cum tânărul Dionysios a plecat din Tesalonic în Evros, aşa am coborât şi eu de pe 
munte. Numai că eu nu aveam atunci pe nimeni care să mă ajute să deosebesc binele de rău. 

Cred că nu mai e nevoie de argumente pentru a înţelege că energia pe care o numeşti spirituală nu e 
de la Dumnezeu. Cu telepatie sau fără, ceea ce faceţi voi tot păcat este. Vei vedea însă că, dacă veţi 
începe o viaţă creştină, energia asta spirituală o să dispară. Atunci când vă veţi rupe de lanţurile păcatului 
şi ale diavolului. 

Toate bune, 

Danion 

P.S. Recitind ce ţi-am scris mi-am adus aminte o întâmplare care m-a ajutat să înţeleg mai bine cât 
de mult ne respectă Dumnezeu libertatea. . . La un moment dat am fost ucenicul unui părinte - părintele T. 
- care avea anumite harisme duhovniceşti, un fel de părintele Paisie în miniatură. Acest ieromonah m-a 
ajutat să înţeleg că cele descrise prin Paterice se pot întâmpla şi în zilele noastre. De câţiva ani a trecut şi 
el la Domnul şi de asta îţi pot scrie fără teama că s-ar putea mândri văzând că scriu despre el. 

Intr-una din cele mai crunte ispite pe care le-am avut în viaţa mea creştină, am vrut să mă lepăd de 
ortodoxie. Simţeam că sunt mort duhovniceşte, că inima mea e de piatră, că rugăciunea mea nu are putere. 
Eram foarte supărat din mai multe motive şi scârbit de făţărnicia şi chiar răutatea multora dintre creştinii 
pe care îi cunoşteam. Atunci, neputând lua legătura cu părintele, i-am dat telefon preotului din Bucureşti 
la care tot părintele T. mă sfătuise să mă spovedesc. L-am sunat şi i-am spus: 

- Părinte, nu ştiu ce să fac, mă bate gândul să lepăd Ortodoxia. Ştiu că adevărul nu e nici la altă 
religie şi nici la altă confesiune, dar nu mă simt ortodox, mă simt pustiu sufleteşte. Vreau să plec, dar nu 
ştiu unde. 

Părintele acela nu a reuşit să mă ajute prin sfaturile sale, deşi cred că s-a rugat pentru mine. . . 

Deznădăjduit, m-am apucat să citesc din Sfânta Evanghelie. Când am citit despre patimile 
Domnului, mi-am dat seama că eu II răstigneam din nou, prin apostazia mea. M-am pus în genunchi şi am 



92 Dionysios Farasiotis, Marii iniţiaţi ai Indiei şi părintele Paisie, Editura Egumenită, 2005, pp. 324-327. 

93 Această separare de grup a fost periculoasă... A doua zi mi-am dat seama că după mine trecuse ursul 

rămăseseră urmele pe sol, peste urmele mele din seara precedentă. . . 



început să mă rog: „Doamne, iartă-mă, vreau să fiu al Tău. Am greşit, Doamne, nu Te scârbi de mine. 
Ajută-mă să rămân în Biserica Ta până la sfârşitul vieţii mele. . ." 

Nici nu am apucat bine să termin rugăciunea, că a sunat telefonul. Era, culmea, părintele T., care 
îmi spusese că supraveghează în duh viaţa mea duhovnicească. Mi-o demonstrase de mai multe ori. Cum 
a răspuns, m-a întrebat: „Mă iubeşti, Danion?" „Da, părinte, am răspuns." „Paşte oile mele'", a spus el. 
întrebarea lui şi răspunsul meu s-au repetat de încă două ori. Mi-am dat seama că îmi reprodusese 
cuvintele pe care Mântuitorul i le spusese Sfântului Apostol Petru, cel care s-a lepădat de Hristos în 
vremea pătimirii Sale; şi asta tocmai pentru că mă lepădasem şi eu... Bănuind că părintele văzuse în duh 
ce mi se întâmplase, dar vrând să mă conving că nu mă înşel, l-am întrebat: „Dar de ce aţi sunat abia 
acum? De ce nu aţi sunat mai devreme?". El mi-a răspuns cam aşa: „Am văzut lupta ta şi am aşteptat să te 
ridici. Şi, după ce te-ai ridicat, te-am sunat. 

Aşa fusese, părintele mă sunase imediat după ce mă ridicasem... Dar nu îşi folosise harismele 
pentru a mă feri de luptă. . . 

Oricum, citind despre cum a lucrat Dumnezeu prin părintele Paisie, tu să nu cauţi un duhovnic 
harismatic. Sunt unii care se încăpăţânează să nu se spovedească la duhovnicii iscusiţi pe care îi cunosc, 
tot aşteptând să cunoască cine ştie ce părinte văzător cu duhul. O astfel de atitudine este greşită şi poate 
duce la pierderea sufletului. 

Eu am avut ocazia să cunosc astfel de părinţi luminaţi de Dumnezeu, dar scopul lor nu era de a-şi 
transforma ucenicii în roboţi care să asculte orbeşte comenzile lor, ci era de a-i ajuta să înveţe să stea pe 
picioarele lor. 

Deci, văzând cât de minunat a lucrat Dumnezeu atunci prin părintele Paisie, dă-ţi seama nu numai 
cât de mari erau harismele părintelui aghiorit, ci dă-ţi seama cât de mare este dragostea lui Dumnezeu 
pentru om. Pentru că Dumnezeu lucrează prin robii Săi şi tot El le picură dragostea cea adevărată în 
inimi... 

Cred că sunt în viaţa fiecărui creştin întâmplări la fel de minunate ca cea povestită de Dionysios 
Farasiotis. Unii ştiu să le aprecieze la justa valoare, alţii nu. Şi astfel, suntem împărţiţi în două cete, aşa 
cum au fost şi cei zece leproşi care au fost tămăduiţi de Mântuitorul. Cei mai mulţi nu au ştiut să Ii 
mulţumească. Unul singur s-a întors şi I-a mulţumit. 

Să ne ajute Bunul Dumnezeu - pe tine, pe mine şi pe toţi fraţii noştri întru Hristos - să avem ochii 
inimii luminaţi ca să vedem marea grijă pe care El ne-o poartă. Şi să Ii mulţumim pentru toate 
binefacerile Sale. Mai ales pentru grija cu care ne călăuzeşte fiecare pas. . . 

Ocultismul şi 
lucrarea diavolului... 



O fată mi-a scris: 

Aş avea doar câteva întrebări: 

Cum poate omul să scape de înfricoşarea care vine de la diavol? După reîntoarcerea mea la 
Hristos am fost hărţuită de diavol până aproape am simţit că îmi pierd minţile. Nu mi le-am pierdut, dar 
am fost pe jumătate moartă de groază. Aproape în fiecare zi se întâmplă ceva. De exemplu: 

1. Stau de vorbă cu un coleg; pornind de la afaceri, discuţia alunecă înspre viaţa lui, el având un 
copil cu o femeie divorţată. Şi vorbim de biserică, îmi spune că e protestant - îi vorbesc şi eu despre 
ortodoxie. Pare foarte interesat şi îmi pune întrebări toată seara, iar la sfârşit îmi spune că e într-adevăr 
marcat de ce i-am spus, că îşi aminteşte că acum 28 de ani s-a gândit cum ar fi să îşi dedice viaţa lui 
Hristos şi instant i-au apărut în minte imagini cu femei goale, ceea ce înseamnă că e logic că diavolul 
există. Ne-am despărţit, am ajuns acasă şi în hol mi-a explodat oglinda (E posibil să o fi atins eu într-un 
fel în care să se dezintegreze aşa rău? Că este poziţionată deasupra, în perete.) Un ciob mi-a intrat în 
mână până la os. 

2. M-a vizitat într-o seară vecinul meu, cântăreţ de operă. Eu fiind în corul bisericii, am dorit să 
am cu el o discuţie pe teme muzicale. Deodată, fără nici o legătură cu subiectul, începe să îmi spună: 
„Dar stai să vezi ce mi s-a întâmplat de Crăciun. Eram în pat, pe pragul de a adormi şi (îmi arată poziţia 
în care a adormit) a zis să fiu atentă că e important - cu degetele împreunate ca atunci când ne facem 
cruce, dar mâinile sub formă de coarne deasupra capului!". Apoi a simţit o mână care îl atinge - a 
crezut că e nepoata lui - s-a trezit, a văzut că nepoata lui adormise la 1,5 metri departe de el. Mâna 
invizibilă a continuat să îl atingă şi apoi a simţit cum i se prestează un sex oral (scuze). Această 
întâmplare nu e unică; în acelaşi timp bietul om e alcoolic; dar mi-a spus că, dacă vrea să evadeze, 
atunci îl apucă o depresie cumplită pe care nu o poate suporta. 

3. M-am întâlnit cu un prieten; am luat masa împreună şi, fiind înainte de Crăciun, l-am întrebat şi 
eu de sufletul lui. (De menţionat că acest tip este multimilionar în euro, perfect sănătos dintotdeauna, 
ateu, degrabă iubitor de femei până la obsesie neîncetată.) Pe măsură ce discuţia avansa, masa tremura, 
deşi nu avea nici un motiv, nici pe stradă nu era trafic. Nu am discutat prea multe, dar după ce masa a 
început să se mişte m-a apucat o groază nespusă, de nu am reuşit nici să ajung acasă de frică. M-am tot 
plimbat pe străzi, tremurând, parcă ceva îmi stătea pe cap... 

Ulterior acest tip mi-a oferit să locuiesc temporar în apartamentul lui liber - iarăşi am avut parte 
de groază când am văzut în hol un tablou cu imaginea unui drac, care m-a înfricoşat până la paralizie. 
Şi, culmea, îl mai numea şi prietenul lui, care e „ de treabă "; a dat Domnul că i-am spus că mi se pare 
dezgustător tabloul, şi atunci mi-a adus un alt tablou (un peisaj) care să îl înlocuiască pe „prietenul lui". 

In prima zi petrecută în acea casă am descoperit la îndemână un catalog erotic în care se 
înfăţişează diverse lucruri, inclusiv o anumită poziţie sexuală practicată de un cuplu în care el e îmbrăcat 
cu o geacă de piele pe care scrie Lucifer, iar scena se petrece într-un fel de templu în care ei stau întinşi 
în formă de cruce. Am trecut peste asta. Dar noaptea, când am vrut să dorm, m-am întins frumos în pat şi 
la un moment dat am auzit podeaua pocnind, ca şi cum un uriaş de milioane de kilograme ar fi stat la 
capul patului. Am paralizat de frică şi a fost maximum cât am putut duce, a doua zi eram deja în agonie. 
De atunci (adică de două zile!!!) am linişte într-un fel, m-am mortificat ca să zic aşa. Dar ce fac pe 
viitor? 

întâmplări de genul acesta mi s-au întâmplat în fiecare zi (subliniez) după convertirea la o viaţă în 
Hristos. Nici noaptea nu am fost menajată, cu pocnete de mobilă, cu senzaţii de groază. Help. 

Răspuns: Când e vorba de întâmplări atât de stranii nu cred că trebuie să ceri ajutorul unui mirean. 
Trebuie să cauţi un duhovnic iscusit, cu experienţă în lupta împotriva duhurilor necurate, şi el va şti ce 
sfat să îţi dea. Totuşi, pentru că mi-ai scris, îţi voi spune şi eu câteva lucruri. 

Din prima întâmplare nu pot trage nici o concluzie, pentru că nu ai dat mai multe detalii. Dacă erau 

şanse mari să spargi tu oglinda, e puţin probabil să o fî spart diavolul numai ca să te sperie. Şi nici dacă 
era foarte puţin probabil să o spargi nu avea rost să te gândeşti că e o ispită. Numai dacă se spărgea fără 
motiv, atunci ai fi avut de ce să te gândeşti că ar putea fi o manifestare diavolească. 

Cât priveşte a doua întâmplare, nu ştiu dacă nu putea fi vorba pur şi simplu de o halucinaţie, de o 
tulburare psihică. Dacă omul în cauză nu ar fî fost beţiv, lucrurile ar fi fost privite din cu totul altă 
perspectivă. Nu mă pricep să spun dacă în acest caz a fost sau nu ceva „paranormal" - adică demonic. 

Există însă în literatura de specialitate mai multe relatări ale persoanelor umane care s-au împreunat 
cu draci, fie că aceştia s-au manifestat ca atare, fie că s-au prezentat ca îngeri, fiinţe de pe alte planete sau 
duhuri ale morţilor. Am avut şi eu o prietenă pe care într-o seară a încercat să o violeze diavolul, care i s-a 
arătat în chipul tatălui ei mort. Abia a scăpat de el... (Parcă avea mâinile imobilizate, şi a scăpat făcându- 
şi cruce cu limba în gură. . .) 

Nu cred că poveştile în care vrăjitoarele din vechime mergeau goale noaptea în pădure, ca să se 
împreuneze cu diavolul care le apărea în chip de ţap, nu au în ele şi o doză de obiectivitate. . . 

Cât priveşte faptul că podeaua a pocnit, iarăşi poate fî vorba de o întâmplare banală. (Acum poate te 
gândeşti că sunt culmea scepticismului...) Dar, întrucât podeaua care a pocnit era tocmai în casa unui om 
care îl consideră pe diavol „prieten de treabă", se poate - iarăşi spun, se poate - să fi fost lucrare 
drăcească. 

Faptul că masa tremura fără un motiv explicabil atunci când ai luat masa cu acest multimilionar mi 
se pare un semn al lucrării diavoleşti. (Poate că iarăşi te gândeşti: „Dacă şi acum zicea că masa tremura în 
mod firesc, îmi părea rău că i-am scris. . .") 

Scrii: „Am paralizat de frică şi a fost maximum cât am putut duce, a doua zi eram deja în agonie." 

Asta şi urmărea diavolul, să te sperie. Să îţi lase impresia că e atotputernic, sau că, deşi e mai slab 
decât Dumnezeu, totuşi poate să te înghită, să te prindă în braţele sale. . . 

Nu te speria. Dacă ai duhovnic, dacă te spovedeşti şi te împărtăşeşti (sau dacă îţi faci canonul primit 
de la duhovnic), nu are nici o putere asupra ta. Doar dacă duci o viaţă de păcat, deşi duminica mergi la 
biserică. Iar dacă nu mergi deloc, cu atât mai rău pentru tine şi mai „bine" pentru vrăjmaşul mântuirii tale. 

Ai cunoscut frica... Unii s-au sinucis din cauza acestei frici provocate de diavol, alţii şi-au pierdut 
minţile. Tu fii tare, nu deznădăjdui. Prin rugăciune, cu ajutorul duhovnicului, îl poţi birui. 

Să nu crezi că îl poţi birui prin cine ştie ce tehnici de protecţie spirituală sau cu ajutorul vrăjitoarelor 
care practică magia albă. Sau al cine ştie cărui om înzestrat cu puteri paranormale... Toţi aceştia tot fii ai 
întunericului sunt. Numai prin Biserică, numai cu ajutorul lui Hristos care este Capul Bisericii poţi scăpa 
de aceste ispite. 

Ucenicii l-au spus Mântuitorului: Doamne, şi demonii ni se supun în numele Tău. Şi le-a zis: Am 
văzut pe satana ca un fulger căzând din cer. lată, v-am dat putere să călcaţi peste şerpi şi peste scorpii şi 
peste toată puterea vrăjmaşului şi nimic nu vă va vătăma (Luca 10, 17-19). Tot aşa, nimic nu îi poate 
vătăma pe creştinii care merg pe calea mântuirii, rugându-se şi nevoindu-se. 

Să ţii în minte episodul în care Hristos a certat marea care era agitată de furtună: 

Intrând El în corabie, ucenicii Lui L-au urmat. Şi, iată, furtună mare s-a ridicat pe mare, încât 
corabia se acoperea de valuri; iar El dormea. Şi venind ucenicii la El, L-au deşteptat zicând: Doamne, 
mântuieşte-ne, că pierim. Iisus le-a zis: De ce vă este frică, puţin credincioşilor? S-a sculat atunci, a 
certat vânturile şi marea şi s-a făcut linişte deplină (Matei 8, 23-26). 

Da, uneori e furtună şi în vieţile noastre. Dar, dacă ştim să II chemăm pe Hristos, toate valurile 
ispitelor se vor risipi. Şi mai ţine minte un cuvânt al Mântuitorului, cuvânt de încurajare la care mă 
gândesc atunci când trec prin mari ispite: In lume necazuri veţi avea; dar îndrăzniţi. Eu am biruit lumea 
(Ioan 16, 33). 



63 



Chemarea Apocalipsei 



întrebare primită de la un cititor: Ce legătură există între expansiunea curviei şi a celorlalte forme 
de desfrâu şi sfârşitul lumii? 

Răspuns: Voi răspunde la această întrebare făcând la început o mică paranteză. Am văzut de curând 
un film foarte bine făcut, The Day After Tomorrow, Ziua de după mâine. Eroul principal - interpretat de 
Dennis Quaid - atrăsese atenţia opiniei publice asupra faptului că în viitor urma să aibă loc o catastrofa 
climaterică, un fel de nouă eră glaciară, dar nimeni nu 1-a luat în serios. Vicepreşedintele Statelor Unite a 
avut o atitudine foarte ironică, de genul: „Cum îşi permite un om de ştiinţă să producă atâta panică?" 

Şi, totuşi, evenimentul a avut loc, mult mai repede decât se aştepta cercetătorul. . . 

Conform unei reţete aproape standard pentru Hollywood, în finalul filmului lumea revine la normal, 
tatăl îşi găseşte fiul, supravieţuitorii sunt salvaţi etc. Şi de această dată omenirea biruie atacul naturii 
dezlănţuite... 

Ce e frumos în astfel de filme? Modul în care oamenii se ajută unii pe alţii, faptul că unii sunt gata 
să se sacrifice pentru a-şi ajuta aproapele. 

Ce e nefolositor în astfel de filme? Lecţia de viaţă pe care ne-o dau: omenirea se luptă cu forţele 
naturii, şi în cele din urmă iese învingătoare... (sunt şi unele în care biruie natura, dar nu cine biruie 
contează acum, ci care este conflictul...). 

Unde este problema: problema este că, atunci când lumea va trece prin marile catastrofe 
apocaliptice, oamenii vor vedea în ele doar capricii ale naturii dezlănţuite. Vor considera că planeta 
Pământ, care a fost exploatată fără să se ţină seama de avertismentele ecologiştilor, se răzbună pe omul 
care s-a crezut atotputernic. 

Şi totuşi, nu exploatarea resurselor naturale va fi principala cauză a dezastrelor, ci lepădarea lumii 
de credinţa în Hristos. . . Când lumea va reveni la păgânism, când desfrâul şi patimile se vor sui din nou pe 
tronul de pe care le-a alungat Hristos, atunci vor avea loc dezastrele. Da, ele vor avea o legătură şi cu 
schimbările climaterice, şi cu toţi factorii geologici, . . . dar cauza lor va fi în plan spiritual. 

Părintele Ilarion Argatu, unul dintre cei mai cunoscuţi duhovnici români ai veacului trecut, profeţise 
încă dinainte de 1989 despre căderea comunismului şi despre desfrâul preapocaliptic al zilelor noastre. 
Monica Fermo dă mărturie despre ceea ce a auzit din gura părintelui: „Din ceea ce ne-a explicat dânsul, 
chiar şi după ce se va elibera lumea de ciuma asta roşie şi va cădea comunismul (cu ajutorul puterilor 
divine), ceea ce va urma va fi sub semnul antihristului şi cu toate că vor fi graniţele libere şi vom putea 
merge liberi în lume, muncind şi având bani, de fapt toată gândirea va fi satanică: homosexuali 
căsătorindu-se oficial, desfrânare şi drogaţi în şcoli, desfrânarea la loc de cinste. «Bine, dar unde va fi 
Biserica?», am întrebat. Biserica nu va mai avea nici un ecou în sufletele oamenilor, pentru că le va fi dat 
pâine şi circ (filme şi programe TV porno) şi ei vor «fi fericiţi». Dar pe urmă va urma pecetluirea cu 
semnul antihristului şi oamenii îşi vor vinde sufletul pentru mâncare şi băutură, pentru distracţie, pentru a 
avea case, maşini luxoase, a călători, într-un cuvânt «a trăi bine», uitând că Hristos a venit pe pământ 
pentru ABSOLUT ÎNTREAGA OMENIRE, DE LA ÎNCEPUTURI PÂNĂ ACUM, ŞI ŞI-A DAT 
VIAŢA PENTRU EI . . . " 94 

De altfel, Mântuitorul însuşi ne-a prevenit: când veţi auzi de războaie şi de răzmeriţe, să nu vă 
înspăimântaţi; căci acestea trebuie să fie întâi, dar sfârşitul nu va fi curând. Atunci le-a zis: Se va ridica 
neam peste neam şi împărăţie peste împărăţie. Şi vor fi cutremure mari şi, pe alocurea, foamete şi ciumă 
şi spaime şi semne mari din cer vor fi. Dar, mai înainte de toate acestea, îşi vor pune mâinile pe voi şi vă 
vor prigoni, dăndu-vă în sinagogi şi în temniţe, ducându-vă la împăraţi şi la dregători, pentru numele 
Meu (Luca 21, 9-12). Etapele sunt clare: mai întâi lumea îi va prigoni pe mărturisitorii credinţei creştine - 
mărturisitori care vor mustra păcatele omenirii decăzute - şi abia apoi vor veni catastrofele, ca pedepse 



94 Monica Fermo, Talita kumi - înviind pe drumul Damascului, Editura Egumenită, 2004, p. 21 1 . 

pentru păcat... Aceşti mărturisitori vor fi ucişi aşa cum a fost ucis Sfântul Prooroc Ioan Botezătorul, care 
1-a mustrat pe Irod că trăia cu femeia fratelui său, cu Irodiada. . . 

Să revenim la întrebare: legătura dintre epidemia desfrâului - care este doar un fragment din acest 
proces de înviere a păgânismului - şi sfârşitul lumii este simplă. Lumea se leapădă de Hristos, lumea 
devine luptătoare împotriva lui Hristos, şi prin asta îşi semnează singură testamentul. 

Din ce în ce mai mulţi oameni se laudă în gura mare cu patimile lor, şi libertatea lor e libertatea 
păcatului. Lumea devine, încet-încet, asemănătoare unei uriaşe parade gay... In scrierile duhovniceşti 
există mai multe referiri la oameni care trăiau în păcat, care au fost mustraţi în chip minunat că dacă nu se 
vor pocăi vor muri, numai că aceştia nu au vrut să se lepede de păcatul lor şi au murit de moarte 
năprasnică. Lumea se află acum în aceeaşi situaţie: este mustrată pentru păcatele ei de însuşi Hristos, prin 
glasul Evangheliei, prin vieţile sfinţilor care au trecut la Domnul în ultimul secol şi prin vieţile cuvioşilor 
care trăiesc şi astăzi la mari măsuri de sfinţenie... Numai că lumea nu vrea să ţină cont de mustrări, şi 
merge pe un drum sinucigaş. . . Da, lumea care vrea să fugă de Hristos se aseamănă unui sinucigaş care îşi 
agaţă funia de gât, pentru a scăpa de necazuri. . . Pentru că lumea în care trăim II consideră pe Hristos un 
duşman care îi stânjeneşte destrăbălarea. . . 

Oamenii care vor prinde catastrofele apocaliptice să nu se gândească: „Cum de îngăduie Dumnezeu 
aşa ceva?" Să îşi dea seama că acele catastrofe au venit tocmai pentru că lumea a ales păcatul şi s-a 
lepădat de Hristos... Să ne întrebăm: oare dacă oamenii de astăzi ar avea de ales între purtarea crucii şi 
primirea semnului Antihristului, oare câţi ar alege crucea? Mulţi ar alege semnul Antihristului, pentru a 
avea mâncare, bani şi tot ce le trebuie... „Nu este nimic rău în acest semn...", vor spune robii diavolului, 
orbiţi de patimi. „Nu vedeţi? Antihristul a făcut atâta bine lumii. . ." 

„Dar de ce vorbeşti despre Antihrist, ce caută Antihristul în lumea de mâine, în minunata lume a 
păcii şi a toleranţei pe care o propovăduiesc liderii politici şi chiar unii lideri religioşi?" 

Răspunsul este la fel de simplu: dacă încercăm să facem un viitor fericit fără să ţinem seama de 
legea dumnezeiască, eforturile noastre se vor surpa. Devine oare lumea mai curată, mai iubitoare de 
Dumnezeu? Scade oare numărul ateilor, al drogaţilor, al desfrânaţilor, al apostaţilor? Nu, evident, nu... 
Atunci, cum va putea ziua de mâine să fie o zi fericită? Ce fericire poate aduce lepădarea de Dumnezeu? 

Aş asemăna viitorul fericit pe care ni-1 pregătesc mai marii lumii de azi cu un tablou pe care l-am 
văzut în Corfu, în palatul prinţesei Sissi a Austriei, tablou pictat de Franz Matsch cu tema „Triumful lui 
Ahile". Pictorul a încercat ca toate elementele tabloului să sugereze mişcare, să exprime elanul victoriei... 
Şi totuşi, cineva i-a reproşat pictorului că roata carului triumfal nu părea să se mişte. . . Da, pe cât de reuşit 
era reprezentată goana cailor, pe atât de mare era greşeala făcută cu roata, care părea imobilă... Când a 
auzit critica, înţelegându-şi gafa, pictorul s-a sinucis. . . 

O pictură enormă, cât un perete, ratată din cauza unui detaliu... Cam aşa mi se pare şi ziua fericită 
de mâine: pregătim totul, punem la punct economia, stârpim terorismul etc, dar uităm că o lume fără 
Dumnezeu nu poate merge înainte. Adică uităm exact detaliul datorită căruia întregul tablou va fi un eşec, 
spre dezamăgirea „pictorilor" care s-au ostenit lucrând la el vreme îndelungată. 

Oricum, închei repetându-ţi una din ideile mele fixe: degeaba ne uităm la păcatele şi la desfrâul 
celorlalţi, arătându-i cu degetul şi gândindu-ne că datorită lor sfârşitul se apropie. Mai bine ne-am întreba 
sincer: în ce măsură grăbim noi înşine acest sfârşit?... 

Mărturisirile unei actriţe. 



întrebare de la un cititor: Tu ce viaţă ai dus, ai fost creştin din copilărie? Şi dacă răspunsul tău e 
da, nu cumva combaţi o tinereţe liberă, frumoasă, plină de iubire numai pentru că ai crescut închistat în 
dogmele Bisericii? 

întrebarea ta mi-a adus aminte de un moment din copilărie. A venit la noi în liceu un sectant şi a 
vorbit în câteva clase (sau chiar în toate). Cum a intrat la noi la oră, ne-a povestit ce viaţă de păcat a dus el 
şi cum s-a pocăit după aceea. Efectul: cei mai mulţi colegi s-au gândit: „Dar avem şi noi dreptul de a ne 
distra şi vom vedea după aceea dacă o să ne pară rău sau nu. .." 

Mă simt stânjenit să îţi vorbesc despre mine. Mi se pare uneori că am vorbit şi am scris prea mult 
despre convertirea mea la ortodoxie. (Dacă vei avea stare, poţi citi Jurnalul convertirii mele - e şi tipărit, 
se găseşte şi pe site-ul meu www . danionvasile . ro ). Aşa că îţi voi răspunde pe ocolite. . . 

Monica Fermo, o actriţă fierbinte, plină de viaţă, care atrăgea multe priviri pe vremea când îşi etala 
graţiile pe scena Teatrului Naţional din Bucureşti, scria la un moment dat în jurnalul ei: 

„De trei zile stau la Lili şi Călin. Am făcut masă de Paşti cu toţii la ei şi apoi Paulo nu mi-a mai dat 
drumul să plec. O fi el italian, dar nici cu mine nu mi-e ruşine... Şi, iată, am rezistat la trei zile şi trei 
nopţi de amor continuu. A reuşit să stoarcă din mine şi ultima picătură de vlagă. Bine că pleacă în câteva 
zile, căci altfel împreună nu ştiu, zău, unde am ajunge. .." (p. 63) 95 . 

„Nu mai ştiu cum, am ajuns în braţele lui şi iarăşi m-am topit într-o noapte de vis, aşa cum a fost şi 
prima dată - atunci, de ziua mea. Sunt fericită şi ameţită, dar nu paharele de whisky sunt pricina, ci 
împlinirea acestei iubiri pe care o visam din adolescenţă şi care acum, prin consumarea această fizică 
nebună, se întregeşte, se rotunjeşte, devenind un întreg" (p. 66). 

Cred că la citirea acestor pasaje unii cititori simt repulsie faţă de desfrâu. . . Dar mulţi simt poate 
nostalgia vreunei iubiri trecute, în timp ce alţii suspină că nu au avut parte de o astfel de iubire 
mistuitoare. 

Citindu-le, mi-am adus aminte de aventurile mele din liceu, din perioada când eram yoghin; astfel 
de momente „totale" mă acaparau, făcându-mă să gust din fructul iubirii nemărginite... Când le 
povesteam prietenilor şi colegilor mei despre astfel de aventuri, ori credeau că mă laud ca un mincinos, 
ori înghiţeau în sec, de ciudă că nu aveau şi ei parte de astfel de momente. . . 

Bine, e firesc că actriţa a avut parte de momente mult mai picante. Iată un fragment din descrierea 
unei petreceri... 

„ (. . .) am îmbrăcat camera în cei o sută de metri de cortină verde de mătase. Apoi am pus tot atâţia 
metri de cortină din plasă. în spatele celor două cortine, pe lângă pereţi, diferite lămpi colorate. Efectul 
era trăznet. Apoi am adus jilţul din piele, moştenire de la bunica din Ucraina, şi l-am împodobit şi am 
hotărât că pe el va sta judecătorul, căci petrecerea se va numi în final «Judecata de apoi». Pe Costinel am 
reuşit să-1 deghizăm în Marilyn Monroe. Era absolut superbă şi graţioasă, iar în semiobscuritatea camerei 
toţi bărbaţii care veneau îi sărutau mâna şi îi făceau chiar avansuri în timp ce noi ne înfundam de râs. Mai 
complicat a fost cu noi două, întrucât eu mă hotărâsem la moda punk-smuls şi îmi alesesem rochia neagră 
de voal cu volane în trepte şi colţuri neegale. Această deghizare m-a hotărât să ne numim, eu, «Talpa 
Iadului», iar Carmen - «Moartea». 

Oah! Arătăm ca scăpate din adâncurile iadului. Totul era negru şi rupt pe mine, rochia, vesta, 
ciorapii. Pe burtă mi-am făcut o gaură mare în rochie şi în spaţiul rămas liber mi-am tatuat cu vopsea 
specială de la teatru, cu litere mari, aurii, cuvintele:«TALPA IADULUI». Capul era şi el deghizat ca 
atare: cu părul vâlvoi şi faţa fardată în cel mai clasic stil punk - fond de ten alb-gălbui, ochii foarte 
pronunţat încondeiaţi cu negru şi buzele grena- vineţii. Carmen nu era mai prejos, doar că ea îşi trăsese şi 
un ciorap pe cap ca să pară cheală şi un machiaj ce aducea a faţă de schelet, cu buzele grena-vineţii. în 
plus, Carmen avea atârnat de gât, pus pe o sfoară groasă, un crucifix mare, dar pe care dintr-o oarecare 



1)5 Citatele din acest capitol sunt luate din jurnalul Monicăi Fermo, Talita kumi - înviind pe drumul Damascului, 
tipărit la Editura Egumenită în anul 2004. 



sfială 1-a întors cu spatele (vreau să spun pe Hristos) şi arăta lumii doar lemnul simplu. Amândouă aveam 
unghiile vopsite cu negru. în ajutor aveam desigur şi o ţigancă cu fuste lungi, ghioace şi cărţi de tarot. 
Pentru ca aspectul ei să fie cât mai autentic, am scos din lada de zestre a străbunicii un cordon de bani de 
argint - ruble vechi din 1800 - pe care i l-am pus de gât sub formă de salbă, căci unde s-a mai pomenit 
ţigancă fără salbă... 

Pe «caro Silvano», ca să-i respectăm obârşia, l-am îmbrăcat în împărat roman. Arăta coborât din 
Capitoliu. Am avut şi un chinez, iar pe Champi - prietenul lui Dan - l-am costumat în arab, cu şalul cu 
franjuri al lui Carmen pe cap şi cu mustăcioara lui - pana corbului. A mai fost şi o tiroleză, o motociclistă 
punk, o familie din 1970 - îmbrăcaţi retro 1970. Au mai fost şi două deghizate în stăpâna cu pisica, am 
avut şi o viitoare călugăriţă catolică. Cel mai şocant a fost Dan care - oah! - s-a deghizat în Duhul Sfânt. 
Avea o robă lungă şi largă, în două culori - portocaliu şi auriu - şi pe cap avea o mitră din aceleaşi culori 
pavoazată cu medalioane cu femei goale în loc de pietre scumpe. Drept sceptru i-am dat un bici din cele 
de la artizanat. Astfel deghizat, s-a aşezat pe tron. Apoi, fiecare intra pe rând în sala de judecată, în timp 
ce restul mâneam şi dansam în cealaltă parte a casei. Moartea şi Talpa Iadului însă au cam stat flămânde 
şi însetate pentru că trebuiau să fie martore de-a dreapta şi de-a stânga judecătorului" (p. 107-108). 

Petrecere petrecere, nu şagă... Şi totuşi, iată că după mai puţin de doi ani de zile o altă petrecere a 
ajutat-o pe Monica să înţeleagă deşertăciunea vieţii trăite departe de Dumnezeu: 

„LIBERĂ! începând de astăzi, viaţa mea se va schimba radical fiindcă noaptea trecută am 
experimentat cel mai adânc şi dureros sentiment, care, paradoxal m-a făcut LIBERĂ! Toată săptămâna 
am forfotit prin casă pentru curăţenia de Paşti, prin televiziune cu obişnuitele filmări şi la Teatrul Naţional 
la un spectacol. Tot ce am făcut în timpul acesta a fost fără tragere de inimă, căci toata fiinţa mea era încă 
sub impresia visului cu Sfânta Paraschiva şi mai ales am fost foarte atentă să nu mănânc ceva ce nu ar fi 
de post, refuzând orice ieşire din casă. Şi totuşi... a fost suficient ca VINERI să mă sune Andrei şi Adrian 
şi să mă invite la o «minunată petrecere». Am răspuns «da», fără nici o ezitare şi, deşi m-am analizat după 
ce am închis telefonul, totuşi am abandonat fără pic de remuşcare «începutul meu bun» şi am plecat. 
Muzica era foarte bună, mâncare şi băutură din abundenţă, dar atmosfera trena şi avea ceva lânced. La 
început am pus totul pe seama faptului că, deşi Andrei era acolo, Adrian nu sosise, iar când a venit, nu era 
singur. 

Pe măsură ce înaintam în noapte şi atmosfera devenea tot mai lascivă, cu dansuri în semiobscuritate 
şi foşneli de fuste în camera întunecată de alături, o durere adâncă în interiorul fiinţei mele îşi înfigea 
colţii din ce în ce mai tare. Cu cât atmosfera «lor» devenea mai dezgolită, pe atât inima mea părea că 
sângerează tot mai tare şi o stare de gol şi de moarte m-a înconjurat, încât nu am putut să mă mai abţin şi 
am izbucnit într-un plâns amar. Era aproape insuportabilă certitudinea acută a morţii întregului univers, 
cu tot ce mă înconjura - oameni, animale, plante. 

Totul avea miros şi gust de coclit, de ars şi de moarte, iar cei din jurul meu, cu avântul lor de viaţă 
deşuchiată şi dezlânată, păreau nişte marionete trase pe sfoară de un invizibil Satan, care râdea cu poftă în 
faţa teatrului lor ieftin «de-a viaţa». O vreme am încercat să-mi găsesc alinare lângă Andrei, care m-a 
primit cu capul pe genunchii lui, mângâindu-mă cu gesturi paterne. Asta m-a făcut să plâng şi mai tare, 
simţind nevoia disperată de mângâiere maternă şi paternă, dar din partea unor PĂRINŢI ADEVĂRAŢI şi 
nu a unor «părinţi teribili», cum îi aveam eu. Comentariile lor nu au întârziat: «Stropiţi-o, măi, cu apă 
rece! Adriane, fă-i mă ceva, că poate asta vrea! Chemaţi salvarea şi duceţi-o la 9!» şi multe altele pe care 
nici nu le-am mai auzit pentru că, în hohote de plâns, am fugit şi m-am încuiat în baie. Insistenţele lor în 
faţa uşii au rămas zadarnice, chiar şi atunci când a venit Adrian, rugându-mă să deschid. Au concluzionat 
că sunt complet nebună şi s-au întors la «iadul lor», închizând uşa în urma lor. 

Atât am aşteptat şi am ieşit tiptil din baie, mi-am luat haina din cuierul de la intrare şi, lăsând uşa 
deschisă în urma mea, AM FUGIT. Da, am fugit la modul propriu. Nu-mi amintesc decât că alergam pe 
străzile pustii, faţa îmi şiroia de lacrimi şi, o dată cu razele soarelui ce se ivea la orizont, în zorii unei 
oarecare zi de aprilie, o dimineaţă înaintea zilei de Paşti, am privit la viaţa mea de până atunci ca la o 
străină moartă. Pe măsură ce fugeam, parcă mai tare mă eliberam de spectrul celei ce fusesem" (pp. 138- 
139). 

Cu adevărat, Monica a reuşit să se elibereze de omul cel vechi. Evreică fiind, a cerut botezul creştin 
- la care a primit numele Sfintei Elena, primindu-L în viaţa ei pe Hristos. 

Fuga ei de la acea petrecere dezmăţată cred că exprimă cum nu se poate mai bine starea de vid 
lăuntric pe care o aduce, mai devreme sau mai târziu, păcatul. 

Deşertăciunea deşertăciunilor, zice Ecclesiastul, deşertăciunea deşertăciunilor, toate sunt 
deşertăciuni! (Ecleziast 1, 2). Şi oare rândurile Monicăi Fermo nu ne învaţă acelaşi lucru?... 

Acum Elena Fermo se află într-o mănăstire din Ţara Sfântă. A ales calea monahală pentru că a 
simţit că inima ei, însetată de iubire, îşi poate găsi liniştea numai pe calea prin care nevoinţa este 
răsplătită cu iubire adevărată. . . 

Iată un ultim fragment din jurnalul ei, în care şi-a judecat singură aventurile tinereţii: 

„Pofta - cel de-al zecelea păcat în lista Sfântului Antonie - a fost poate pecetea care mi-a distrus şi 
trupul şi sufletul, căci am poftit de mică tot şi toate. Şi pofta cred că se poate uni foarte bine cu plăcerea. 
Pofta năştea totdeauna plăcere culinară, fizică, trupească, sufletească, şi atunci pofteam şi mai mult şi tot 
aşa aş fi ajuns în adâncurile cele mai întunecate ale iadului (probabil prin sinucidere sau drog) dacă... nu 
aş fi spus la timp un DA hotărât lui Dumnezeu şi un NU şi mai răspicat diavolului, cu toate jocurile şi 
ispitele lui. In urma alegerii mele, diavolul s-a îndepărtat şi Dumnezeu a putut să trimită îngerii lucrători 
care mi-au arătat Calea Dreaptă spre mântuire - care este adevăratul ţel al vieţii. Nicidecum plăcerea. Şi 
astfel, încet-încet, prin spovedanii repetate, împărtăşanii şi practici bisericeşti simţite şi trăite la propria 
lor valoare, am reuşit să transform pofta în râvnă duhovnicească şi plăcerea în bucurie duhovnicească, sau 
bucurie sfântă, aşa cum binecuvântează părintele Galeriu" (pp. 241-242). 

Ce ne învaţă pe toţi Elena Fermo? Că nu doar cei apatici, bolnăvicioşi, timizi, crispaţi, inerţi îşi 
găsesc locul în Biserică. Ea ne spune că, oricât de iubitori de patimi am fi, totuşi putem cunoaşte o 
bucurie şi o fericire mult mai profunde dacă alergăm la Hristos. 

Ştiu, sunt atâtea fete care sunt pofticioase şi nu îşi refuză nici o prăjitură şi nici un deliciu erotic. 
Sunt tineri pofticioşi care dacă nu primesc ceea ce cer de la prietenele lor le părăsesc plini de supărare. 
Da, lumea e plină de pofticioşi. Dar numai Dumnezeu e Cel care poate umple golul din inimile lor. Pentru 
că, altfel, alergând după aventuri, după iubiri focoase, după case sau averi, aceşti pofticioşi vor rămâne 
neîmpliniţi... 

In loc să îţi vorbesc despre convertirea mea am preferat să îţi vorbesc despre a Monicăi Fermo. Şi în 
loc să dau mărturia mea am preferat să o reproduc pe a ei. 

Oricum, ca să nu ai impresia că mă eschivez de la a da un răspuns, îţi spun acum: nu, nu am crescut 
închistat în dogmele Bisericii. Am crescut departe de Hristos şi am încercat să gust până la maxim din 
„bucuriile tinereţii". 

Dacă eu combat tinereţea libertină, o fac pentru că regret că eu nu am ajuns la Biserică decât abia la 
începutul ultimei clase de liceu. Şi până atunci cunoscusem bine păcatul... Combat viaţa de păcat pentru 
că i-am simţit şi eu gustul şi comparând-o cu viaţa în Hristos îmi dau seama că e ca un suc făcut cu multe 
chimicale fată de un suc natural. . . 

Căderi şi ridicări 



Am şovăit mult dacă să încredinţez sau nu tiparului scrisorile de mai jos... Mai întâi m-am sfătuit 
cu un duhovnic care mi-a spus că, dacă fata care le-a scris nu are nimic împotrivă, pot face asta. Şi ea 
chiar mă întrebase dacă nu poate arăta corespondenţa noastră şi altor prieteni de-ai ei, care erau biruiţi de 
aceeaşi patimă, pentru ca aceştia să se folosească de sfaturile mele. Nu am considerat însă că are rost să 
includ aceste sfaturi ale mele aici. Pentru că erau sfaturi neiscusite. Pe fată nu am ajutat-o eu, ci harul lui 
Hristos care i-a mişcat inima... Mi-aş dori ca cei pe care îi va ajuta rândurile fetei să facă o metanie şi 
pentru ea, chiar dacă nu îi ştiu numele. Ca nu cumva diavolul să se răzbune că au aflat şi alţii de 
schimbarea ei... 

De multă vreme ea este la un duhovnic bun - cel care apare în ultima scrisoare. Cu ajutorul lui 
Dumnezeu, a părăsit păcatul masturbării. Am avut ocazia să o şi cunosc, şi m-am bucurat mult. In 
şovăielile ei se vor recunoaşte cu siguranţă mulţi tineri. Chiar dacă facem abstracţie de sondajele de 
opinie - care sunt de multe ori imprecise -, totuşi numărul tinerilor care se masturbează este foarte mare. 
Am vorbit cu mulţi duhovnici care spovedesc tineri şi mi-au confirmat acest fapt. . . 

Aş vrea însă ca tinerii să înţeleagă că oscilările sunt fireşti. . . Nu trebuie să ne fie frică de ele. Fie ca 
Dumnezeu să ne dea tuturor puterea să ne ridicăm din căderile, mici sau mari, în care ne aflăm. . . 

28 septembrie 

Am citit articolul dumneavoastră de pe site-ul „ Sfaturi ortodoxe " legat de masturbare şi aş dori să 
vă pun unele întrebări legate de articol împreună cu unele citate. Unele rânduri le-am citit acum câteva 
zile şi m-au impresionat cu adevărat. Ce aş vrea să vă întreb? Care sunt de fapt consecinţele? Pe cele 
care ţin de credinţă le-am auzit şi le-am citit. Aş vrea să le ştiu însă şi pe cele biologice, psihice etc. Cum 
a reuşit băiatul respectiv să nu mai facă acest păcat? Trebuie să vă mărturisesc că şi eu practic acest 
păcat de foarte mult timp; şi acum, de câţiva ani încerc să nu mai cedez acestei ispite, dar nicicum nu 
reuşesc. Nu am mai vorbit cu nimeni despre asta şi nu am curajul să o fac. Simt doar că am nevoie să 
cunosc pe cineva care să mă întărească, iar dacă acel cineva a trecut şi el prin aşa ceva, sunt sigură că 
mă înţelege şi este cea mai indicată persoană care să te întărească atunci când ai mai mare nevoie şi 
simţi că ai nevoie de ajutorul cuiva, de cuvintele sale de întărire. Băiatul acela a vorbit cu cineva, l-a 
ajutat cineva? Vreau să renunţ şi eu pentru totdeauna la această patimă cumplită şi vă rog să mă ajutaţi. 

Vă rog să îmi daţi un răspuns cât mai repede. 

Vă mulţumesc anticipat. Doamne ajută! 

30 septembrie 

Doamne ajută! 

Aceste rânduri pe care urmează să le scriu, le scriu deoarece simt nevoia de a spune cuiva ceea ce 
simt şi ceea ce gândesc. Tocmai am citit câteva rânduri din cartea părintelui Savatie „Dragostea care ne 
sminteşte ". E una dintre cele mai ziditoare cărţi ortodoxe. Era o corespondenţă pe care a avut-o cu un 
tânăr deznădăjduit şi scârbit de el pentru că este stăpânit de patima onaniei. Iar apoi am citit alte 
rânduri adresate unui alt tânăr care îi mărturisea că nu poate să vrea să fie altfel. Am încheiat cu o 
rugăciune scrisă de „cel care a căzut de curând în păcat". Apoi m-am gândit la mine. Acele cuvinte din 
rugăciune descriu tot ceea ce gândesc şi simt. Citindu-le, nu mi-am putut stăpâni lacrimile să nu curgă. 
Simţeam nevoia să plâng mai mult, dar nu puteam, deoarece nu eram singură acasă şi astfel am încercat 
să mă stăpânesc. Mă bucur atât de mult că sunt şi persoane care sunt dispuse să vorbească cu tinerii şi 
astfel să-i întărească pe cei care au nevoie. Citind şi cartea „O pogorâre la iad", tot de părintele 
Savatie, am aflat că nu sunt singura care trece prin aşa ceva, cu toate că nu am mai citit nicăieri, nici în 
articolele voastre, despre fete care practica onania. 



96 Unele scrisori sunt datate, altele nu. Rândul alb delimitează scrisorile. 

Dar îmi este de ajuns să ştiu ceea ce ştiu. Citind despre alţii şi văzându-i în aceeaşi situaţie, mă 
încurajează să nu mă dau bătută, să nu-mi spun că nu se poate, deoarece alţii au reuşit, iar alţii încă se 
mai luptă. Dar uneori gândesc contrariul: eu nu voi reuşi niciodată. 

Dar, de la început mi-am pus în gând unele cuvinte, pe care mi-am promis că nu le voi lăsa 
niciodată: oricât de mult aş greşi, oricât de mult m-aş afunda în păcat şi oricât de mare ar fi ruşinea mea 
de a mă întoarce, de a-mi pleca genunchii în faţa lui Dumnezeu la rugăciune, oricât de mare ar fi 
nesimţirea şi nedorinţa de a mai continua, oricât de multe şi de mari ar fi acestea, eu nu mă las de 
Hristos. Oricât de greu aş fi căzut, m-am hotărât ca niciodată să nu renunţ a-I spune lui Dumnezeu să mă 
ierte. Chiar dacă am renunţat să mă lupt cu patima. 

Nu ştiu de ce simt nevoia să spun cuiva acestea. Nu înţeleg de ce nu-mi este de ajuns doar să citesc 
articole şi să le pun în aplicare. Aşa m-am saturat de mine! Aşa de mult aş vrea să nu mai fiu eu, să fiu 
altcumva. 

Dar nu am puterea de a mă schimba. Ii văd pe alţii atât de diferiţi şi atât de sârguitori, pe când 
eu... Cum să nu-ţi placă de aceia care se întorc de la păcatul lor, sau cum să nu-ţi placă de cei care, cu 
toate că au încă patima, doresc să scape de ea şi, deşi nu reuşesc, nu renunţă şi cer ajutor? Mi se rupe 
inima când citesc acele rânduri de „ renaştere " şi aş vrea să am şi eu tăria lor, puterea de luptă cu care 
se luptă ei. Vreau să mă lupt şi eu. Nu mai vreau, nu mai suport să mai stau în ceea ce sunt. Atât de mult 
aş vrea să spun aceste cuvinte şi părintelui meu duhovnic, să i le pot spune, să am curajul, să-mi piară 
ruşinea, dar... nu pot. 

Mai cunosc un părinte călugăr căruia i-aş mai putea spune. Sfinţia sa m-a îndemnat să am 
duhovnic. Sfinţia sa mi-a dat sfaturi mereu când îi ceream. II cunosc şi mă cunoaşte şi tocmai de aceea, 
cred, simt şi faţă de Sfinţia sa ruşine. Aş vrea să vorbesc cu aceşti părinţi faţă către faţă, dar nu pot. 

Ştiu că nu m-ar judeca, nu m-ar certa (decât cu folos spre îndreptare), ci m-ar îndrepta cu cea mai 
mare dorinţă şi dragoste, dar cu toate că şi pe acestea le ştiu, tot nu pot. Dacă i-aş spune părintelui meu 
duhovnic, nu aş mai avea curajul să mă duc să mă mai spovedesc la el, să dau ochii cu el. Şi aceasta nu 
pentru că mi-arfi ruşine de el, ci de mine, de ceea ce fac, de ceea ce sunt. 

Atât de mult îi admir pe cei cărora nu le pasă de nimic din ce zic alţii, care sunt mulţumiţi de 
starea pe care o au, cu toate că sunt depărtaţi de Dumnezeu. De la aceştia am de învăţat. Iertaţi-mă că 
am scris atât. Dar, după cum v-am spus, simt nevoia să dau din mine acestea afară, să le spun cuiva. Şi 
v-am mai spus că nu ştiu de ce simt această nevoie de mă mărturisi. Să vă rugaţi pentru mine şi să îmi 
scrieţi în continuare. 

25 octombrie 

Dă-mi câteva sfaturi în legătură cu comunicarea. La facultate nu prea reuşesc să cunosc pe nimeni 
deoarece eu nu prea vorbesc. Nu ştiu despre ce să vorbesc. In fond, nu ştiu cum să leg anumite prietenii 
(mai mult cu băieţii, căci cu fetele reuşesc să fiu mai deschisă). Poate ţi separe ciudat, dar aşa este. 

Ştii, legat de duhovnic. Aşa îmi este de ruşine să dau ochii cu el!!! Tu cum ai procedat şi cum ai 
proceda acum? 

Trebuie să-ţi mai spun că lupta nu a încetat să apară. Dacă îmi trece prin minte gândul de a mă 
mai masturba din nou, acum îmi aduc aminte de ruşinea de la spovedanie şi de cuvintele părintelui (care 
nici măcar nu mi-a dat canon până nu i-am cerut eu), şi pleacă. Insă ce mă luptă mai tare este faptul că 
trupul o cere. Simt (iartă-mă că sunt aşa de directă, dar nu ştiu cum să-ţi spun altcumva) dorinţa 
puternică să o fac din nou. îmi este greu. Până acum am reuşit să rezist, slavă Domnului, dar nu ştiu cât 
voi mai rezista. îmi este frică să nu cad. Nu vreau să o iau de la început, căci dacă am avut curaj să o zic 
acum la spovedanie, nu ştiu dacă voi mai putea data viitoare. Spune-mi, la tine cum a fost când te-ai 
lăsat? Cum să procedez cu acele excitaţii? 

Roagă-te pentru mine. 

Să ştii că deocamdată (de vreo 5 zile) nu mai am probleme cu ispita, nici trupeşte, nici cu gândul. 
Mă bucur atât de tare că nu am cedat în acel week-end (atunci cred că a fost proba de foc) şi asta mă 
ajută foarte mult. Iţi mulţumesc pentru sfatul acela legat de grija la spălat. 

29 octombrie 

Am să-ţi pun câteva întrebări. Dar te rog să nu râzi de mine. 

Ce anume le place băieţilor la o fată când să îndrăgostesc de ea? Cum ar trebui să ne comportăm 
noi fetele pentru a fi plăcute unui băiat? Dacă ne place de cineva cum să îi dăm de înţeles? 

Iţi pun aceste întrebări deoarece nu ştiu cum să procedez. îmi place foarte mult de un băiat şi nu 
ştiu cum să mi-l apropii. Atunci când îmi place de cineva şi doresc să fim împreună, eu tot timpul bat în 
retragere, nu sunt deloc îndrăzneaţă. Iar dacă mă gândesc la o relaţie, nu mă refer la relaţiile care se 
bazează pe o relaţie trupească, deoarece acestea sunt prea uşor de obţinut, ci la formarea unei relaţii 
sufleteşti care se bazează pe o viaţă în Hristos care să fie pentru Hristos şi cu Hristos. După părerea 
mea, o relaţie care nu are nimic cu Hristos nu-şi are sensul. 

Legat de spovedanie, roagă-te să am curajul să spun ceea ce s-a întâmplat. Atât sunt de supărată 
pe mine!!!!!! Nici măcar atâta nu am putut să nu fac. Şi acum, legat de feciorie, te las pe tine să deduci, 
deoarece părerea mea este că, din moment ce desfrânez sub formă de masturbare, încă persistă în mine 
dorinţa de a continua, eu nu pot numi această stare „feciorie ", chiar dacă niciodată nu m-am culcat cu 
un băiat. Nu ştiu de ce, dar niciodată nu am avut această dorinţă. Şi poate că din cauza unei întâmplări 
pe care tocmai acum mi-am adus-o aminte (o întâmplare din copilărie, eram chiar mică, nici acum nu-mi 
aduc bine aminte ce s-a întâmplat cu adevărat) şi pe care am să ţi-o povestesc. Nu ştiu dacă am timp să 
ţi-o scriu acum. 

Legat de dorinţa de a mă mai masturba din nou. Nu prea îmi mai dă târcoale, dar nu pot să nu 
plâng de ciudă că am căzut atunci. Eu sper ca acea dată să fie ultima dată, roagă-te şi tu să fie la fel. 

Toată lumea îmi spune că sunt prea cuminte, că nu înjur sau că nu mă uit după băieţi, sau că nu mă 
dau la ei, sau că nu fumez, că nu mă duc prin discoteci, şi lista ar putea continua. Când îi aud, îmi aduc 
aminte de patima mea şi îmi este de ajuns să mă gândesc astfel că sunt mai rea decât toţi la un loc. 

Sâmbătă iarăşi am auzit-o pe vecina cum face sex. Şi iarăşi mi s-au aprins hormonii, însă de data 
aceasta mai tare. Mă tot învârteam în pat, nu mai ştiam ce să fac... Dar, slavă Domnului, nu am făcut 
nimic. Vineri mă duc să mă spovedesc. îmi este frică, ruşine, de toate. Nu ştiu ce să fac. 

Pe mine iarăşi mă năpădesc ispitele. De fiecare dată după spovedanie. Am reuşit să mă abţin, dar 
lupta asta nu este pentru mine. Sunt sigură că nu voi rezista. Au trecut numai câteva zile de când m-am 
spovedit, şi mă iau aşa. Ce să fac cu gândurile? Trebuie ele mărturisite? 

în primul rând vreau să-ţi spun o veste proastă - de fapt nici nu ştiu dacă este chiar atât de grav. 
Iţi voi spune totul pe şleau, iar dacă greşesc, te rog să îmi spui şi să mă corectezi. Insă trebuie să mă 
înţelegi că îmi este foarte greu. 

Sâmbăta, iarăşi m-au apucat ispitele, dar de data aceasta doar gândurile. Trebuie să-ţi spun că 
până atunci tot vroiam să o fac din nou, în fiecare zi mă gândeam la asta. M-a ţinut Hristos. Ştii, nu 
vreau să mă despart de Dumnezeu, dar uneori simt atât de mult că aş vrea să mă masturbez... 

Să revin la sâmbătă. Cu toate că ispita nu se manifesta şi sub formă de excitaţii ale corpului, este 
de ajuns să te obsedeze mintea. Am mers mai departe încercând să mă masturbez. Dar m-am oprit 
repede. Nu am mai continuat. Mi-am venit în fire... Acum te rog să îmi răspunzi la întrebări. Pot spune 
că m-am masturbat din nou? ... Nu mai suport să trec încă o dată prin faţa părintelui şi să-i spun că am 
făcut-o încă o dată. Spune-mi dacă ceea ce am făcut poartă denumirea de masturbare, sau e doar 
tentativă, sau... nu ştiu cum să-i mai zic. 

Spune-mi tu, atunci când mă voi duce să mă spovedesc (peste două săptămâni, cred), cum să-i 
spun părintelui ceea ce am făcut? Te rog însă să-mi spui (nu doar să-mi dai idei) concret cum să-i spun. 

Ştii de ce-mi este ciudă mai tare? Că data trecută (atunci când ţi-am mai spus despre ispita de 
după spovedanie, când m-am abţinut) ispita a fost mai puternică decât acum. Spune-mi dacă acum am 
greşit cu ceva. Nu o pot considera împotrivire (mai ales că toată povestea nu a durat mai mult de un 
minut)? Dar te rog să-mi spui sincer. 

In ce mă priveşte nu mai am probleme. Problema este că ispita nu mă mai luptă şi asta nu-mi place. 
Ştii, imediat după mărturisire şi întoarcere de la patimă nu-L mai simt aşa de aproape pe Dumnezeu. Nu 
mai simt dorul după El. Şi cred că acesta este un iad mai mare decât cel dinainte. Mă gândeam să mă 
întorc înapoi la păcat ca să pot să-L simt mai aproape pe Dumnezeu, dar ceva nu mă lasă, pentru că ştiu 
că nu e bine. Şi atunci, care e soluţia? Spune-mi, tu ai avut aşa senzaţii? Nu este cumva doar o mică 
pace, ca apoi să mă ia şi să mă zguduie groaznic? 

S-a întâmplat din nou. Nu ştiu ce să fac. Nu vreau să mă duc nici să mă spovedesc, nu mai am 

curajul să îi spun părintelui. Sunt pierdută. Ţi-am mai spus că lupta asta nu este pentru mine. Voi fi 
mereu o învinsă. Şi ştii ce este mai rău? Nu simt nici o părere de rău. Doar răceală cât cuprinde. Mă 
supără foarte mult faptul că nu mai vreau să fiu cu Dumnezeu, dar atât de mult îmi lipseşte!!!! Nici nu 
ştiu ce se întâmplă cu mine. 

Ştii, zilele trecute am cunoscut un băiat, student, mai deschis spre comunicare. De la o simplă 
întrebare s-a ajuns foarte departe. L-am întrebat dacă ştie să-mi spună de ce fetele nu au voie să intre în 
biserică atunci când sunt „bolnave", iar băieţii n-au nici un fel de restricţie. De aici s-a ajuns la patima 
aceea nenorocită, masturbarea. Şi el o are. Tot vorbind despre acestea, am ajuns să-mi placă cum 
vorbeşte şi cum gândeşte. Cel mai mult mi-a plăcut că este sincer. El însă simte părere de rău pentru 
ceea ce face şi nu poate să scape de patimă. A avut şi el prilejul să aibă prietenă şi să facă sex cu ea. De 
mai multe ori încă. Acum spune că nu mai doreşte nimic din cele trecute, şi-a dat seama că are nevoie de 
dragoste nu de trup de la o fată. Ştii la ce mă gândeam? Că mai mult mi-ar plăcea să cunosc şi să am un 
prieten care a trecut prin toate şi ştie ce înseamnă să lupţi decât un băiat care nu face nimic, dar care 
nici nu ştie ce înseamnă lupta şi se mândreşte. îmi place mult de A. Odată, acum câteva zile, tot vorbind 
m-a întrebat dacă am avut prieten sau dacă m-am culcat vreodată cu cineva. I-am spus că nu, şi aşa de 
entuziasmat a rămas! Chiar aşa de importantă este pentru un băiat treaba asta? Lucrurile pe care le-am 
vorbit mi-a spus că niciodată nu le mai spusese nimănui, ci doar mie. M-a mai întrebat atunci dacă îmi 
place de el şi am făcut marea prostie de a-i zice că da. Mi-a dat atunci adresa lui de acasă, să-ipot scrie 
şi trimite poza, numărul de mobil să putem vorbi mai des. A doua zi, însă, nici nu îmi mai răspundea la 
întrebări. Atunci nu avusesem pe ce să-mi notez datele despre el şi i le-am mai cerut, dar nu a vrut să mi 
le mai dea. Mi-a zis că este mai bine aşa. Acum mă întreb dacă nu cumva şi lui îi place de mine şi nu vrea 
asta datorită distanţei prea mari dintre noi. 

îmi spunea des că un om ca mine aşteaptă, dar îi este frică atunci când va cunoaşte o fată să-i 
spună despre aventurile pe care le avusese pentru ca fata aceea să nu îl părăsească. I-am spus că dacă 
ea îl va iubi, n-o va interesa aşa de mult şi-l va accepta pentru ceea ce este, nu pentru ceea ce a fost. Ştii, 
aşa de mult aş vrea să îl văd, să îl cunosc mai bine, dar ştiu că nu este posibil. Un om ca el aş vrea să 
întâlnesc şi eu. Oare este posibil să ne întâlnim şi să fim prieteni? Aşa de mult mi-ar plăcea! Nu ştiu ce să 
fac. 

Acum, tot legat de asta vreau să-ţi mai spun ceva. M-am rugat ca Dumnezeu să-mi dea mie 
încercările lui şi să-l ferească pe el de cădere, să-mi transfere mie patima pe care o are. îmi spunea A. că 
cel mai mult s-a putut abţine de la masturbare o lună, iar de când am început să mai vorbim 5 zile, dar 5 
zile de foc. îmi spune că a rezistat atât pentru ceea ce i-am spus; cuvintele îi intraseră în suflet, arzând 
după curăţie. Dar mai mult de 5 zile nu a putut. 

Mie mi s-a întâmplat acum, după trei luni, de două ori. Ştii, aş vrea să mai cad eu de câte ori este 
necesar pentru ca el să se abţină măcar o lună . El atât de mult îşi doreşte să se mai poată abţine măcar 
o lună! 

Oare din cauza aceasta am căzut? Pentru ceea ce mi-am dorit? 

Roagă-te pentru noi şi spune-mi ce poziţie să adopt faţă de el. 

Doamne ajută! 

Ştii, m-am mai gândit la faza cu A. Toată ziua mă gândesc la el. Insă el a început să mă respingă şi 
să nu mai vorbească cu mine. Şi cred că ceea ce face este mai bine. Pentru că nu vrea să fie nimic între 
noi. Dar totuşi mă întreb de ce nu vrea măcar să mai păstrăm legătura. Aşa de mult mi-ar plăcea să 
cunosc pe cineva ca el aici în oraşul meu. 

Ştii, aşa de singură mă simt şi cred că am nevoie de un prieten cu care să mă înţeleg, de cineva 
care să îmi fie mai aproape. Dar cred că toată această însingurare vine din cauză că m-am depărtat de 
Dumnezeu. Pe A. îl voi lăsa în pace, deşi îmi este aşa de greu! 

Mâine încerc să mă spovedesc, deşi nu simt nevoia, cu toate că ar trebui. Roagă-te să am curaj să 
spun tot şi să mă ridic. Nu mai vreau să cad din nou sau să zac în starea asta. Sper să lucreze Dumnezeu. 
Eu nu mai pot face nimic. Şi dacă o voi lăsa pe mai târziu, cred că va fi mult mai rău. 



17 Deşi intenţionam să nu fac nici un comentariu la rândurile fetei, totuşi greşeala pe care a făcut-o în această 
situaţie e prea mare pentru a nu atrage atenţia asupra ei. Nu suntem la măsura marilor părinţi, să îl rugăm pe 
Dumnezeu să ne transmită ispitele celorlalţi, şi să-i izbăvească pe ceilalţi de ele... 



Doamne ajută! Astăzi m-am spovedit din nou. Sunt aşa de bucuroasă... Părintele mi-a dat voie să 
mă împărtăşesc. Aş vrea să te întreb ceva legat de jurnalul tău. Ai scris: „E ora 1 noaptea. Am scris 
şapte coli mari, pline de păcate". Ce anume ai putut scrie atât? Nu ştiu, dar nu ai exagerat? 
„Spovedania a ţinut foarte mult". Cam cât? Şi ce ai putut vorbi atât de mult? 

1 7 februarie 

Ştii ce nu înţeleg? Părintele Cleopa spunea că duhovnicul îşi caută ucenicul, însă eu nu prea am 
văzut asta până acum. Eu mă tot gândesc la faptul că părintele meu duhovnic nu este destul de bun, 
pentru că mă lasă prea moale. Ţi-am spus şi cum mi-a spus şi cu rugăciunea. Dar îmi dă unele sfaturi 
bune. Părerea mea este că ar trebui să fie mai amănunţit la a mă cunoaşte şi la sfaturile pe care mi le dă. 
Mă simt de parcă n-aş mai avea duhovnic. Nici măcar nu mă mustră pentru nimic. Nu ştiu ce să fac. 

10 iunie 

Am atâtea să îţi spun... s-au întâmplat foarte multe de când nu ţi-am mai scris. 

Mi-am schimbat duhovnicul. Mă spovedesc acum la părintele V. la mănăstirea... De la începutul 
anului am rămas la Sfinţia sa şi îmi e mult mai bine. Ştie foarte bine cum să mă povăţuiască şi cel mai 
greu mi-a fost să îi spun despre masturbare. Mi-a pus o mulţime de întrebări despre asta, de când a 
început şi cum şi cât de des o făceam, a fost groaznic. Dar mă bucur că am un duhovnic bun care se 
ocupă şi este interesat de cei pe care îi spovedeşte şi care se jertfeşte foarte mult. 

Leii şi pedofilii. . . 



Am citit de curând o fabulă modernă, scrisă de Hugh Lincoln, intitulată O poveste despre 
corectitudinea politică, sentimentul vinovăţiei creat de aceasta şi despre cum leii nu se schimbă 
niciodată: 

„într-o bună zi, un bărbat şi soţia lui stăteau în sufrageria lor când un leu african, scăpat de la 
Grădină Zoologică, dădu buzna în casă şi alergă spre camera unde se afla bebeluşul celor doi. Bărbatul i-a 
şoptit panicat soţiei sale: «Trebuie să ne salvăm copilul!» şi şi-a apucat puşca de vânătoare. Dar femeia a 
sărit să-1 oprească: «Stai! De ce reacţionezi pe negândite?». «Ce vrei să spui?», o întrebă bărbatul. 

Femeia îl apostrofă cu degetul: «De unde ştii că leul vrea răul copilului nostru?». «Păi, nu ştiu 
sigur», îi răspunse bărbatul, frecându-şi bărbia. «Doar pentru că vezi lei violenţi la TV nu înseamnă că 
toţi sunt violenţi», îi spuse femeia. Bărbatul devenea însă tot mai agitat şi îşi încarcă puşca. 

«Dar am învăţat la şcoală că leii ucid oameni», spuse acesta. Femeia scutură din cap: «Asta este o 
porcărie spusă de oamenii cărora le e frică de lei. De fapt, leii sunt nişte animale minunate, parte a 
naturii». 

Omul îşi lăsă şovăind puşca. «Cred că ai dreptate. De fapt, nu prea sunt lei în cartierul nostru. Nu 
întâlnesc lei în fiecare zi, nu îi cunosc. Poate sunt iraţional şi am prejudecăţi. Să te arunci în raţionamente 
bazate pe stereotipuri e incorect». 

Femeia începu să zâmbească. «Da. Ai început să înţelegi. De ani de zile îi tratăm incorect pe lei, 
omorându-i doar pentru distracţie, punându-i în cuşti şi ţinându-i departe de locul unde locuim noi. Toate 
acestea sunt din cauza urii împotriva leilor. Jignim sentimentele leilor când facem asemenea lucruri. 
Trebuie să ne adresăm lor, să le dăm mâncare şi adăpost, să-i mângâiem pe cap şi pe spinare şi să le 
arătăm cât de mult îi iubim. Atunci nu va mai trebui să ne fie frică de ei. Vom putea trăi împreună în pace 
şi armonie». 

Bărbatul şi femeia au continuat să vorbească, bucuroşi de valul de iluminare care trecuse peste ei. 
Stăteau în fotoliile lor şi discutau despre modalităţi de a crea drepturi egale pentru lei, de a cere programe 
guvernamentale pentru a-i sprijini şi pentru a le crea o imagine pozitivă în mass-media. 

Deodată bărbatul a sărit din fotoliul său: «Ştii ce? în timp ce noi stăm aici şi discutăm, am ratat 
ocazia de a-i arăta leului afecţiunea noastră!». «Ai dreptate!», îi spuse femeia. «Putem începe chiar acum, 
aici, în casa noastră. Haide să mergem la el şi să-i arătam că nu avem prejudecăţi». 

Bărbatul şi femeia se luară de mâini şi porniră spre camera copilului. Au fost îngroziţi să vadă că 
leul le mâncase copilul şi că toată camera era plină de sânge. Leul plecase pe uşa din dosul casei. . . 

«Este groaznic!», spuse femeia. «Singurul motiv pentru care leul ne-a mâncat copilul este că 
străbunii noştri l-au urât, au fost intoleranţi şi l-au persecutat». Bărbatul ridică mâna teatral şi rosti 
cuvintele: «Da, ai putea spune că merităm ceea ce ni s-a întâmplat. Noi am creat această problemă. Pentru 
ceea ce am făcut, ar trebui să fim şi noi mâncaţi de leu!» 

Aşa că bărbatul şi femeia au plecat în căutarea leului, cu speranţa că acesta le va accepta scuzele şi 
11 va ierta 

Fabula mi se pare extraordinară. Am citit-o după ce parcursesem câteva materiale despre legalizarea 
pedofiliei în anumite părţi ale lumii. Mă gândeam să scriu un material despre faptul că se va trece la 
acţiuni şi mai dure împotriva oricărei norme de morală, convingându-ne că pedofilia trebuie pedepsită de 
justiţie numai atunci când copiii sunt agresaţi, nu şi când se supun de bunăvoie poftelor adulţilor. Oricât 
ar părea de alarmist, am citit luări de poziţie exact în direcţia asta. . . 

Citind însă fabula cu leul, mi-am dat seama că suplineşte cu succes un articol alarmist despre 
pedofilie. Nu-i aşa? 



98 Fabulă preluată de pe www.laurentiudumitru.ro/blog , spaţiu care găzduieşte multe texte interesante. . . 

In fata Pamelei Anderson 



La televizor, un spot care face parte dintr-o campanie de luptă împotriva drogurilor. Unii l-au 
considerat interesant, alţii l-au considerat ridicol. Andrei Gheorghe a înşiruit într-un articol chestiile care 
nu i-au plăcut la spot: „In primul rând, impertinenţa tuturor acestor asociaţii de felceri-femei-urâte-cu- 
fundul-mare de a-şi face reclamă făţişă şantajând sentimental. Dacă este vorba de droguri, suntem 
importanţi, nu-i aşa? Nu! In numele marilor idealuri, mediocrii se semnează la veceu. (...) In al doilea 
rând. Moda. Moda de a crea spoturi sociale. Căci de modă este vorba, nu de Maica Tereza. Agenţiile 
deseori se implică în asemenea acte menite a le aduce stimă şi respect. (...) In al treilea rând. 
Intangibilitatea. Nu ai voie să te iei de ei, căci drumul lor este drumul crucii, ei sunt misionari şi tu eşti un 
păduche. Greşeală, doamnelor! Spotul vostru este prost! In al patrulea rând. Tonul. Aţi observat că, în 
clipa în care o asemenea comunicare este prezentă pe televizor, în cameră, pe la colţuri, apare mucegai? 
Ei bine, aţi observat cum vă intră biserica în casă, amvonul pe masă şi preoţii în pat? Există un soi de 
dogmă a spotului social care ucide inventivitatea şi în cadrul căreia numai fraierii şi mediocrii se simt în 
largul lor. Creativitatea moare, dar moare ca stil. In al cincilea rând. Textul. E idiot. Se naşte dintr-o 
găselniţă şi tot în ea se îneacă. (...) în al şaselea şi ultimul rând, că deja m-am plictisit şi eu, şi voi. Nu este 
de-ajuns să lupţi pentru o cauză nobilă. Din contră. Marile războaie cer eroi pe măsură. Spotul vostru este 
prost filmat, gândit, scris, realizat, produs. Gunoi. Nu merită notă" 100 . 

Ce are în comun spotul criticat de Andrei Gheorghe cu o carte despre sexualitate? 

Faptul că şi cartea mea are îşi va avea criticii ei. Faptul că articolul lui Andrei Gheorghe m-a pus pe 
gânduri şi m-a convins să fac o carte cât mai vie, fără „mucegai". Scriind, mă tot gândeam că ar trebui să 
am priceperea de a renunţa la un limbaj prea bisericesc şi să fiu cât mai aproape de graiul folosit în 
cartier, după blocuri. Iată însă că, după ce câteva texte din cartea de faţă au fost puse pe un site ortodox 101 , 
în loc să primesc critici din partea tinerilor cum că volumul este prea siropos, prea bisericos, am primit 
critici de la câţiva oameni apropiaţi sufletului meu care au insistat să renunţ la tipărirea unui volum atât de 
riscant, atât de viril, atât de sexy. Ba chiar un preot m-a prevenit că va scrie un articol împotriva cărţii 
mele... Cred că este interesant însă să povestesc aici o întâmplare care m-a convins că nu trebuie să 
renunţ la scrierea acestei cărţi. Acest preot, citind pe net câteva rânduri din articolele mele pe tema 
sexualităţii, intrigat că am putut să scriu astfel, s-a apucat să mă critice în faţa unor buni prieteni de-ai 
mei. De faţă mai era un băiat de preot, student la Teologie. 

- Vai, dar ce legătura are textul ăsta cu Ortodoxia? - întrebă preotul. Auziţi cât de smintitor sună. 
Titluri ca „Sâni mari şi creiere mici". ... Nu, trebuie să nu scrie o astfel de carte. Nu-i aşa? 

Studentul teolog îl aproba din cap, în timp ce butona la un calculator. La un moment dat, închizând 
fereastra documentului la care lucra, pe ecran a rămas Pamela Anderson, cu sânii revărsabili. 

- Ce e asta?, a fost întrebat studentul. 

- Ce să fie, desktop-ul meu!, a răspuns stânjenit fiul de preot... Care până atunci păruse şi el 
revoltat de tupeul meu de a aborda subiecte tabu. 



' Ideea acestui titlu mi-a venit după ce am văzut în Grecia, la o expoziţie de artă modernă, un tablou pe care nu 

vreau să îl descriu pentru a nu tulbura minţile cititorilor. . . 

Din Academia Caţavencu, nr. 30 / 2003, p. 17, articolul Lanţul slăbiciunilor publicitare - cu Andrei. Voi face 

abstracţie aici de scandalurile din presă legate de faptul că Andrei Gheorghe a fost sau nu consumator de droguri. 

Oricum, dacă a fost, nu ar fi de mirare că spotul cu pricina i-a produs alergie. Eu însă am pornit de la prezumţia de 

nevinovăţie şi am considerat că opiniile de mai sus nu sunt scrise în fumul ţigărilor de marijuana. Am considerat că 

sunt opiniile sincere ale unui critic plictisit de ineficienta campaniilor împotriva drogurilor. De altfel, am citit mai 

demult un studiu care arăta că unele campanii anti-drog nu au făcut altceva decât să trezească interesul potenţialilor 

consumatori, fiind până la urmă - fără voia organizatorilor - o formă de reclamă subliminală pro-drog. . . 

101 E vorba de www.sfaturiortodoxe.ro . „Creierul" site-ului, căruia îi trimisesem unele materiale, le-a pus pe net 

fără să îmi ceară permisiunea. Deşi articolele erau în formă brută, necizelate, cu greşeli, m-am gândit că a fost voia 

lui Dumnezeu ca ele să ajungă pe net. Astfel am primit de la cititori sugestii care m-au ajutat să modelez cât mai 

bine volumul de fată. îi mulţumesc „Creierului" acum pentru iniţiativa sa. 

Iată însă că şi el, ca mulţi alţi inocenţi care se vor simţi revoltaţi de tonul articolelor mele, are 
nevoie de astfel de materiale... M-am bucurat când am auzit această întâmplare, pentru că m-a convins 
încă o dată că printre cei care vor ataca trilogia mea Tinerii şi sexualitatea vor fi chiar oameni iubitori de 
patimi care se vor simţi mustraţi de rândurile mele... Şi, în loc să mă convingă să renunţ la scris, ei m-au 
convins să fiu şi mai direct, şi mai . . . 

Mă aşteptam însă ca după această întâmplare părintele cu pricina să înţeleagă că este nevoie să 
lăsăm fariseismul şi să le vorbim tinerilor despre problemele lor reale, nu despre înălţimi duhovniceşti pe 
care foarte puţini se vor osteni să le atingă. Dar nu a fost aşa. . . 

(Oricum, contrabalansez întâmplarea de mai sus cu o alta, care arată că există slujitori ai altarului 
care au înţeles că uneori e nevoie să vorbim pe şleau în probleme mai delicate: Monica Fermo, autoarea 
jurnalului Talita Kumi - înviind pe drumul Damascului, stătea în cumpănă, înainte de a-1 tipări, dacă 
trebuie sau nu cenzurate pasajele mai fierbinţi. I-am spus: „Dar oamenii au nevoie şi de ele, să vadă că şi 
o desfrânată din zilele noastre poate să lepede păcatul şi să vină la Hristos, nu numai desfrânatele din 
vechime. Exemplul Măriei Egipteanca are nevoie de replici din zilele noastre...". Dar ea ezita. Şi i-am 
spus: „Selectaţi toate pasajele care vi se par prea pline de erotism - volumul descriind tocmai trecerea ei 
de la desfrâu la credinţă - şi lăsaţi-1 pe episcopul care dă binecuvântarea de tipărire a cărţii să decidă în 
privinţa lor. Doar el dă binecuvântare pentru carte. . .". Şi acesta a convins-o să le lase. . . Tocmai pentru că 
o convertire presupune o trecere de la o stare la alta. Şi, dacă cititorii nu ştiau de unde a plecat, nu ar fi 
putut înţelege nici măreţia convertirii ei. . .) 

Nu cred că e îndeajuns să ne mulţumim să ne rugăm pentru tinerii care stau departe de Biserică fără 
să însoţim rugăciunea noastră cu faptele potrivite la momentul potrivit. Cum ar fi fost ca apostolii, în loc 
să cucerească lumea întreagă pentru Hristos, să se fi adunat într-un sat şi să îşi fi petrecut timpul rugându- 
se ca Dumnezeu să îi convertească pe ceilalţi? 

„Dar ce, tu eşti apostol?" Nu, nu sunt apostol (decât în măsura în care sunt toţi creştinii, care au 
primit, prin botez, darul de a-L mărturisi pe Hristos celor care stau departe de lumină). Dar, dacă 
duhovnicul meu mi-a dat binecuvântare să scriu şi pe aceste teme controversate, am avut nădejdea ca 
harul ascultării va lucra. Nu mă aştept ca tinerii cititori să cadă în extaz, dar mă aştept ca măcar câţiva să 
fie puşi pe gânduri de rândurile mele. Trăim vremuri grele pentru credinţa creştină şi cred că merită să te 
lupţi mult chiar şi pentru câştigarea unui singur suflet. 

(Oricum, nu cred nici că toţi trebuie să devină misionari... Fiecare se mântuieşte înmulţind talanţii 
pe care i-a primit de la Dumnezeu. . .) 

Celor care vor considera că am greşit scriind despre sexualitate le aduc un singur argument. Câteva 
fragmente dintr-un e-mail pe care l-am primit de la o studentă. . . 

„Să-ţi spun de ce-mi place aşa de mult cum scrii şi de ce sunt de acord cu un astfel de stil. Dar, 
prima dată - părerea despre Cartea nunţii. Trebuia să accentuezi mai mult unele capitole şi să nu te fereşti 
să expui chiar şi scene mai obscene (bineînţeles, într-un limbaj adecvat) care crezi că şi-ar avea rostul în 
exprimarea unei opinii. Limbajul tău cred că este unul adecvat situaţiilor pe care le expui. Chiar dacă unii 
creştini se vor împotrivi spunând că nu este cuviincios folosirea unui astfel de limbaj nici în abordarea 
temelor despre sexualitate, eu cred că aceştia nu ştiu ce vorbesc. 

(...) Mă gândesc la ce ar zice lumea dacă ar veni acum (în zilele noastre) Hristos în lume să îi 
cheme la mântuire pe cei păcătoşi, pe cei depărtaţi de Biserică. Hristos nu a încercat să fie prieten doar cu 
cei curaţi, cu cei drepţi, ci a încercat să fie prieten cu cei bolnavi, cu cei păcătoşi, cu desfrânaţii, cu hoţii 
etc, tocmai pentru a le câştiga dragostea, pentru a-i apropia de El, de Dumnezeu. 

Dacă Hristos ar fi fost prieten doar cu cei drepţi, cu cei curaţi, cu cei credincioşi, unde ar fi fost 
atunci mântuirea celor păcătoşi, dragostea lor pentru Dumnezeu, dorinţa lor de a se îndrepta? Mulţi uită 
că înainte de a veni la Biserică au dus o viaţă depărtată de aceasta, uită că dacă nu ar fi întâlnit un Hristos 
prieten mai mult cu cei păcătoşi, cu cei căzuţi, nu s-ar afla acum în Biserică; uită că atunci când s-au 
întors au fost, probabil, întorşi de unii creştini care au ştiut să fie prieteni nu numai cu creştini, ci, mai 
mult, cu cei păcătoşi. Se uită că a fi prieten cu un căzut nu înseamnă să i te alături în cădere spre cădere, 
ci să i te alături în cădere pentru a-1 ridica. Câţi părinţi călugări nu au stat aproape de beţivi şi de 
desfrânaţi, acuzaţi fiind de desfrânare, de lepădare de Hristos, pe când ei îi aduceau la mântuire pe cei 
păcătoşi, pe cei căzuţi? 

Aşa şi cu limbajul tău. Cum să le explici tinerilor despre viaţa în Hristos, despre o relaţie curată 
între tineri, dacă nu foloseşti un limbaj pe care ei îl folosesc, pe care ei îl înţeleg? Să-ţi spun sincer, dacă 
tu nu mă ajutai prin scrisul tău, poate că nici acum nu încercam să mă lupt cum ar trebui cu patima 
(masturbării). Aşa şi alţii, au nevoie de încurajare, au nevoie de cineva care să le fie alături. 

Oare nu este mai de folos a vorbi direct pentru a schimba un om, decât a vorbi aşa zis curat, dar fără 
nici un rezultat? Dacă scopul acestui limbaj direct este să îi schimbe pe ceilalţi, atunci ce este greşit? 
Atâta timp cât unii prind curaj şi se îndreaptă tocmai pentru că au văzut că îi bagă şi pe ei cineva în 
seamă, că există cineva care să le dorească şi lor binele... Iar dacă nimeni nu se coboară să le explice aşa 
cum înţeleg ei, de unde vor prinde dorinţa de îndreptare? Ei deznădăjduiesc crezând că nu se poate şi văd 
creştinismul doar condamnând, judecând ceea ce este, dar nu şi îndreptând. 

Sexualitatea abordată în acest fel nu este decât un mijloc de a le arăta tinerilor ceva care poate fi 
abordat şi în alte feluri, dar acum are scopul de a îndrepta, pentru a vedea şi un alt punct de vedere, o altă 
trăire. Iar în acest caz, limbajul parcă nici nu mai este vulgar, deoarece şi acesta devine curat atunci când 
scopul cu care este folosit este îndemnul la curăţie". 

Nu m-aş mira ca unii cititori, citind volumele pe care le-am scris pe tema sexualităţii, să dea acelaşi 
verdict pe care Andrei Gheorghe 1-a dat spotului de la televizor: „Prost filmat, gândit, scris, realizat, 
produs. Gunoi. Nu merită notă". Mi-am asumat astfel de verdicte. Şi asta pentru că cel puţin tinerii care 
au citit „manuscrisul" pe net l-au perceput altfel... 

Postfaţă: 

Un suflet „pus pe tavă" 

Pr. Sergiu Matei 

Năvalnic ca un râu de munte, tânărul teolog Danion Vasile scrie pentru toţi, şi mai ales pentru tineri, 
pe care iubindu-i îi simte ca făcând parte din el. Intervine cu tăria duhovnicului care citeşte lepădările de 
satana, descoperindu-se pe sine, asemeni marilor atleţi ai creştinismului primar. 

Scrie pentru tânărul care păşeşte înmărmurit pe covorul înşelător şi moale aşternut la picioarele 
statuii unui Budha burtos şi dezumanizat care îi cere să renunţe la identitatea lui, la rădăcini, la virtute, la 
adevăr, la Dumnezeu. 

Intitulează atât de firesc cea mai crudă mărturisire a sa Jurnalul convertirii - un document în care 
pe drept cuvânt şi-a pus sufletul pe tavă. De fapt, scriitorul s-a întors la pocăinţa creştinismului primar, 
mărturisindu-se în faţa cititorilor săi ca în faţa obştii care zidea altare sub pământ - iar iertarea, firesc, o 
aşteaptă de la Hristos. 

în Tinerii şi sexualitatea atinge cu mult curaj subiecte tabu până acum pentru clericii, profesorii de 
religie şi chiar unii părinţi care vin la rândul lor dintr-o lume comunistă şi pe care noutatea transformărilor 
zilelor de azi îi inhibă, nereuşind să depăşească o barieră nevăzută a prejudecăţilor greşit înţelese. Astfel, 
tinerele lor vlăstare rămân fără apărare în faţa atacurilor viclene ale diavolului, care, cu şiretenia 
binecunoscută de la Facerea lumii, le propune dezinvolt minciuna drept adevăr, păcatul şi patima drept 
virtute. 

Autorul scrie pentru fata care nu ştie dacă să apuce pe calea luminii sau pe cea a întunericului şi, 
înainte ca ea să ia o decizie, el îi aşază Cartea nunţii pe noptieră, fără să insiste să fie citită, şi discret se 
retrage. 

Simte durerea ca făcând parte din el, trăieşte împreună cu cei ce suferă, ştie că numai Mielul lui 
Dumnezeu este Cel ce ridică păcatele lumii. Cărturar fiind, nu se aşază pe un piedestal de unde te arată cu 
degetul făcându-te să te ruşinezi de tine însuţi, ci te face să înţelegi ceea ce cu înţelepciune spunea un 
sfânt părinte: „Diavolul îţi dă neruşinare când săvârşeşti păcatul şi ruşine atunci când trebuie să îl 
mărturiseşti în faţa Lui Dumnezeu". 

Prin scrierile sale, aruncă un colac de salvare naufragiatului care înoată disperat în Marea vieţii şi-1 
întăreşte oferindu-i Despre înfruntarea necazurilor. 

De fapt, aduce lumina Lui Hristos în sufletul uimit al cititorului, obişnuit cu perdeaua de multe ori 
falsă şi insipidă care i s-a impus până a descoperi aceste scrieri. 

Trage semnalul de alarmă smulgând blănile de oaie ale secularismului şi globalizării. De fapt, 
acest cavaler modern loveşte cu lancea penelului său, făcând o aspră frescă a lumii moderne care se 
poartă cu Hristos precum „Marele inchizitor" dostoievskian. 

Descoperi valenţe noi citindu-1 pe poetul Danion Vasile în Taina iubirii şi afli că „Gura inimii ştie 
să vorbească/ Ştie să cuvânteze" (Isihia) şi demonstrează cu mult talent că „Există nu doar litere care 
ucid, ci şi litere care dau viaţă" (Mucenicia Cărţilor). 

Danion Vasile însetează după Adevăr şi a găsit cea mai pură apă în scrierile Sfinţilor Părinţi, scrieri 
despre care cărturarii creştini moderni spun atât de inspirat că sunt continuarea Evangheliei lui Hristos. 
Paharul acesta ne este oferit şi nouă prin Patericul mirenilor. Nu ne rămâne decât să bem şi nu vom mai 
înseta în veac. 

Fără comoara spiritualităţii creştine n-am putea înţelege transformările pe care le trăim astăzi cu 
atâta intensitate. In acest sens, vine în întâmpinare cu volumele: Despre înaintemergătorii Antihristului şi 
Dărâmarea idolilor, trăgând semnale de alarmă în S.O.S. - Despre horoscop, cutremure şi ghicirea 
viitorului şi S.O.S. Despre reîncarnare şi invazia extraterestră, lucrări clare, directe, pline de sevă 
creştină nealterată de fariseism sau habotnicie - sevă ce caracterizează întreagă operă a lui Danion Vasile. 
Descoperi, cititorule, un îndemn permanent să ţii piept „invaziei păgâne" folosind „arma rugăciunii, 
comoară nepreţuită, bogăţie necheltuită, liman de pace pricinuitoare de linişte, rădăcină, izvor şi mână a 
faptelor bune", cum inspirat de Duhul Sfânt spunea Sfântul Simeon Noul Teolog. 

Nu uită de frumuseţea sărbătorilor creştine scriind Bucuria Crăciunului, sărbători atât de aşteptate şi 
de cei răi şi de cei buni, înfierând cu asprime râurile de băutură şi munţii de mâncare care umbresc 
sfinţenia zilelor de praznic. Nu îi iartă nici pe cei ce sunt creştini „din an în Paşti", adică doar la marile 



sărbători şi atunci pentru că „aşa e tradiţia" invocată doar pentru satisfacerea plăcerilor trupeşti, o tradiţie 
dezgolită de sacru - manifestare care inspiră milă şi dezgust. 

Găseşte timp pentru mângâierea celor în suferinţă, el însuşi părinte, suferă împreună cu mama care 
nu îşi poate aduce copiii la Hristos căci s-au contaminat de molima necredinţei care este plaga 
apocaliptică ce anunţă începutul Sfârşitului. 

Noutatea care este adusă prin opera lui Danion Vasile este sinceritatea cu care se adresează 
cititorului, el aducând o jertfă sufletească prin fiecare carte a sa; cu fiecare frază, cu fiecare cuvânt, cu 
fiecare literă, dă mărturie despre Dumnezeu într-o lume din ce în ce mai laicizată. 

Nu poţi să nu realizezi, citindu-1, că scriitorului îi pasă de cei cărora li se adresează cu atâta ardoare, 
că încearcă să ajungă la inima cititorului şi să schimbe indiferentismul religios care caracterizează 
societatea creştină actuală în flacăra vie care să ardă în Candela Lui Hristos. 

începutul năvalnic al acestui scriitor tânăr se poate asemăna cu un fluviu care la izvoare este greu de 
ţinut în albie, dar va sfârşi printr-o revărsare majestuoasă în Oceanul Umanităţii, îndulcindu-i apele 
amare. 

De acelaşi autor, în Colecţia Mărturie ortodoxă'. 

Tinerii şi sexualitatea - Intre iubire şi păcat 

Este cel mai important, incitant şi cald volum din seria Tinerii şi sexualitatea. O carte pe limba tinerilor, 

scrisă de un tânăr care îşi propune să dărâme tabu-urile şi să prezinte într-un mod neconformist o abordare 

tradiţionalistă a sexualităţii. O scrisoare de dragoste în care generaţia tânără se regăseşte cu mare 

uşurinţă... 

Titluri în curs de apariţie 

Jurnalul convertirii. De la zeiţa morţii la împăratul Vieţii 

Jurnalul descrie trecerea lui Danion Vasile de la Tantra yoga la credinţa creştină, convertire pe cât de 
sinuoasă, pe atât de palpitantă. O întâlnire ademenitoare cu spaţiul mistic yoghin, cu lumea ocultă şi cu 
fenomenele paranormale, urmată de Marea întâlnire cu Hristos. 

Cartea nunţii - Cum să-mi întemeiez o familie 

Multe familii eşuează, ajungând la divorţ. Motivul este că, de multe ori, cei doi ajung soţi fără să fi fost 
pregătiţi pentru aşa ceva, fără să fie o pereche potrivită. Aveţi ocazia să aflaţi care sunt criteriile după care 
trebuie să se întemeieze o familie care să cunoască împlinirea... Laurenţiu Dumitru: „Iată că în puzderia 
de cărţi despre căsătorie scrise într-un duh lumesc şi chiar păgânesc am descoperit o adevărată comoară 
de mare preţ, o carte cum nu ştiu să se mai fi scris". 

S.O.S. -Despre horoscop, cutremure, ghicirea viitorului 

Suntem sau nu robi ai mişcării stelelor? Sau suntem liberi? Şi cât de bine este să încercăm să ne ghicim 

viitorul? Iată câteva teme la care Biserica Ortodoxă are un răspuns care ne poate pune pe gânduri. . . 

S.O.S. -Despre reîncarnare şi invazia extraterestră 

Există mulţi creştini care cred în Dumnezeu şi în acelaşi timp cred în reîncarnare, fără să îşi dea seama că 

învăţătura lui Hristos e potrivnică învăţăturilor orientale. Autorul, care a practicat yoga şi a fost sedus el 

însuşi de dovezile pro-reincarnare, face o analiză scurtă şi clară a acestei învăţături orientale. Partea a 

doua a volumului constă în demontarea psihozei ufologice, psihoză care creşte o dată cu expansiunea neo- 

păgânismului. 

Patericul mirenilor. Pilde pentru secolul XXI 

Mulţi mireni au auzit de Pateric, mulţi l-au citit, dar nu mulţi au ştiu să adapteze învăţăturile lui la viaţa 
lor zbuciumată. O carte pe care părintele Constantin Necula a prezentat-o drept un veritabil „Manual de 
antiterorism în plan duhovnicesc". 

Despre înaintemergătorii Antihristului 

In lumea în care trăim auzim de catastrofe, de războaie, vedem cum răul prinde din ce în ce mai multă 
putere. Să fie aproape sfârşitul lumii? Pornind de la învăţăturile şi profeţiile sfinţilor Bisericii, Danion 
Vasile dă un răspuns. . . 



